Boduvazeerukamah Thai princess ge nan hushahelhi party uvaalaifi\nބޮޑުވަޒީރުކަމަށް ތައި ޕްރިންސެސްގެ ނަން ހުށަހެޅި ޕާޓީ އުވާލައިފި\nޕްރިންސަސް އުބޮލްރަޓަނާގެ ނަންފުޅު ހުށަހެޅުމަކީ ސިޔާސީ ގޮތުން ވަކި ފަރާތަކަށް ނުޖެހި އޮންނަ ޝާހީ އާއިލާއާ މެދު ސުވާލު އުފައްދާނެ ޖާގަ ލިބޭ ކަމެއް ކަމަށެވެ. -- ފޮޓޯ: އޭއެފްޕީ\nބެންގްކޮކް (މާޗް 9) - ތައިލެންޑްގެ ބޮޑުވަޒީރު ކަމަށް މިހާރުގެ ރަސްގެފާނު ވަޖިރަލޮންގްކޯންގެ ދައްތާފުޅު ޕްރިންސަސް އުބޮލްރަޓަނާ މަހިދޯލްގެ ނަންފުޅު ހުށަހެޅި ޕާޓީ އުވާލާފައިވާކަމަށް އެގައުމުގެ އެންމެ މަތީ ކޯޓުން ނިންމައިފި އެވެ.\nޕްރިންސަސް އުބޮލްރަޓަނާގެ ނަންފުޅު ހުށަހެޅުއްވީ ކުރީގެ ބޮޑުވަޒީރު ތަކްސިން ޝިނަވާޓުރާގެ ތައި ރަކްސާ ޗާޓް ޕާޓީންނެވެ. ޕާޓީ އުވާލުމާއެކު، ޝިނަވާޓުރާއަށް ސަޕޯޓުކުރާ ފަރާތްތަކުން މިމަހު ފަހުކޮޅު ބޭއްވުމަށް ހަމަޖެހިފައިވާ އާންމު އިންތިހާބު ކާމިޔާބު ކުރުމަށް އުނދަގޫވާނެކަމަށް މަސްރަހު ދިރާސާ ކުރާ ފަރާތްތަކުން ވަނީ ބުނެފައި އެވެ.\nތައިލަންޑުގެ ދުސްތޫރީ ކޯޓުން ކުރި ހުކުމުގައި ބުނެފައިވަނީ، ބޮޑު ވަޒީރުކަމަށް ޕްރިންސަސް އުބޮލްރަޓަނާ ކުރިމަތި ނުލެއްވޭގޮތަށް އިލެކްޝަންސް ކޮމިޝަނުން ނިންމާފައިވީ ނަމަވެސް، އެކަމަނާގެ ނަންފުޅު ހުށަހެޅުމަކީ ސިޔާސީ ގޮތުން ވަކި ފަރާތަކަށް ނުޖެހި އޮންނަ ޝާހީ އާއިލާއާ މެދު ސުވާލު އުފައްދާނެ ޖާގަ ލިބޭ ކަމެއް ކަމަށެވެ.\nޕާޓީ އުވާލުމުގެ އިތުރުން، ކުރިއަށް އޮތް 10 އަހަރު އެ ޕާޓީގެ އިސްވެރިންނަށް ސިޔާސީ މައިދާނުގައި ހަރަކާތްތެރިވުން ވެސް ކޯޓުން ވަނީ މަނާކޮށްފައި އެވެ.\nބޮޑުވަޒީރުގެ މަގާމަށް ދެން ވާދަކުރައްވާނީ 2014 ވަނަ އަހަރު ގެނައި އަސްކަރީ އިންގިލާބުގައި އިސްކޮށް ހުންނެވި ޖެނެރަލް އަދި ތައިލެންޑްގެ މިހާރުގެ ބޮޑުވަޒީރު ޗަން-އޮކަ އެވެ.\nބަޣާވާތަށްފަހު ފުރަތަމަ ފަހަރަށް ތައިލަންޑު ވޯޓަށް\nތައި ޕްރިންސެސްގެ ކެނޑިޑެންސީއާމެދު ގޮތެއް ނިންމަނީ


Iftar ge sufura mathin: himagodhan | ThePress\nބާރުލީ ނުވަތަ ހިމަ ގޮދަން / ފައިލް ފޮޓޯ: ސްޕްލެންޑިޑް ޓޭބަލް\nބާރުލީ ނުވަތަ ހިމަގޮދަނަކީ، ގޮދަނުގެ ބާވަތްތަކުގެ ތެރެއިން އެންމެ މަޝްހޫރު އެއް ބާވަތެކެވެ. މިއީ އަރަބި ޝުބުހް ޖަޒީރާގައި އާންމުކޮށް ބޭނުން ކުރާ ގޮދަނެކެވެ. ރަސޫލު ކަމާ ނަބީކަން ޚަތިމް ކުރެއްވި މުޙައްމަދު صلى الله عليه وسلم ގެ ހަޔާތްޕުޅުގައިވެސް މެއެވެ.\nޢާއިޝާ ރަޟިޔަﷲ ޢަންހާގެ ބަސްފުޅަކަށް ރިއާޔަތް ކޮށް، ކިތާބުލް އަޠުޢިމަތީއާ ހަވާލާދީ ޤާލަރަސޫލުﷲގައިވާ ބަސްފުޅެއްގެ މާނާގައިއެވެ.\nމުޙައްމަދު ރަސޫލުﷲ صلى الله عليه وسلم ގެ އަނބިކަނބަލުން، މާތް ﷲ ރުއްސުންލެއްވި އުއްމުލް މުއުމިނީނަ ސިއްތުނާ ޢާއިޝާގެ ކިބައިން ރިވާވެގެން ވެއެވެ. އެކަމަނާގެ އާއިލީ ބޭކަނބަލަކު އަވަހާރަވެގެން އެތަނަށް އަންހެންވެރިން ހާޒިރުވިއެވެ. ދެން ޖަނާޒާގެ ކަންތައް ނިމި މީސްތަކުން ގޮސް ހަމައެކަނި އާއިލާގެ ބޭކަނބަލުންނާއި ހާއްސަ ގާތް އެކުވެރިންނަށް ވުމުން އެކަމަނާގެ އަމުރުފުޅަށް ބޮޑު ގުޅިއެއްގައި ބާރުލީ ކެއްކުނެވެ. ދެން ރޮށްޓާއި ތަރުތާރީއާއި ބަކަރިމަސް އަޅައިގެން ސުރުވާއެއް ތައްޔާރު ކުރެވުނެވެ. އެއަށްފަހު ސުރުވާގެ ތެރެއަށް ބާރުލީ އޮއްސާލެވުނެވެ. ދެން އެކަމަނާ ވިދާޅުވިއެވެ. އެންމެހައި ބޭކަނބަލުންވެސް މިބާރުލީ ސުރުވާ ހިއްޕަވާށެވެ. މިހެނީ رَسُولُ اللَّهِ ޞައްލަﷲ ޢަލައިހި ވަސައްލަމް ޙަދީޘު ކުރެއްވި އަޑު ތިމަން ކަމަނާ އެއްސެވީމެވެ. ބާރުލީއިން ބަލިމީހާގެ ސިކުނޑިއަށް އަރާމު ގެނެސްދެއެވެ. އަދި ބައެއް ހިތާމަތައް ދުރުކޮށްލަ ދެއެވެ.\nއިލްމުވެރިން ވިދާޅުވާ ގޮތުގައި، ބާރުލީއަކީ ހަށިގަނޑަށް ވަރަށް ފައިދާ ހުރި އެއްޗެކެވެ. ރޯދަ ވެރިޔާ ނުކައި ނުބޮއި ހުރުމުގެ ސަބަބުން އޭނާގެ ހަށިގަނޑަށް ވެރިވެފައިވާ ހާލަތަށް ލުއިކަން ގެނެސްދެއެވެ.\nބާރުލީ ދަނޑެއްގައި ބަޔަކު މަސައްކަތް ކުރަނީ / ފައިލް ފޮޓޯ: އޯލްޓަނޭޓިވް ރޫޓްސް ފާމް\nބާރުލީގައި އެކުލެވޭ މާއްދާތަކުގެ ތެރޭގައި ހަކަތަ، ކާބޯހައިޑްރޭޓް، ޕްރޮޓީން، ފައިބަރު، ފޯލިކް އެސިޑް، ވިޓަމިން ކޭ، ޕޮޓޭސިއަމް ކެލްސިއަމް، ދަގަނޑު އަދި ޒިންކާ، މިނޫންވެސް މުހިންމު މާއްދާތައް ހިމެނެއެވެ.\nހަކުރު ކޮންޓްރޯލްކޮށްދިނުން: ބާރުލީ އަކީ ހަކުރު ބަލި ހުންނަ މީހުންނަށް ބޭނުންކުރެވިދާނެ ރަގަޅު ބާވަތެކެވެ. ސަބަބަކީ، ބާރުލީގައި ފައިބަރު ގިނައިން ހުރުމެވެ. ބާރުލީގައި މުހިއްމު ވިޓަމިންތަކާއި، މައުދަންތައް ހުރެއެވެ. "ބީޓާ ގުލޫކަން" ކިޔާ ފެނަށްގިރޭ ފައިބަރުގެ ވައްތަރެއް ހުރެއެވެ. މިއީ ގުލްކޯޒު (ހަކުރު) ހަށިގަނޑަށް ނެގުން މަދުކޮށްދޭ މާއްދާ އެކެވެ. ދިރާސާތަކުން ދައްކާގޮތުގައި ބާރުލީ ބޭނުންކުރުމަކީ ލޭގައި ހަކުރުގެ މިންވަރު ދަށްކޮށްދޭ ކަމެކެވެ.\nހަކުރު ބަލި ޖެހިފައި ވޭތޯ ގަވައިދުން ޓެސްޓު ކުރުން މުހިންމު / ފޮޓޯ: ނިއުސް18\nހިތުގެ ބަލިތަކުން ރައްކާތެރިކޮށްދިނުން: ބާރުލީގައި ފައިޓޯނިއުޓްރިއެންޓެއް ކަމަށްވާ، "ޕްލާންޓް ލިގްނަން" ހުރެއެވެ. އިންސާނުންގެ ގޮހޮރުގައި ހުންނަ ފައިދާހުރި ބެކްޓީރިޔާތަކުގެ އެހީތެރިގައި ބާރުލީގައި ހުންނަ ޕްލާންޓް ލިގްނަން ތައް "މެމާލިއަން ލިގްނަން" އަށް ބަދަލުކޮށްލައެވެ. މިގޮތުން އުފެދޭ ލިގްނަންގެ އެއްވައްތަރަކީ "އެންޓީރޯ ލެކްޓޯން" އެވެ. މިއީ ހިތުގެ ބަލިތަކުން ރައްކާތެރިވުމަށް އެހީތެރިވެދޭ މާއްދާ އެކެވެ. މީގެ އިތުރުން ބާރުލީ ބޭނުންކުރުމަކީ ލޭގެ ޕްރެޝަރު ދަށްކޮށްދީ، ހަށިގަނޑުގެ ބަރުދަން ލުއިކޮށްދޭ ކަމެކެވެ.\nކެންސަރުން ރައްކާތެރިކޮށްދިނުން: އިންސާނުންގެ ގޮހޮރުގައި ހުންނަ ފައިދާހުރި ބެކްޓީރިޔާތަކުގެ އެހީތެރިގައި ބާރުލީގައި ހުންނަ ޕްލާންޓް ލިގްނަން ތައް "މެމާލިއަން ލިގްނަން" އަށް ބަދަލުކޮށްލައެވެ. މިގޮތުން އުފެދޭ ލިގްނަންގެ އެއްވައްތަރަކީ "އެންޓީރޯ ލެކްޓޯން" އެވެ. އަނެއް ވައްތަރަކީ "އެންޓީރޯޑިއޯލް" މިއީ ތަފާތު ވައްތަރުގެ ތަކުގެ ކެންސަރުން ރައްކާތެރިވުމަށް އެހީތެރިވެދޭ މާއްދާ ތަކެކެވެ. އެގޮތުން ބާރުލީ ބޭނުންކުރުމަކީ އުރަމަތީގެ ކެންސަރާއި، ޕްރޮސްޓޭޓް ކެންސަރުން ރައްކާތެރިކޮށްދޭ ކަމެއްކަމަށް ދިރާސާތަކުން ދައްކައެވެ. މީގެ އިތުރުން ބާރުލީގައި ފައިބަރު ގިނައިން ހުރުމަކީ ގޮހޮރުގެ ކެންސަރުން ރައްކާތެރިވުމަށް އެހީތެރިވެދޭނެ ކަމެކެވެ.\nބާރުލީ މަޝްރޫމް ސޫޕް / ފައިލް ފޮޓޯ: ކޮނަސާރަސްވެޖް\nމަޝްރޫމް ބާރުލީ ސޫޕް\n¼ ޖޯޑު ޒައިތޫނި ތެޔޮ\n1 ޖޯޑު ފިޔާ (ކުދިކޮށް ކޮށާފަ)\n¾ ޖޯޑު ކެރެޓް (ކުދި ކިއުބަށް ކޮށާފަ)\n½ ޖޯޑު ސެލަރީ (ކުދޮކޮށް ކޮށާފަ)\n1 ސައިސަމުސާ ލޮނުމެދު (ޗިސްކޮށްފަ)\n1 ޕައުންޑް މަޝްރޫމް (ފޮތިކޮށް ކޮށާފަ)\n6 ޖޯޑު ކުކުޅު ސުރުވާ\n¾ ޖޯޑު ބާރުލީ\nލޮނު އަދި އަސޭ މިރުސް (ރަހަ ލާ ވަރަށް)\nސޫޕު ކައްކާ ފަދަ ބޮޑު ތެއްޔެއްގައި ތެޔޮފޮދު ހޫނު ކޮށްލާ\nފިޔާ، ކެރަޓް، ސެލަރީ އަދި ލޮނުމެދު އެޅުމަށްފަހު، މަޑުވަންދެން މީރުކޮށްލާ (ފިޔާތައް ދެފުށް ފެންނަ ވަރު ވަންދެން)\nމަޝްރޫމުކޮޅު އެއްކޮލުމަށްފަހު އިރުކޮޅަކު ކައްކާލާ\nކުކުޅު ސުރުވާ އަދި ބާރުލީ އެއްކޮށްލާ\nބޮކި ޖަހާ ވަރަށް ކައްކާލުމަށްފަހު ގިނި މަޑުކޮށްލާ\nސޫޕް ތެލީގައި މަތި ޖެހުމަށްފަހު ބާރިލީ ކޮޅު މަޑުވަންދެން ކައްކާލާ (ގާތްގަނޑަކަށް 50 މިނެޓް)\nތައްޓަށް އަޅާ، ކާންވުމުން ލޮނާއި އަސޭމިރުސް އެއްކޮށްލާ\nހިމަ ގޮދަން ނުވަތަ ބާރުލީ ބޭނުން ކުރާ ތަފާތު އެކި ގޮތްތައް ހުރެއެވެ. އާންމުގޮތެއްގައި ޕާން އަދި ފާރޮށި ފަދަ ތަކެތި ތައްޔާރު ކުރުމަށް ހިމަގޮދަނުގެ ފުށްވެސް ބޭނުން ކުރެއެވެ. މީގެ އިތުރުން، ތަފާތު ބާވަތްތަކުގެ ފިނި ބުއިންތަކުގައިވެސް ބާރުލީ ބޭނުން ކޮށްފައި ހުރެއެވެ.\nރިޕޯޓް ރޯދަ ކާބޯތަކެތި ލައިފްސްޓައިލް


އެއުޅެނީ ހަމަނިދި ނުނިދި ބޯގޮވައިގެންނެވެ! – Maldivian Democratic Party\n21 މެއި 2012\nއެއުޅެނީ ހަމަނިދި ނުނިދި ބޯގޮވައިގެންނެވެ!\nވެރިކަމުން ބޭލީއްސުރެ ޚުދުމުޚްތާރު ކަތީބާއި އޭނާއަށް ތާއީދުކުރާ މީހުން ރަކިވެ ގަތްލަދުން ކުރާނެކަމަކާމެދު ސައްލާކޮށް އެންމެފަހުން ފާޅުގައި ރައްޔިތުން އިންތިޚާބުކުޅަ ސަރުކާރު ކޮންމެ ގޮތަކުން ނަމަވެސް ވައްޓާލާނެ ކަމުގައި އަޑުހަރުކޮށް ގޮވަމުން ގެންގޮސް އެމީހުންނާއި ބައިވެރިވި މުނާފިގު ކަމުން ފުރިފައިތިބި ސިޔާސީ ފަހަރި ސޭކުންތަކެއްގެ ފަތުވާއާއި ބައެއް މަހުޖަނުންގެ ފައިސާބޮނޑީގެ އެހީގައި ދިވެހި ސަލާމަތީ ބާރުތަކުގައި ހިމެނޭ މަދުބަޔަކަށް ރިޝްވަތުދީގެން ސަރުކާރު ވަށްޓާލުމަށް ރޭވި، ރޭވުމުގައި މަޝްހޫރު ފިލި ކަތީބު ބައިވެރިވެ ގެނައި ބަޣާވާތަށްފަހު އެމީހުން ހީކުރީ ދެންމިނިމުނީ ކަމުގައެވެ.\nތިރީސްއަހަރުން ރާއްޖެ ދިރުވާލި ކަލޭގެ މާމަޑުމަޑުން ފިލައި ހުރެގެން ދެން އުމުރުގައި ބާކީއޮތް ތަނެއް ކޮންމެދުވަހަކު ރައީސްއޮފީހަށް ވަނުމާއި ވެރިކަން ހިންގާންވީގޮތް ކިޔައިދިނުމުގައި ހޭދަކުރެވޭނެ ކަމުގައާއި އަލުން ތީމުގެ ވަގުފުން ލިބޭނެކަމުގެ ފޮނިއުންމީދުގައި ހުރިހުރުން މިއަދުމިވަނީ ހުވަފެނަކަށް ވާނެކަން ޔަގީންވެފައެވެ. ޕީއެޗުޑީ ނެގީއްސުރެ ރާއްޖޭގެ ވެރިކަމުގައި ހުރެވޭނެކަމުގެ އުންމީދުގައި ތިބި ކާޅުދެމަފިރިންވެސް ހީކުރީ އެމީހުން ބުނާހައި އެއްޗެއް ބައިނަލް އަގުވާމީ ދުނިޔެ ގަބޫލުކޮށް މިމަގުން ބޭނުން ކޮންމެ ކަމެއް ކޮށްލައި އަރާމުގައި ދުނިޔެއުމުރު ހޭދަކުރެވޭނެ ކަމުގައެވެ.\nނަމަވެސް ކަންމިއަދު ބަދަލުވަމުން މިދާގޮތުން އެވެރީން އެތިބީ މިހާރު ހެދުނު މޮޔަ ހިތަށްއަރައިފައެވެ. ފޫނުބެއްދޭ އެތަކެއް ދޮގުތަކުން ފުލުފުލުން ބޭޒާރުވެދަނީއެވެ. ފުލުހުންނާއި ސިފައިންގެ ތެރެއިން ރިޝްވަތުގައި ހިފައި ލިބުނު ފައިސާ ގަނޑުން މުޅިއުމުރު އުފަލުގައި ހޭދަ ކުރެވޭނެ ކަމުގައި ހިތި މީހުން މިއަދު ބަޣާވާތުގެ ސަބަބުން ލިބުނު މެޑެލިތައް ހަލުވަމުން މަގުމަތީގައި ދުއްވާލާފައި ދާއިރު އެކީ އެއްލަވަ އަކަށް އެއިވެނީ ” ބާޣީ ، ބާޣީ ، މަނީމަނީ ޔެސްސަރ! ” ގޮވާއަޑެވެ. އަރާރުޅިން ބާރަށް ދުއްވާފައިގޮސް އަމިއްލަ ގެޔަށް ވަންނައިރު ލޯބިލޯބި ކުޑަދަރިފުޅުވެސް އެގޮވާލަނީ ” މަނީ، މަނީ ޔެސްސަރ އެވެ.” ކިރިޔާ ވާހަކަ ދެއްކޭ ދަރިފުޅުވެސް އެބުނަނީ ” ކޮއްކޮމީ ބާޣީއެއްނޫން ، އެކަމަކު ކޮއްކޮގެ ޑެޑީއެއީ ބާޣީއެކޭއެވެ.” އަރާރުޅިން އަނބިމީހާގެ ކަންފަތް މައްޗަށް އަތްދޮވެލި ކިތަންމެ އޮފިސަރުންނެއް އެބައުޅެޔޭ ބުނާއަޑު އިވެއެވެ.\nއެއްކަލަ ބަޣާވާތުގެ ދުވަހު މާފޮނިވެފައި ތިމަންނާ ބަނޑޭރި ކޮށްޓަށް ވަނުމުން ހުރިހައި މީހުން އުފަލުންއައިސް އުރާލި ކަމުގައި އެބުނި ބާޣީ ކަލޭގެ މިއަދު އުޅެނީ އަންހެނުންނާ އެކުގައި ނަމަވެސް ވަކިން ނަމަވެސް ބޭނުން ކުރަންޏާ ކުރާހައި ދޮރެއްގެ ބޭރުގައި މެޓަލް ޑިޓެކްޓަރ ހަރުކޮށްގެން މަރަށްބިރުން ފިލައެވެ. އެކަމަކު އެހެރީ ކާޅުބައިގެ ދިފާއީ ވަޒީރުކަން ލިބިފަތާއެވެ. ކުރީން ހީކުރީ މިއީވާ ފިސާރި ހަމަޖެހިލައިގެން އުނދަގުލެއްނެތި އުމުރަށް ދެންއިނދެވޭނެ ގޮނޑިއެއް ކަމުގައެވެ.\nތިމާމެންނަކީ ނަބީންނަށް ވުރެވެސް ދިވެހީންގެ ތެރޭގައި މަގުބޫލު ބައެކޭ އަމިއްލަޔަށް ހީކުރި ފަހަރި ޝޭޚުން މިއަދު ތަނެއްގައި އަނގަ ހުޅުވާލާއިރަށް ކޮންމެވެސް ބަޔަކު ނުކުމެ މޫނަށް ކުޅުޖަހައެވެ. ރަށްރަށަށް ދިއުމުން ފަހާބާލަނީއެވެ. މިންބަރަށް އަރައިފިއްޔާ މިސްކިތް ދޫކުރާމީހުންވެސް މަދެއް ނޫނެވެ. ބޮނަކުއާ ފެންބޮއެގެން ނާއިބުބާޣީގެ ރިސޯޓުގައި ކުޅިމަޖާ ނަގަނީއެވެ. ކުރެވުނު މުޑުދާރު ކަންކަން އެނގޭވަރުން ހަމަހޭގައި ތިބުންވެސް ދަތީތޯއްޗެކެވެ.\nކަރުގައި ހިފައި ދެބަސްވެ އުޅުނު މީހުންކޮޅު ބަޣާވާތާ ގުޅިގެން އެއްގަލަށް އަރައި ފެހިކައިގެން އުޅޭންލިބުނު ދެތިން ހަފުތާ މިހާރު ފަހަނަ އަޅައިގޮސް އިވެނީ ” ގުއިކޭ ވާހަކަ ” ގޮވާއަޑެވެ. އެކަކު އަނެކަކަށް މިހާރު އިސްތިއުފާއަށް ގޮވައި ނަގަނީއެވެ. ދެރޭން އެއްރޭ އެކަކު އަނެކެއްގެ ކަރުގައި ހިފާ ހިސާބަށް ޒުވާބުކޮށް ހަދަމުން ދާއިރު ކުރިމަތިވެދާނެ ރިޔާސީ އިންތިޚާބަށް ނެރޭނެ ނުނެރޭނެ މީހަކު ނޭނގިގެން މަރުވަނީއެވެ. ކޮންމެ މީހަކުވެސް ބޭނުމީ ވެރިކަމެވެ. އެކަކު އަނެކަކަށް އިތުބާރެއް ނުކުރެވެއެވެ.\nބޮޑުބާޣީ ފިލި ކަތީބަށް މިވީވަރަކީ އެހާދުވަހު ކަންކުރާގޮތް ބެއްޔެއް ކަމަކު ހަމަ އެއްކަމެއްވެސް ކުރާނެ ގޮތެއް ނޭނގުނެވެ. ކުރީކޮން ގޮތަކަށް ކަމެއްވެސް ނޭނގުނެވެ. ތިންއަހަރު ކެބިނެޓުގެ މޭޒުދޮށުގައި އިންއިރުވެސް އަބަދުވެސް ރިޔާސަތަށް ބަލައި އެގޮނޑިއަށް ދަހިވެ އިނދެވޭ ވަރުން އެތަނުގައި ދެއްކި ވާހަކައެއް ހަނދާން ހުންނަވަރެއް ނޫނެވެ. އެންމެ ފަހުން ބަޔަކު ޖެހި މަޅީގައި ބެދިގެން މިއަދު އެހެރީ މުޅިދުނިޔެއަށް ބޭޒާރުވެ ދެންހަދާނެ ގޮތެއް ނޭނގި އެވެސް މަރޭ މިވެސް މަރޭ ގޮވަގޮވައެވެ. ދިވެހި ރައްޔިތުން އިންތިޚާބުކުޅަ ކަތީބުގެ ނާއިބަކަށް ހުރެ މުޅި ގައުމަށް ޣައްދާރުވެ ރައްޔިތުން އެބަޔަކު ވެރިކަމަށް ގެނައުމަށް ނުރުހި ނޫނެކޭ ބުނިހައި އެންމެން ރައްޔިތުންގެ މައްޗަށް އިސްކޮށްގެން އެހެރަގެން ގަންނަ ގަނޑުން ދެކޭމީހުން ލަދުން ބޯފަޅައިގެން ދާހާވެއެވެ. ތިމާޔަކީ ރައްޔިތުންގެ ވޯޓަކުން ގައިމުވެސް ވެރިކަމަށް އާދެވިދާނެ މީހެއް ނޫންކަން އެނގިހުރެ ދިވެހި ރައްޔިތުންގެ ނުރުހުމާ އެކުގައި ނަމަވެސް އެގޮނޑިއަށް އެއިނީ ވެރިވެގަނެގެންނެވެ. ގަދަކަމުންނެވެ. ބަޣާވާތަކުންނެވެ.\nހީކުރިގޮތާ ޚިލާފަށް ރައްޔިތުންގެ ރުޅިވެރިކަން ފެނުމުން މިއީ ބަޣާވާތެއް ނޫންކަމުގައި ހެދޭތޯ އަމިއްލައަށް ކޮމިޝަނެއް ހަދައި ތިމާލިޔެފައި ދޭހައި އެއްޗެއްގައި ސޮއިކޮށް ނެރެދާނެ ކަމުގައި ހީވާހާ ބަޔަކު އެއަށްލައިގެން މިއީ ބަޣާވާތެއް ނޫންކަމުގައި ނިންމަން އުޅުނެއް ކަމަކު އެކަންކުރާން އެތިބަ މީހުންނަށްވެސް ރޯމާދުވާލުގެ އިރުފެންނަ ފަދައިން ކަންހިނގިގޮތް އެނގި އެއީ ބަޣާވާތެއް ނޫންކަމުގައި ނިންމެން ނެތަތީއާއި، ބަދަލުކޮށް ނެރެންޖެހޭ ރިޕޯޓުގަނޑުވާނީ ބަޔަކު ގަބޫލުނުކުރާ ވަރުގެ ހާސާރުގަނޑަކަށްކަން އެނގުމުންނާއި ތިމާގެ ފޫކޮޅުގައި ގުއިނެތް ކަމުގައި ބުނާން ތިމާނެރުނު މީހުންނަކީ ބައިނަލް އަގްވާމީ ދުނިޔެވެސް ގަބޫލުނުކުރާނެ ބައެއްކަން އެނގުމުން މިއަދު އެހުރީ އެއްކުރި ބޮނޑިވަރު ” އުނގަށް ” ގޮވައިފައެވެ. ކިތަންމެ ވަރަކަށް މޭމައްޗާ ހަމަޔަށް ބެގީކުރިޔަސް ކަޅުކާޅުގެ ފަތްގަނޑު ފޮރުވޭވަރެއް ނުވެއެވެ. ދެންހަދާނެ ގޮތް ހުސްވެ އެމްޑީޕީގެ ތެރެއިން ތާއީދުއޮތް ދެތިން ބާޣީން ބޭނުންކޮށްގެން އެމްޑީޕީ ގަނެލަން ކުރިހައި މަސައްކަތް އެވަނީ ބޭކާރެވެ. އެމްޑީޕީގެ ރޫޙަކީ ކޮބައިކަމާއި، އެމީހުންގެ އަމާޒަކީ ކޮބައިކަން އެނގޭ ވަރަށްވުރެ ބާޣީ ފިލި ކަތީބު ސިޔާސީގޮތުން އަދި މާޅަކަންވެސް އެނގުނީ ކުރިމަތިލާން ޖެހުނީމައެވެ. ތިމާސިޔާސީގޮތުން ” ކިރުބުއި ދަތްތައް ” ފަނިކައި ވާއުނދަގުލާއި އަނގައިންދުވާ ނުބައިވަހުން ދަތާބެހޭ މީހަކު ހޯދައިގެން ފަރުވާއެއް ހޯދަން ދުވުނެއް ކަމަކު ވައިއެޅޭ އެންމެންނަށްވެސް ހަގީގަތް އެބައެނގެއެވެ.\nދެންމިހާރު ބާޣީންގެ ހަތުރުން ކަމުގައި ތިބި ދިވެހި ރައްޔިތުންގެ ތެރެއިން އެންމެއިސްކޮށް ބާޣީންނަށް ރައްދުދެމުން ގެންދާ ފަރާތަކީ އެމްޑީޕީ ކަމުން ރެޔާދުވާލު ނުނިދައި އެކުރެވޭ މަސައްކަތަކީ އެމްޑީޕީގެ މެންބަރުން އެއްވެއުޅޭހައި ތަނެއް ރޫޅާ، ފުނޑާލުމެވެ. މިކަމުގައި ލެވެންއޮތްހާ ބާރެއްލައި އަނެއްކާވެސް ރިޝްވަތުދީފައި އެމްޑީޕީގެ ހަރުގެ ފުނޑާލައި މީހުންކޮޅު މަރާލަން ފުލުހުން ފޮނުވިހެން ފޮނުވާން ބަލާއިރު އެއްކަލަ ރިޝްވަތުދޭ މަހުޖަނު ކަލޭގެ އުޅޭކަމުގައި ވަނީ ތިމާއަށް މިކުރެވުނު ކަންކަން އެނގި ލިބިދާނެ އަދަބަކީ ކޮބައިތޯ ބެލުމަށް ވަކީލުންގެ ޖަމާއަތްތައް އެއްކޮށްގެންނެވެ. މިއީ މިއަދު އެވެރީންގެ ހާލެވެ. ގާނޫނެއް ގަވާއިދެއް ބެލުމެއް ނެތެވެ. ބަޣާވާތަށް ޚަރަދުކުރި ލާރިގަނޑު އަނބުރައި ދީފައި ބަލާލިއިރު ރައްޔިތުންނަށް ޚަރަދުކުރާނެ ފައިސާއެއް ހުރިކަމަކަށް ނުވެއެވެ. މިއަދުގެ ހާލަކީ މިއެވެ. ރައްޔިތުންނަށް ދެމުންދިޔަ އާސަންދަ ފަދަ އެންމެހައި ޚިދުމަތްތައް ކަނޑާލައި ނިންމާލަނީއެވެ. އޭގެ ބަދަލުގައި ދައުލަތުގެ ބިންތައް ބާޣީންނަށް ބަހާލައިގެން ނަމަވެސް ތާއީދެއް ލިބޭތޯބަލަނީއެވެ. އެކަމަކު ބާޣީންގެ މެދުގައި އެކުރާ ޒުވާބާއި ކަރުހިފާ ހިފުންތައް ފެންނާތީވެ ދެންވާނެގޮތެއް ނޭނގި އެހެރީ ހަތަރު އުދަރެސް ފެނުއެޅިފައެވެ. މިއަދު އިވެމުންދާ އަޑުތަކާ ޔަގީންވާ ޔަގީންވުންތަކުން ތިމާމެން ފަޟީޙަތްވެ ބޮލާފޮށާ އެޅޭދުވަސް ދެންމާދުރުނޫންކަން އެނގި ކޮންމެ ބާޣީއަކުއެހެރަ އުޅެނީ ހަމަނިދި ނުނިދި ބޯގޮވައިގެންނެވެ.


27 އޯގަސްޓް 2020 - 08:25\nއަރުޖުން ކަޕޫރާއި ރަކޫލް ޕްރީތު ޝޫޓިން ފަށާފައި އޮތް ކްރޮސް ބޯޑާ ލަވް ސްޓޯރީ އަށް ޖޯން އަބްރަހަމާއި އަދިތީ ރާއޯ ހައިދަރީ ވެސް ސޮއިކޮށްފި އެވެ.\nނަން އަދި އިއުލާންނުކުރާ މި ފިލްމަކީ އަލަށް ޑައިރެކްޝަނަށް ނުކުތް ކާޝްވީ ނައިރް ޑައިރެކްޓްކުރާ ފިލްމެކެވެ. ޕްރޮޑިއުސަރުންނަކީ ޓީ ސީރީޒްގެ ބުޝަން ކުމާރާއި އެއްމޭ އެންޓަޓައިންމަންޓްގެ ނިކިލް އަދުވާނީ އެވެ.\nއިންޑިއާ ލޮކްޑައުންއަކަށް ދިޔުމުން ޝޫޓިން ހުއްޓުމަކަށް އައި ފިލްމުގެ މަސައްކަތް އަންގާރަ ދުވަހު އަލުން ފަށާފައިވާ އިރު، ފިލްމު ސިނަމާތަކަށް ގެންނާނެ ތާރީހެއް އަދި އިއުލާނެއްނުކުރެ އެވެ.\nFirst look of @TheJohnAbraham & @aditiraohydari in @arjunk26 - @Rakulpreet starrer directed by @kaachua. The duo playaspecial role in this cross border love story that spans generations.@Neenagupta001 @itsBhushanKumar @iamDivyaKhosla #KrishanKumar pic.twitter.com/8eGi99RDfD\nމި ފިލްމު ވާނީ ޖޯން އާއި އަރުޖުން އެއް ފިލްމަކުން ފެންނާނެ ފުރަތަމަ ފަހަރަށެވެ. ޑައިރެކްޓަރު މޯހިތު ސޫރީ 2014 ގައި ގެނެސްދިން ފިލްމު "އޭކް ވިލަން" ގެ ސީކްއެލް "ދޯ ވިލަން" އިން ވެސް އެ ދެ ތަރިން ފެނިގެންދާނެ އެވެ.\nނިކިލް ބުނި ގޮތުގައި ކާޝްވީގެ ފިލްމުގައި ތިން ދައުރެއް ދައްކުވައިދޭނެ އެވެ. އެގޮތުން ޖޯން އާއި އަދިތީ ފެނިގެންދާނީ އިންޑިއާ އަށް މިނިވަންކަން ލިބުމުގެ ކުރިންނާއި މިނިވަންކަން ލިބުނު އަހަރުގެ ދައުރެވެ. އަދި އެ ދެ ތަރިންގެ ކެރެކްޓާ އަކީ އަރުޖުންގެ ކާފަ/މާމަގެ ރޯލްތައް ކަމަށް ބުންޏެވެ.\n"ސަޅަކް 2" އިން އާ ލަވައެއް\nހުކުރު ދުވަހު ޑިޒްނީ ޕްލަސް ހޮޓްސްޓާ އިން ޕްރިމިއާކުރާ ފިލްމު "ސަޅަކް 2" ގެ އާ ލަވައެއް އަނެއްކާ ވެސް ދައްކާލައިފި އެވެ.\nމަހޭޝް ބަޓް ޑައިރެކްޓްކޮށްފައިވާ ފިލްމުގެ ލަވަތަކުގެ ތެރެއިން މި ފަހަރު ދޫކޮށްލި ލަވަ އަކީ "ދިލް ކީ ޕުރާނީ ސަޅަކް" އެވެ. ސަންޖޭ ދަތާއި ޕޫޖާ ބަޓްގެ މަންޒަރުތަކެއް ފެނިގެންދާ ލަވައިގެ މިއުޒިކް ހެދީ ސަމަރް މުކަރްޖީ އާއި އުރްވީ އެވެ. ކޭކޭ ކިޔާފައިވާ ލަވައިގެ ޅެން ހެދީ ވިޖޭ ވަޖަވަތެވެ.\n"ސަޅަކް" އަކީ މަހޭޝް 1991 ގައި ސަންޖޭ އާއި ޕޫޖާއާ އެކު ގެނެސްދިން "ސަޅަކް" ގެ ދެވަނަ ބައެވެ. މި ފަހަރު ފިލްމުގެ އެންމެ މުހިއްމު ތަރިންނަކީ އާލިއާ ބަޓާއި އަދިތިޔާ ރޯއި ކަޕޫރެވެ.\nމޯނީގެ ފިލްމެއް ޒީ5 އަށް\nޓީވީ ސިލްސިލާތައް ކުޅުމަށް ފަހު، މިހާރު ފިލްމު ކުޅެމުން އަންނަ ބަތަލާ މޯނީ ރޯއި ކުޅެފައިވާ ވެބް ފިލްމު "ލަންޑަން ކޮންފިޑެންޝަލް" ގެ ޓީޒާ ޓްރެއިލާ ދައްކާލައި، އެ ފިލްމު ޒީ5 އިން ޕްރިމިއާކުރަން ނިންމާފައިވާކަން އިއުލާންކޮށްފި އެވެ.\nކަންވަތު ސޭތީ ޑައިރެކްޓްކޮށްފައިވާ ފިލްމުގެ ބަތަލަކީ ޕޫރަބް ކޯލީ އެވެ. އިތުރު ކާސްޓުންގެ ތެރޭގައި ކުލްރާޖް ރާންދަވާ އާއި ސާގަރް އަރިއާ އާއި ކިރެން ޖޯގީ އަދި ޕަރްވޭޝް ރާނާ ހިމެނެ އެވެ.\nސްޕައި ތުރިލާއެއްގެ ގޮތުގައި ގެނެސްދޭ "ލަންޑަން ކޮންފިޑެންޝަލް" އަކީ ސިލްސިލާކޮށް އިންޑިއާގެ އެޖެންޓުންތަކެއް ލަންޑަނުގައި މަރައިލަމުންދާ ހާދިސާތަކެއްގެ ހަގީގަތް ހޯދަން ރޯ އެޖެންޓުންތަކެއް ކުރާ މަސައްކަތްތައް ދައްކުވައިދޭނެ ފިލްމެކެވެ.\nޒީ5 އިން ފިލްމު ޕްރިމިއާކުރަން ހަމަޖެހިފައި ވަނީ އަންނަ މަހުގެ 18 ގަ އެވެ.\nއުރްވަޝީ އަށް ތެލެގޫ ފިލްމެއް\nކުރިން ކަންނާޑާ ފިލްމެއް ވެސް ކުޅެފައިވާ ބޮލީވުޑްގެ ބަތަލާ އުރްވަޝީ ރޯޓޭލާ އޭނާގެ އަލަތު ތެލެގޫ ފިލްމުގެ ޝޫޓިން ފަށައިފި އެވެ.\n— URVASHI RAUTELA🇮🇳 (@UrvashiRautela) August 20, 2020\nމިދިޔަ މަހު ޒީ5 އިން ޕްރިމިއާކުރި ފިލްމު "ވާޖިން ބާނޫޕްރިޔާ" ގެ ބަތަލާގެ ތެލެގޫ ފިލްމަކީ "ބްލެކް ރޯޒް" އެވެ. މި ފިލްމާ ބެހޭ ގޮތުން އުރްވަޝީ ބުނީ ސަމްޕަތު ނަންދީ ޑައިރެކްޓްކުރާ ފިލްމުން އޭނާ ފެނިގެންދާނީ ޝޭކްސްޕިއާގެ "ދަ މާޗަންޓް އޮފް ވެނިސް" ގެ ކެރެކްޓާ ޝައިލޮކް ކަހަލަ ރޯލަކުން ކަމަށެވެ. އަދި ފިލްމާ ދޭތެރޭ ވަރަށް ހިތްހަމަޖެހޭ ކަމަށާއި އެކަމަކު ކޮވިޑް-19 ގެ ބަލިމަޑުކަމުގެ ތެރޭގައި ޝޫޓިންގައި އުޅުމަކީ ފަސޭހަ ކަމެއް ނޫން ކަމަށް ބުންޏެވެ.\nއުރުވަޝީ ކުޅުނު ފިލްމުތަކުގެ ތެރޭގައި "ޕާގަލްޕަންތީ" އާއި "ހޭޓް ސްޓޯރީ 4" އަދި "ސަނަމް ރޭ" ހިމެނެ އެވެ.\nބޮލީވުޑް ޕޫޖާ ބަޓް ސަންޖޭ ދަތު ޖޯން އެބްރަހަމް އެކްޓްކުރުން ބޮލީވުޑް ފިލްމު ސްޓްރީމިން ޓީވީ\nމިހިރީ ލިޔެފަހުރިވަރު މިީ ކުރުކޮއްލީމަ ވީވަރު.


Amazon jangaleege ithuru ethah sarahadhdhu thakeh ga alifaan roave an'dhan fashaifi - vNews.mv\nއެމޭޒަން ޖަންގަލީގެ އިތުރު އެތައް ސަރަހައްދުތަކެއްގައި އަލިފާން ރޯވެ އަނދަން ފަށައިފި\nސައިފް އަޒްހަރު 25 August 2019, 17:33\nއެމޭޒަން ޖަންގަލީގެ އިތުރު އެތައްސަތޭކަ ސަރަހައްދުތަކެއްގައި އަލިފާން ރޯވެ އަނދަން ފަށައިފިއެވެ.\nއެމޭޒަން ޖަންގަލީގެ އިތުރު ސަރަހައްދުތަކެއްގައި އަލިފާން ރޯވެ އަނދާން މިފެށީ، މިހާރުވެސް ރޯވެފައިވާ އެތައްހާސް ސަރަހައްދުތަކުން އަލިފާން ނިއްވުމުގެ މަސައްކަތް ކުރަމުން ދަނިކޮށެވެ.\nއެމޭޒަން ޖަންގަލި ހިމެނޭ ސަރަހައްދުގައި އޮންނަ ބްރެޒިލްގެ9ސްޓޭޓްގެ ތެރެއިން ހަ ސްޓޭޓަކުން މިހާރުވަނީ، އެ ސްޓޭޓްތަކުގައި އަނދަމުންދާ އަލިފާންގަނޑުތައް ނިއްވުމަށް ސިފައިންގެ އެހީތެރިކަމަށް އެދިފައެވެ.\nޕާރާ، ރޮންޑޮނިއާ، ރޮރެއިމާ، ޓޮކަންޓިންސް، އޭކްރޭ އަދި މާޓޯ ގްރޮސޯ ސްޓޭޓުން ސިފައިންގެ އެހީތެރިކަމަށް އެދިފައިވާ ކަމަށް، ބްރެޒިލް ސަރުކާރުގެ އެންވަޔަރަންމަންޓް މިނިސްޓަރ ރިކާޑޯ ސަލޭސް ވިދާޅުވިއެވެ.\nއެ ސްޓޭޓްތަކުން ސިފައިންގެ އެހީތެރިކަމަށް މި އެދުނީ، އަލިފާން ނިއްވުމުގެ މަސައްކަތަށް ސިފައިން ނުކުތުމުގ ހުއްދަ ބްރެޒިލްގެ ރައީސް ހެއިރް ބޮލްސޮނާރޯ ދެއްވިތާ އެއްދުވަސް ފަހުންނެވެ.\nބްރެޒިލްގެ ދިފާއީ ވަޒީރު ފަރނާންޑޯ އަޒެވީޑޯ ވިދާޅުވީ، އަލިފާން ނިއްވުމުގެ މަސައްކަތަށް ސާޅީސް ހަތަރުހާސް ސިފައިންގެ ފައުޖެއް ނެރުއްވާނޭ ކަމަށެވެ.\nއެގޮތުން، ހަތްސަތޭކަ ސިފައިންގެ ފުރަތަމަ ގްރޫޕް، ސީ-130 ހާކިއުލްސް ދެ މަތިންދާ ބޯޓްގައި މަސައްކަތް ފަށާނީ ރޮންޑޮނިއާ ސްޓޭޓްގެ ވެރިރަށް ޕޯރޓޯ ވެލްހޯގައި ކަމަށްވެސް ވިދާޅުވިއެވެ. ސީ-130 ހާކިއުލްސް ކޮންމެ މަތިންދާ ބޯޓަކަށް ބާރަހާސް ޓަނުގެ ފެން އުފުލެއެވެ.\nބްރެޒިލްގެ ނޭޝަނަލް އިންސްޓިޓިއުޓް ފޮރ ސްޕޭސް ރިސާޗްއިން މިއަދު ބުނެފައިވަނީ، ބުރާސްފަތި ދުވަހާއި، ހުކުރު ދުވަހާ ދެމެދު އިތުރު 1،663 ސަރަހައްދެއްގައި އަލަށް އަލިފާން ރޯވެ އަނދަން ފަށާފައިވާ ކަމަށެވެ.\nބްރެޒިލްގެ ޖަންގަލިތަކުގައި މިއަހަރުގެ ތެރޭގައި ހަތްދިހަ އަށްހާސް ތިންސަތޭކަ އަށްޑިހަ ތިން އަލިފާނުގެ ހާދިސާތައް ހިނގާފައި ވާކަމަށް ރަސްމީ ތަފާސްހިސާބުން ދައްކާއިރު، މިއީ އޭގެ ކުރީ އަހަރާ އަޅާ ބަލާއިރު އަށްޑިހަ ހަތަރު އިންސައްތަ އިތުރު މިންވަރެކެވެ.\nމިއަހަރު ހިނގާފައިވާ އަލިފާނުގެ ހާދިސާތަކުގެ ތެރެއިން ދެބައިކުޅަ އެއްބަޔަށްވުރެ ގިނަ ހާދިސާތައް ހިނގާފައިވަނީ އެމޭޒަން ޖަންގަލީގައެވެ.\nއަލިފާނުގެ ހާދިސާތަކުގެ ޒިންމާ، ކަމާބެހޭ ފަރާތްތަކުން ދަނޑުވެރިންނާއި، އެކި ބޭނުންތަކުގައި ގަސްކަނޑާ މީހުންގެ ބޮލުގައި އަޅުވާއިރު، މިއީ މޫސުމަށް އަންނަ ބަދަލުތަކުގެ ސަބަބުން ހިނގާ ކަމެއް ކަމަށްވެސް ބައެއް ފަރާތްތަކުން ބުނެއެވެ.\nއެމޭޒަން ޖަންގަލީގެ އެތައް ސަރަހައްދެއްގައި ވަރުގަދައަށް އަލިފާން ރޯވެ އަނދަމުންދާއިރު، އަލިފާން ނިއްވުމުގެ މަސައްކަތް ލަސްކަމުން އެތައްބައެއްގެ ނުރުހުން ބްރެޒިލް ސަރުކާރަށް އަމާޒުވެފައި ވެއެވެ.


Covid-19: Pfizer Vaccine Dhin 23 Meehaku Norway In Maruvejje, Namaves Kanboduvumeh Neh - Vaguthu\nކޮވިޑް-19 އިން ދިފާއުވުމަށް ފައިޒާ ކުންފުނިން އުފައްދާފައިވާ ވެކްސިން ދިން މީހުންގެ ތެރެއިން 23 މީހަކު ވެކްސިންގެ ފުރަތަމަ ޑޯޒް ދިން ފަހުން މަރުވެފައިވާ ކަމަށް ނޯވޭ އިން ބުނެފިއެވެ.\nނޯވޭގެ ހެލްތު ރެގިއުލޭޝަން އޮތޯރިޓީ ކަމަށްވާ މެޑިސިން އެޖެންސީން ބުނީ ވެކްސިން ދިން މީހުންގެ ތެރެއިން މަރުވެފައިވާ އެންމެންގެ ހުރިހާ ކަމެއް ތަހްލީލްކޮށްފައިވާ ކަމަށާއި ވެކްސިން ދިން ފަހުން އެމީހުން މަރުވި ނަމަވެސް ކަންބޮޑުވާން ޖެހޭ އެއްވެސް ކަމެއް ނެތް ކަމަށެވެ. 13 މީހަކު މަރުވެފައި ވަނީ ވެކްސިންގެ ބާރުފަދަ ކަމުން ކުރިމަތިވި ސައިޑް އިފެކްޓްތަކުން ކަމަށް މެޑިކަލް އެޖެންސީން ބުނެއެވެ. އެހުރިހާ އެންމެންނަކީ ވެސް އުމުރުން ދުވަސްވީ މީހުން ބަލަހައްޓާ މަރުކަޒުތަކުގައި ތިބި މީހުންނެވެ.\nނޯވޭ އިން ކޮވިޑް-19 ވެކްސިން ދިނުމުގެ މަސައްކަތް ފެށީ ޑިސެމްބަރ މަހުގެ 27 ވަނަ ދުވަހު އެވެ. އެންމެ ބޮޑު އިސްކަމެއް ދީފައި ވަނީ އުމުރު ދުވަސްވީ މީހުން ބަލަހައްޓާ މަރުކަޒުތަކުގައި ތިބި މީހުންނަށް ވެކްސިން ދިނުމަށެވެ.\n"އަޅުގަނޑުމެންނަކަށް ނުފެނޭ މިއަދަދުތަކަކުން ހާސްވެ ކަންބޮޑުވާން ޖެހޭ އެއްވެސް ކަމެއް. ވެކްސިން ދިން ފަހުން މަރުވެފައިވާ ހުރިހާ އެންމެންނަކީ ވެސް އުމުރުން ދުވަސްވީ މީހުން. އެހުރިހާ އެންމެންނަކީ ވެސް ތަފާތު ބަލިތަކުގެ ސަބަބުންނާއި އުމުރުން ދުވަސްވުމުގެ ސަބަބުން ވަރަށް ހާލު ދެރަމީހުން." މެޑިކަލް އެޖެންސީގެ ޑިރެކްޓަރ ޑރ.ސްޓެއިނާ މެޑްސެން ވިދާޅުވިއެވެ.\nނޯވޭގައި ވެކްސިން ދިން މީހުންގެ ތެރެއިން އިތުރު 29 މީހަކަށް ވެކްސިންގެ ސައިޑް އިފެކްޓްތައް ކުރިމަތިވެގެން ފަރުވާ ދޭން ޖެހުނެވެ. އޭގެތެރެއިން ނުވަ މީހެއްގެ ހާލު ސީރިއަސް ވިއެވެ.\nނޯވޭގެ އާބާދީ ފަސް މިލިއަނަށް އަރައެވެ. ކޮންމެ ހަފްތާއަކު ނޯވޭގެ އުމުރު ދުވަސްވީ މީހުން ބަލަހައްޓާ މަރުކަޒުތަކުން 300 ވަރަކަށް މީހުން މަރުވާކަމަށް ވެއެވެ.\n5 ސިކުންތު ކުރިން\nޖެނުއަރީ 16, 2021 08:36\nއެހެންވީމަ މީގެ މާނަ އަކީ ވެކްސިން ނެގީމަ އެންމެ ބޮޑުވަރުވެގެން ވާނީ މަރު ދެއްތޯ؟ ސަޅި.\nޖެނުއަރީ 16, 2021 09:18\nތިހުރިހާވެކުސިނަކީވެސް އަވަސްއަރުވާލައިގެން ހަދާފަ ހުރިއެއްޗެހި ތީގެންމާރަނގަޅުނަތީޖާއެއް ނިކުންނާނެ ކަމަކައް ނުބެލެވޭ\nޖެނުއަރީ 16, 2021 10:17\nބަލަ އިބޫވެސްތިނުޖެހީ މަރުވާނެތީ އޭނަ ބުނީ ފުރަތަމަ ރައްޔިތުންނޭ ވާއެއްޗެއްވާންޖެހޭނީ\nޖެނުއަރީ 16, 2021 10:26\nބަލަހައްޓަން ޖެހޭތީވެ ދުއްވާލީ\nޖެނުއަރީ 16, 2021 10:55\nވެކްސިން ޖަހައިގެން މަރުވީމާ އެ ކަން ބޮޑު ނުވާކަމެކޭ .މިއީ އަޅެ ފަހެ އިންސާނުންތަ؟\nޖެނުއަރީ 16, 2021 11:16\nޖެނުއަރީ 16, 2021 16:35\nމިވެކްސިން ކަންތަކުގަ ފާހަގަ ކުރެވޭ ކަމަކީ، އެއްވެސް ގައުމަކުން ވެކްސިން އަށް އިތުބާރުނުކުރާކަން، އެހެންކަމުން ކޮންމެ ގައުމަކުންވެސް ބަލަނީ އެގައުމެއްގެ "މަރުވިޔަސް ހެޔޮ" ކަމަށް ބަލާފަ ޓެސްޓަށް ވެކްސިން ޖަހަން ގްރޫޕް އެއް ނަގާތަން، ނޯވޭއިން މުސްކުޅިން، ސެލެކްޓްކުރިއިރު އިންޑިއާއިން ނެގީ މަސަތްކަތުމީހުން، ރާއްޖޭގެއިން ވެސް ވެރިމީހާއަށް ވެކްސިން ޖަހަން ލިބުނީމަ ހޯހޯ ގޮވާފަ އައިސް އެހުރީ ރާއްޖެތެރޭ ރަށެއްގެ ބަޔަކަށް ޓެސްޓަށް ވެކްސިންދީފަ ވާގޮތްބަލާފަ ޖަހަން ކަމައް ލަފާކުރެވޭ، ގއ.ދެއްވަދޫ ރެޑިކުރަނީ މިކަމަށް ކަމަށް ބެލެވޭ...\nޖެނުއަރީ 16, 2021 18:27\nވެކްސިން ޖަހައިގެން މަރުވިއްޔާ އެއްވެސް ވަރަކަށް ހާސްވާކަށް ނުޖެހޭ.\nޖެނުއަރީ 16, 2021 18:29\nއިންސާނުން މެރުން ނުވަތަ މަރުވުމަކީ މިބައިމީހުން މާ ކަންބޮޑުވާކަމެއް ނޫނެވެ . އެކަމަކު ދިރޭ ޖަނަވާރެއް މެރުމަކީ ދުނިޔެމަތީގަ ފާފަ ނުފޮހެވޭ ވަރުގެ ބޮޑު ކުށެކެވެ. ތިއީ ތަންދޮރު ނުދަންނަ ޖާހިލުންގެ ޙާލު !\nޖެނުއަރީ 16, 2021 19:38\nނޯވޭގައި ކޮވިޑް19 ވެކްސިން ދިން 13 މީހަކު މަރުވެފައި ވަނީ ވެކްސިންގެ ބާރުފަދަ ކަމުން ކުރިމަތިވި ސައިޑް އިފެކްޓްތަކުން ކަމަށް މެޑިކަލް އެޖެންސީން ބުނެއެވެ.\nބޭރުގެ އެކި މަސްދަރުތަކާއި ހަވާލާދީ ރޮއިޓާސް އިން ފޮނުވި ރިޕޯޓު ގައި ކޮވިޑް19 ވެކްސިންގެ ސައިޑް އިފެކްޓް ތެރޭގައި ދަރިމައިވުމުގެ ޗާންސް 95 އިންސައްތަ ގެއްލޭކަމަށް ބުނެފައިވޭ.\nއަޅަމެން ރައްކާތެރި ކަމަށް އެދެނީ ﷲ ގެ ޙަޟްރަތުން.


ޝިފާ ބުނަނީ ފިރިމީހާ ބުނެފިއްޔާ ދާއިރާ ދޫކޮށްލަން ތައްޔާރު ކަމަށް – Haftha\nޝިފާ ބުނަނީ ފިރިމީހާ ބުނެފިއްޔާ ދާއިރާ ދޫކޮށްލަން ތައްޔާރު ކަމަށް\nއަރަމުން އަންނަ ތަރި މަރިޔަމް ޝިފާ މުސްތަގުބަލުގައި ކައިވެނި ކުރާ މީހަކު، މުނިފޫހިފިލުވުމުގެ ދާއިރާ ދޫކޮށްލަން ބުނެފިއްޔާ ދާއިރާ ދޫކޮށްލަން ތައްޔާރު ކަމަށް އޭނާ ބުނެފިއެވެ.\n“ދިވެހި ޗެނަލް”ގެ ޕްރޮގްރާމެއްގައި ވާހަކަ ދައްކަމުން ޝިފާ ބުނީ އޭނާ ގަބޫލުކުރާ ގޮތުގައި މީހަކާ އިނދެގެން އުޅެންޏާ ފިރިމީހާގެ ބަސް އަހަންވާނެ ކަމަށެވެ. އަދި “ފިއުޗާ ހަސްބަންޑް” ބުނެފިއްޔާ ދާއިރާ ދޫކޮށްލާނެ ކަމަށް ޝިފާ ބުންޏެވެ.\nއޭނާ ބުނީ އޭނާގެ ހަޔާތުގެ ބައިވެރިއަކަށް ހޯދާނީ ވަރަށް ސަޕޯޓިވް މީހެއް ކަމަށާއި، އެހެން ކަމުން ފިރިމީހާ އެހެން ބުނެފާނެ ކަމަށް ވަރަށް ހީނުވާ ކަމަށެވެ. އެހެން ނަމަވެސް އެހެން ބުނެފި ހާލަތެއްގައި ދާއިރާ ދޫކޮށްލާނެ ކަމަށް ބުންޏެވެ.\nކުރީގެ ފިރިމީހާ ނިޔާވި ދުވަހަކީ ހަޔާތުގައިވެސް ދިމާވި އެންމެ ހިޔާމަވެރި ދުވަސްކަން ޝިފާ ފާހަގަކޮށްފައި ވެއެވެ. ޝިފާ ބުނީ އޭނާގެ ހަޔާތަކަށް ދެން އެވަރުގެ މީހަކު ނާންނާނެ ކަމަށެވެ.\n“ޝިފާ އެހާ ލޯބިން ގެންގުޅޭނެ، ޝިފާއަށް އެހާ ރެސްޕެކްޓް ކުރާނެ، ޝިފާ ގައިގަ އެހާ ލޯބިން ފިރުމާނެ މީހެއް ނާންނާނޭ ދެން އަސްލު. އެއީ ޝިފާ ގަބޫލުކުރާ ގޮތް. މިހާތަނަށްވެސް ވާހަކަ ދައްކާފައި ހުރި މީހުންވެސް އެޔާ ކައިރިވެސް ނުކުރެވޭ އެއްވެސް މީހަކަށް” ޝިފާ ކިޔައިދިނެވެ.\nޝިފާ ބުނީ ފިރިމީހާއާއެކު އުޅުނީ އެންމެ ފުރިހަމަ ރިލޭޝަންޝިޕެއްގައި ކަމަށެވެ. އަދި ޝިފާއަށް ވަރަށް އަޅާލާނެ ކަމަށާއި، ރައްޓެހި ވެގެން އުޅުން ދުވަސްވަރާއި އިނދެގެން، އަދި އެންމެ ފަހު ދުވަހާ ޖެހެންދެންވެސް އުޅުނީ ވަރަށް އުފާވެރި ދިރުއުޅުމެއް ކަމަށް ބުންޏެވެ.


15 ޖުލައި 2007\nޑިޕާޓްމަންޓް އޮފް ޕެނިޓެންޝަރީ އެންޑް ރިހެބިލިޓޭޝަން ސަރވިސަސް (ޑީޕީއާރުއެސް) ގެ ޑިރެކްޓަ ޖެނެރަލް އަހުމަދު ޝިހާން މިއަދު ވިދާޅުވީ ރިހެބިލިޓޭޝަން ޕްރޮގްރާމް ފެށުމުގެ ގޮތުން މިހާރު ކުރިއަށް ގެންދަނީ ބައެއް މީހުންނަށް ކިޔަވައިދިނުމުގެ ކަންތައްތައް ކަމަށެވެ. އެގޮތުން ޖަލުގެ ދެ ކުލާހެއްގައި މިދިޔަ ބުދަ ދުވަހުން ފެށިގެން ގްރޭޑް 7،6 ގެ މުގައްރަރަށް ކިޔަވައިދެމުން ގެންދަވާ ކަމަށް އޭނާ ވިދާޅުވި އެވެ.\n“ގާތްގަނޑަކަށް 50 މީހަކު މިހާރު އެބައުޅޭ ރިހެބިލިޓޭޝަން ޕްރޮގްރާމްގައި ބައިވެރިވެގެން. އަދި އެ އަދަދު ދުވަހުން ދުވަހަށް ދާނީ އިތުރު ވަމުން. އެ މީހުން ގެންދަނީ ކޮންމެ ދުވަހަކު ވެސް ކުލާހަށް ގޮސް ކިޔަވަމުން. ޖަލުގައި ތިބޭ މީހުންގެ ފަރާތުން މި ޕްރޮގްރާމަށް ލިބޭ ތަރުހީބު ވަރަށް ބޮޑު. އެމީހުން ވަރަށް ބޮޑަށް ބޭނުންވެގެން ތިބި ކަމެއް މިއީ،” ޝިހާން ވިދާޅުވި އެވެ.\nއޭނާ ވިދާޅުވީ ޖަލުގެ މީހުންނަށް މިހާރު ގްރޭޑް 7،6 ގެ މުގައްރަރަށް ކިޔަވައިދިން ނަމަވެސް، އެއަށްވުރެ މަތީ ފެންވަރަށް ކިޔަވައިފައިވާ މީހުން ތިބުމާއެކު އެމީހުންނަށް ވެސް ކުލާސްތަކެއް ކުރިމަގުގައި ހިންގާނެ ކަމަށެވެ. ޝިހާން ވިދާޅުވީ ޖަލު މީހުންނަށް ކިޔަވައިދިނުން ފެށިއިރު، އެކަމުގައި އަމަލީ ގޮތުން މިހާރު ހަރަކާތްތެރިވަމުން ދަނީ މާފުށީ ސްކޫލުގެ ބައެއް ޓީޗަރުން ކަމަށެވެ.\n“ޓީޗަރުންތަކެއް އައުމުގެ މަގުމަތީގައި ތިބުމާއެކު މާފުށީ ސްކޫލުގެ ޓީޗަރުންތަކަކާއެކު ވަގުތީ ކޮންޓްރެކްޓެއްގެ ދަށުން ކުރިއަށް މި ދަނީ. އަދި ރިހެބިލިޓޭޝަން ޕްރޮގްރާމް ކުރިއަށްގެންގޮސް އެކަޑެމިކަލީ އެ ކަންތައް ރޭވުމަށްޓަކައި ފުލް ޓައިމް މީހެއް ވެސް އެބަހުރި. އޭނާގެ އެހީތެރިކަން ވަރަށް ބޮޑަށް ލިބޭ. އޭގެ އިތުރުން ވިޒިޓިން ލެކްޗަރާސްގެ އެހީތެރިކަން ވެސް ވަރަށް ބޮޑަށް ހޯދާނެ. މިހާރު ވެސް މައިޓުގެ އެހީތެރިކަން އަޅުގަނޑުމެންނަށް ލިބޭ. އެތަނުގެ އިތުރުން ވެސް ކޮލެޖުގެ އެހެން ފެކަލްޓީތަކުގެ އެހީ އަޅުގަނޑުމެން ހޯދާނަން،” ޝިހާން ވިދާޅުވި އެވެ.\nއޭނާ ވިދާޅުވީ ޖަލުގެ ކުށްވެރިންނަށް މިހާރު ކުރިއަށް ގެންދަނީ ކިޔަވައިދިނުން އެކަނި ނަމަވެސް ވަރަށް ކައިރި މުސްތަގުބަލެއްގައި އަމަލީ މަސައްކަތްތައް ވެސް ދަސްކޮށްދޭން ފައްޓަވާނެ ކަމަށެވެ. ޝިހާން ވިދާޅުވީ މި ވަގުތު އަމަލީ މަސައްކަތްތައް ފެށުން ލަސްވެފައި ވަނީ ޖަލުގެ ޖާގައިގެ މައްސަލަ ވަރަށް ބޮޑުވެފައި ވާތީ ކަމަށެވެ. އަމަލީ މަސައްކަތްތަކުގެ ތެރޭގައި ސިނާއީ ގޮތުން ކުރެވޭނެ ކަންތައްތަކާއި އާޓްސްގެ މަސައްކަތަކާއި ޓީޝާޓްގައި ތައްގަނޑު ޖެހުން ފަދަ ކަންތައްތައް ދަސްކޮށްދެއްވާނެ ކަމަށް އޭނާ ވިދާޅުވި އެވެ.\n“މި ޕްރޮގްރާމްގެ ބޭނުމަކީ މުޖުތަމައަށް އެމީހާ ނުކުންނައިރު އެއީ ބޭނުންތެރި މީހަކަށް ހެދުން. ޖަލުގެ ކާމިޔާބީ ޖަޖްކުރަން ޖެހޭނީ ޖަލަށް ވަންނަ މީހުންގެ ނިސްބަތަކުންނެއް ނޫން. ދެވަނަ ފަހަރަށް އަންނަ މީހުންގެ ނިސްބަތުން ކާމިޔާބީ ބަލަން ޖެހޭނީ. ޖަލަށް ފުރަތަމަ ވަންނަ މީހާ މުޖުތަމައަށް ނުކުމެ އޭނާއަށް ލިބިފައި ހުންނަ ހުނަރުގެ ބޭނުން ހިފާނެ ގޮތް ދަސްކޮށްދޭން ޖެހެނީ. ޖަލުން މުޖުތަމައަށް ނުކުންނަ މީހާއަށް އިސްލާހުވުމުގެ ފުރުސަތެއް މި ދެނީ. މިއީ ޖަލު މީހުން ވަރަށް ބޭނުންވެގެން ތިބި ކަމެއް،” ޝިހާން ވިދާޅުވި އެވެ.


މުޙައްމަދު އަމީންގެ ތަޢުލީމީ ޙަޔާތްޕުޅާބެހޭ ގޮތުން ލިބެން އޮތް ހަމައެކަނި މަޞްދަރަކީ (ސޯރސް) އެމަނިކުފާނުގެ ބައޮގްރަފީއެވެ. އެމަނިކުފާނު ލިޔުއްވި އޮޓޯބައޮގްރަފީއެވެ. ޙަޤީޤަތުގައި މީހެއްގެ ޙަޔާތާބެހޭ ގޮތުން ބަލަން އޮންނަ އެންމެ އިތުބާރު ހުރި މަޞްދަރަކީ އެ މީހެއްގެ ލިޔުމެވެ. ދެން އެ މީހަކު ކިޔެވި ތަނަކުން ލިބެން އޮތް އެ މީހެއްގެ ތަޢުލީމާ ބެހޭ ރެކޯޑެވެ. މުޙައްމަދު އަމީނުގެ ތަޢުލީމާބެހޭ ރެކޯޑް ޢަލީގަޅު މުސްލިމް ޔުނިވަރސިޓީން ހޯދަން އުޅެ އެކަންވަނީ ނުވެފައެވެ. އެމަނިކުފާނު އެ ޔުނިވަރުސިޓީން ނެންގެވި ސެޓްފިކެޓެއް އަދި އެމަނިކުފާނު ގެންގުޅުއްވި އެއްވެސް ލިޔެކިޔުމެއް - ދަރިކަނބަލުން ވިދާޅުވާ ގޮތުގައި - ވަރަށް ކުރީއްސުރެ އަތިރީގެއަކު ނެތެވެ. މުޙައްމަދު އަމީން ލިޔުއްވި އޮޓޯބައޮގްރަފީ –އަޅުގަޑުގެ ހަދާންތައް - މިއީ އެ މަނިކުފާނު ސަރުކާރުގެ ޚަބަރުގައި ލިޔުއްވި މަޒުމޫނުތަކެކެވެ. ފަހުން ފޮތަކަށް ޗާޕުކުރެއްވީއެވެ. ފޮތް ޗާޕުކުރެއްވި އަހަރު އެނގޭކަށް ނެތެވެ. މަޒުމޫނުތައް – ނުވަތަ ފޮތް - ނިންމަވާފައިވަނީ ހިޖުރައިން 1371 ވަނަ އަހަރުގެ ރަބީޢުލްއައްވަލް މަހުގެ 25 ވަނަ ދުވަހު ކަން ފޮތުން އެނގެއެވެ. އެހެންކަމުން ފޮތް ލިޔުއްވައިފައިވަނީ އަލީގަޅުން ތަޢުލީމު ޙާޞިލުކުރައްވައިގެން ވަޑައިގެންނެވިތާ 23 އަކަށް އަހަރު ފަހުންނެވެ. "އަޅުގަޑުގެ ހަދާންތައް" އެމަނިކުފާނު ލިޔުއްވީ ޙަޔާތްޕުޅުގެ ފަހުކޮޅުގައި އެމަނިކުފާނު އުޅުއްވި ބޮޑު އާލާސްކަންފުޅުގައި އުޅުއްވަމުންކަން މި ފޮތުގެ އެތައްތާކުން ދޭހަވެއެވެ. އެހެންކަމުން ފޮތް ލިޔުއްވިއިރު އެމަނިކުފާނުގެ ހަނދުމަފުޅަށްވަނީ އަސަރުކޮށްފައެވެ. ފޮތް ލިޔުއްވައިފައިވަނީ ހަނދުމަފުޅުގެ މައްޗަށް ކަމަށްވެސް ފެނެއެވެ. ކިޔަވައި ވިދާޅުވާން އުޅުއްވިއިރު ނޯޓުތަކެއް ކުރައްވައި އެ ނޯޓުތަކުގެ އަލީގައި ކަމަކަށް ނުފެނެއެވެ. ބައެއް ކަންކަމުގެ ތާރީޚު ނޯޓުކުރައްވައިފައި އޮތުމަކީ ވެދާނެ ކަމެކެވެ. އެހެންކަމުން ފޮތުގައި ސުވާލު އުފެދޭ އެތައް ކަމެއް ވެއެވެ. ފޮތުގައި އެންމެ އޮޅުން ބޮޑީ ޢަލީގަޅުގައި އުޅުއްވި ދުވަސްވަރާބެހޭ ގޮތުން ލިޔުއްވި ލިޔުއްވުންތަކުގައެވެ.\nސެންޓް ޖޯސޮފްސް ކޮލެޖުން ވަކިވެވަޑައިގަތުމަށްފަހު ސެންޓް ޖޯންސް ކޮލެޖަށް ވެދެވަޑައިގަތީ ހަމަ އެދުވަހު – ސެންޓްސް ޖޯސޮފް ކޮލެޖުން ވަކިވެވަޑައިގަތް ދުވަހު – ކަމަށް ލިޔުއްވައެވެ. (އަޅުގަޑުގެ ހަދާންތައް، ޞ. 89، 90، 93) މިއީ ވެސް ސުވާލު ނުއުފެދުމަށްވުރެ އުފެދުން ގާތްކަމެކެވެ.\nމުޙައްމަދު އަމީން ލިޔުއްވަނީ އެމަނިކުފާނު މެޓްރިކިޔްލޭޝަން ފާސްކުރެއްވީ އަލީގަޅު ޔުނިވަރސިޓީން ކަމަށެވެ. މިގޮތަށް ފޮތުގެ ދެ ތަނެއްގައި ލިޔުއްވައެވެ. (ޞ. 112، 118) އަދި އެމަނިކުފާނު ނެންގެވި މެޓްރިކިޔްލޭޝަނަކީ ލަންޑަން މެޓްރިކިޔްލޭޝަން ކަމަށްވެސް ލިޔުއްވައެވެ. (ޞ. 112).\nމުޙައްމަދު އަމީން ވަދެވަޑައިގަތީ އެމް.އޭ.އޯ. ކޮލެޖަކަށް ނޫނެވެ. އެއިރު އެ ކޮލެޖުވަނީ ޔުނިވަރުސިޓީއަކަށް ބަދަލުވެފައެވެ. އަލީގަޅު މުސްލިމް ޔުނިވަރސިޓީގެ ނަމަށެވެ. އެއީ 1920 ޑިސެމްބަރ 1 ގައެވެ.\nއެއްވެސް ޔުނިވަރުސިޓީއަކީ – އެހެން ޤައުމެއްގެ ވިޔަސް – އެހެން ޔުނިވަރސިޓީއެއްގެ އިންތިހާނު އެތަނަކުން ދޭ ތަނެއް ނޫނެވެ. ޔުނިވަރސިޓީއަކަށް ބަދަލުވުމުން އެތާނގެ ހައި ސްކޫލާއި އަދި ކޮލެޖް (އިންޓަރމީޑިއޭޓްގެ މަރުހަލާ) ހިނގީ އެ ޔުނިވަރުސިޓީގެ ދަށުންނެވެ. ހައި ސްކޫލުގެ މެޓްރިކިޔްލޭޝަނާއި (ދިހަވަނަ ކްލާސް) އަދި އިންޓަރމީޑިއޭޓު (11 އަދި 12 ވަނަ ކްލާސް) ގެ އިންތިހާނު ދެމުން އައީ ޢަލީގަޅު ޔުނިވަރސިޓީގެ ދަށުންނެވެ. އެ ދުވަސްވަރު އިންޓަރގެ މަރުޙަލާ ބަލަނީ ކޮލެޖްގެ ގޮތުގައެވެ.\nމުޙައްމަދު އަމީން ސިލޯނުގެ ދެ ކޮލެޖްގައި (އެ ދެ ތާނގެ އިސްކޫލުގައި) އުޅުއްވީ7އަހަރުއެވެ. އިސްކޫލުގައި އުޅުއްވިއިރު ޑަބަލް ޕްރޮމޯޝަން ނެންގެވިއެވެ. އެއީ ސެންޓްސް ޖޯސޮފްސް ކޮލެޖުގައި އުޅުއްވިއިރުއެވެ (ޞ. 67). މިގޮތުން ދެ ފަހަރު ޑަބަލް ޕްރޮމޯޝަން ނެންގެވި ކަމަށް ފެނެއެވެ.\nސެންޓް ޖޯންސް ކޮލެޖަށް އެމަނިކުފާނު ވެދެވަޑައިގަތީ ފޯރމް ނުވަތަ ގްރޭޑް ނުވައަކަށެވެ. އެ ކޮލެޖްގެ އިސްކޫލަށް ވެދެވަޑައިގަތީ "ޕްރްލިމް ފޯމަށް" ކަމަށް އެ ވިދާޅުވަނީ (ޞ. 93) މެޓްރިކިޔްލޭޝަންގެ މަރުޙަލާގެ ފުރަތަމަ އަހަރު ނުވަތަ ފެށޭ އަހަރު (ޕްރެލިމިނަރީ) ކަމަށް ފެނެއެވެ.\nފޯރމް ނުވައެއް ކިޔަވައި ވިދާޅުވީ ޕާނަދުރާގައި ހުންނަ ސެންޓް ޖޯންސް ކޮލެޖުގެ އިސްކޫލުގައެވެ. އެތާނގައި – އެމަނިކުފާނު ލިޔުއްވައިފައިވާ ތާރީޚަށް ބަލާއިރު – ދެ އަހަރު އުޅުއްވިއެވެ. އެއީ 1926-1927 އަށް އަދި 1927-1928 އަށެވެ. ވީމާ ސެންޓް ޖޯންސް ކޮލެޖުގެ އިސްކޫލުން މެޓްރިކް އިންތިހާނަށް ފަހު ވަކިވެވަޑައިގަތީ 1928 ސެޕްޓެންބަރު ހައި ތާނގައެވެ.\nމުޙައްމަދު އަމީން ޢަލީގަޅު މުސްލިމް ޔުނިވަރސިޓީއަށް ވަދެވަޑައިގަތީ ސިލޯނުން ލަންޑަން މެޓިކިއުލޭޝަން ނަންގަވައިގެންނެވެ. ސިލޯނުގައި އެ ދުވަސްވަރު ހިނގި ކޮލެޖުތަކަކީ ކްރިސްޓިއަން މިޝަނަރީތަކުން ހިންގި ތަންތަނެވެ. އެ ތަންތަން ހިންގީ އިނގިރޭސިވިލާތުގެ ކޮންމެވެސް ހައިސްކޫލް ބޯޑަކާ ނުވަތަ ޔުނިވަރސިޓީއަކާ ގުޅިގެންނެވެ.\nއަލީގަޅު ޔުނިވަރސިޓީގައި (ޔުނިވަރސިޓީގެ ކޮލެޖްގައި) މުޙައްމަދު އަމީން 8 މަސް ނުވަތަ9މަސް ހޭދަކުރެއްވިއެވެ. ޚުދު އެމަނިކުފާނު ފޮތުގެ އެއް ތަނެއްގައި ލިޔުއްވަނީ "ދިހަވަރަކަށް މަސްދުވަހު އަލީގަޅުގައި އުޅުއްވި ކަމަށެވެ (ޞ. 118). ޢަލީގަޅު ޔުނިވަރސިޓީގައި "އަހަރަކާއި އެތަކެއް މަސްވަންދެން" (ޞ. 112) އެމަނިކުފާނު ނުއުޅުއްވައެވެ.\nއަލީގަޅަށް ވެދެވަޑައިގަތީ އިންޓަރމީޑިއޭޓްގެ ފުރަތަމަ އަހަރަށެވެ. އެއީ 11 ވަނަ ކްލާހެވެ. އެ އަހަރުގެ އިންތިހާނު ދެއްވުމާއެކު ލިބިވަޑައިގަތީ އެމަނިކުފާނު ވިދާޅުވާ "ދިގު ޗުއްޓީ" (ޞ. 120) އެވެ. އެއިރު އޮތީ ހޫނު މޫސުން ފެށިފައެވެ. އެ ޗުއްޓީ ނިމޭނީ ދެ މަހެއްހައި ދުވަސް ފަހުންނެވެ. ޗުއްޓީވުމުން ވަޑައިގަތީ ލަކަނޫއަށެވެ. އެ ހިސާބުން އެމަނިކުފާނު ތަޢުލީމީ ޙަޔާތްޕުޅު ނިމުނީއެވެ. ދެން ވަޑައިގަތީ ރާއްޖެއެވެ.\nއިންޓަރ އާރޓް (އިންޓަރމީޑިއޭޓް/އާރޓް) ކްލާހަށް ވެދެވަޑައިގެން އެ އިންތިހާނު ފާސްކުރެއްވި ކަމަށް ލިޔުއްވައެވެ (ޞ. 118). ރަނގަޅު ގޮތަކީ މިއީއެވެ. އިންޓަރމީޑިއޭޓް އާރޓަށް އެފް.އޭ. ވެސް ކިޔައެވެ. އިންޓަރމީޑިއޭޓް/ސައިންސަކީ އެފް.އެސްސީ އެވެ.\nފޮތުގެ އެހެން ތަނެއްގައި "އިންޓަރސައިންސް ކްލާހަށް ދާޚިލުވެ އެ އެގްޒެމިނޭޝަން" (ޞ. 112) ފާސްކުރެއްވި ކަމަށް ލިޔުއްވައިފައިވަނީ ހަނދުމަފުޅުގެ އޮޅުމަކުންނެވެ.\nއަޅުގަނޑު އިބްރާހީމް ޙިލްމީ ދީދީގެ ފައިންޕުޅު ދުށް ފަހަރަކު އޭނަ – ޙިލްމީ – އުޅުއްވީ އިންޓަރ/ސައިންސްގައި ކަމަށާއި މުޙައްމަދު އަމީން އުޅުއްވީ އިންޓަރ/އާރޓްގައި ކަމަށް ވިދާޅުވިއެވެ.\nމުޙައްމަދު އަމީން ނެންގެވި މެޓިކިލޭޝަނަކީ ލަންޑަން އިންތިހާނެކެވެ. މެޓްރިކް ނެންގެވީ ސިލޯނުންނެވެ. ޢަލީގަޅު ޔުނިވަރސިޓީއަކުން ނޫނެވެ. ޢަލީގަޅަށް ވަޑައިގެން މުޙައްމަދު އަމީން ވަދެވަޑައިގަތީ ޢަލީގަޅު މުސްލިމް ޔުނިވަރސިޓީގެ އިސްކޫލަށެވެ. ނުވަތަ ކޮލެޖަށެވެ. އިންޓަރމީޑިއޭޓް (އިންޓަރ)ގެ ފުރަތަމަ އަހަރަށެވެ. އެއީ 11 ވަނަ ކްލާހެވެ. އެއަހަރުގެ އިންތިހާނު ދެއްވުމަށްފަހު ޗުއްޓީ ލިބިވަޑައިގަތުމުން ވަޑައިގަތީ ލަކަނޫއަށެވެ. އެ ދުވަސްވަރު އިންޓަރމީޑިއޭޓަށް ފަހު ބީ.އޭ. ނުވަތަ ބީ.އެސްއީ އަށް އޮންނަނީ ދެ އަހަރު ދުވަހުގެ ކިޔެވުމެވެ. ވީމާ މުޙައްމަދު އަމީން ރާއްޖެ ވަޑައިގަތީ އިންޓަރމީޑިއޭޓްގެ ފުރަތަމަ އަހަރުގެ އިންތިހާނު ދެއްވުމަށްފަހުއެވެ. އިންޓަރމީޑިއޭޓްގެ ދެވަނަ އަހަރު ކިޔަވައި ވިދާޅުނުވެއެވެ.\nޢަބްދުﷲ ޢަފީފުގެ ބުރިހަންނެގުން: މުޙައްމަދު އަމީން ނާއިންޞާފުން ކުރެއްވި ކަމެއް


Ras Online - އިންޑިއާގެ އަސްކަރީ ސިފައިންގެ ހަމަލާތަކުގައި ކަޝްމީރުގެ ކުޑަ ކުއްޖަކު މަރުވެއްޖެ\nއިންޑިއާގެ އަސްކަރީ ސިފައިންގެ ހަމަލާތަކުގައި ކަޝްމީރުގެ ކުޑަ ކުއްޖަކު މަރުވެއްޖެ\nމާޝާ މިދުހަތު 14 ސެޕްޓެމްބަރު 2020\nކަޝްމީރުގެ ބޯޑަރު ސަރަހައްދުގައި ބަދަލު ކުރެވުނު ހަމަލާ ތަކެއްގައި އިންޑިއާގެ އަސްކަރީ ސިފައިންގެ ހަމަލާތަކުން ޕާކިސްތާނުގެ ކަޝްމީރުގެ 11 އަހަރުގެ ކުއްޖަކު މަރުވެއްޖެއެވެ.\nމިހަމަލާތަކުން ޕާކިސްތާނުގެ ކަޝްމީރުގެ އިތުރު4ކުއްޖަކަށް ބޮޑެތި އަނިޔާތަކެއް ލިބިފައިވާކަމަށް ނޫސްތަކުން ރިޕޯޓްކޮށްފައިވެއެވެ.\nޕާކިސްތާނުގެ އަސްކަރީ ސިފައިން ބުނާގޮތުން އިންޑިޔާގެ ހަމަލާތަކުން ޒަހަމްވި މީހުންގެ ތެރޭގައި 75 އަހަރުގެ ދުވަސްވީ އަންހެނަކުވެސް ހިމެނެއެވެ. އަދި ޖޫންމަހުވެސް އިންޑިޔާގެ ހަމަލާތަކުން، ޕާކިސްތާންގެ ކަޝްމީރު ސަރަހައްދުގެ 13 އަހަރުގެ ކުއްޖަކުވެސް ވަނީ މަރުވެފައެވެ. އެހާދިސާގައި އެކުއްޖާގެ މަންމަ އާއި ބޭބެ އަށް ބޮޑެތި އަނިޔާ ތަކެއްވެސް ލިބުނުކަމަށް ޕާކިސްތާނުގެ އަސްކަރީ ސިފައިންނާ ހަވާލާދީ ގިނަ ނޫސްތަކުގައި ރިޕޯޓް ކޮށްފައިވެއެވެ.\nޕާކިސްތާން އަދި އިންޑިޔާ އަށް ދެބައި ކޮށްފައިވާ ކަޝްމީރުގެ މައްސަލައިގައި ބޯޑަރު ބަލަހައްޓަމުންދާ ދެގައުމުގެ އަސްކަރީ ސިފައިންގެ މެދުގައި ހަމަނުޖެހުން ހިނގައި ކުރިމަތިލުންތައް ކުރިއަށް ދިއުމަކީ އާންމު ކަމެކެވެ. މީގެ އިތުރުން ޕާކިސްތާނުގެ ކަޝްމީރުގެ ބޯޑަރާ އެންމެ ކައިރި އަވަށާ ދިމާއަށް، ދުރަށް ވަޒަން ދަތުރު ކުރާ ބަޑި ބޭނުން ކޮށްގެން ހަމަލާތައް ކުރިއަށް ގެންދާކަމަށް އިންޑިޔާގެ ސިފައިންނަށް ވަނީ ތުހުމަތު ކުރެވިފައެވެ.\nއިންޑިޔާގެ ބޮޑުވަޒީރު ނަރެންދަރު މޯދީ، ކަޝްމީރުގެ މުސްލިމުންގެ މައްސަލައިގައި ދެކެވަޑައިގަންނަވާ ގޮތް ހުސްވި އަހަރު ހާމަ ކުރެއްވި ހިސާބުން ދެގައުމުގެ ޒަމާންވީ ހަމަނުޖެހުންތައް އިތުރަށް ގޯސްވެފައިިވާ ކަމަށް ރިޕޯޓްތައް ބުނެއެވެ.


Covid-19: Europe in furathama meehaa maruvejje | Mihaaru\nޗައިނާ އިން ފްރާންސަށް ގެންދިޔަ ބައެއްގެ ޕާސްޕޯޓް ޗެކް ކުރަނީ: ފްރާންސް އިން މަރުވެފައި ވަނީ ޗައިނާގެ 80 އަހަރުގެ ފިރިހެނެއް. --ފޮޓޯ:އޭއެފްޕީ\nކޮވިޑް-19: ޔޫރަޕުން ފުރަތަމަ މީހާ މަރުވެއްޖެ\n16 ފެބުރުއަރީ 2020 - 11:21 1 comment\nޕެރިސް (ފެބްރުއަރީ 16) - ޗައިނާގައި ފެތުރެމުންދާ ކޮރޯނާވައިރަހުގައި ޔޫރަޕުން ފުރަތަމަ ފަހަރަށް މީހަކު މަރުވެއްޖެ އެވެ.\nކޮވިޑް-19 ނުވަތަ ކޮރޯނާވައިރަސް އަރައިގެން ފްރާންސް އިން މަރުވެފައި ވަނީ 80 އަހަރުގެ ޗައިނާގެ ޓޫރިސްޓެކެވެ. އެއީ ޗައިނާގެ ހުބެއި ޕްރޮވިންސް އިން ފްރާންސަށް މިދިޔަ މަހު 16 ވަނަ ދުވަހު ދަތުރުކުރި މީހެކެވެ. އަދި ޖެނުއަރީ 25 ވަނަ ދުވަހު އެ މީހާ ވަނީ ފްރާންސްގައި ކަރަންޓީންކޮށްފަ އެވެ.\nފްރާންސްގެ ހެލްތު މިނިސްޓަރު އަގްނީޒް ބުޒީން ވިދާޅުވީ މަރުވި ޗައިނާ އަށް މީހާ އަށް ފަރުވާ ދިނީ ޕެރިހުގެ އުތުރުގެ ހޮސްޕިޓަލެއްގައި ކަމަށެވެ. އޭނާ މަރުވީ ކޮރޯނާވައިރަހާ ގުޅިގެން ޖެހުނު ފުއްޕާމޭގެ އިންފެކްޝަނެއްގައި ކަމަށް ހެލްތު މިނިސްޓަރު ވިދާޅުވި އެވެ.\nޗައިނާ އިން ބޭރުން، ކޮރޯނާވައިރަހުގައި ދެން މީހުން މަރުވެފައި ވަނީ ފިލިޕީންސް އާއި ހޮން ކޮން އަދި ޖަޕާނުންނެވެ.\nކޮރޯނާވައިރަސް ޔޫރަޕުން ފުރަތަމަ ފެނިފައި ވަނީ ވެސް ފްރާންސް އިންނެވެ. ކޮރޯނާވައިރަހަށް ޕޮޒިޓިވް 11 މީހުން މިހާތަނަށް ފްރާންސް އިން ފެނިފައިވެ އެވެ. އޭގެ ތެރޭން ހަ މީހުންނަށް ދަނީ ހޮސްޕިޓަލްގައި ފަރުވާ ދެމުންނެވެ. ފަރުވާ ދޭ މީހުންގެ ތެރޭގައި މަރުވި މީހާގެ 50 އަހަރުގެ އަންހެން ދަރިފުޅު ވެސް ހިމެނެ އެވެ. އޭނާގެ ހާލު އަންނަނީ ރަނގަޅުވަމުންނެވެ. އެޑްމިޓްކޮށްފައި ދެން ތިބީ އިނގިރޭސިވިލާތުގެ ފަސް މީހުންނެވެ.\nޗައިނާ އިން ބޭރުން ކޮރޯނާވައިރަސް ވަނީ 26 ގައުމަކުން ފެނިފަ އެވެ. އަދި 500 އަށް ވުރެ ގިނަ މީހުން ޕޮޒިޓިވްވެފައިވެ އެވެ.\nއިތުރު ލިޔުންތައް ޔޫރަޕް ފްރާންސް ޗައިނާ


O'level dhuniyeyge gadha 10 gai dhivehi 40 dharivarun | Mihaaru\nއޯލެވެލް އިމްތިހާނުގައި މަތީ ވަނަތައް ހާސިލްކުރި ދަރިވަރުންނާ އެކު ރައީސް އަބްދުﷲ ޔާމީން ފޮޓޯއަކަށް ހުއްޓި ވަޑައިގެން. -- ފޮޓޯ: ރައީސް އޮފީސް\nއޯލެވެލްގެ ދުނިޔޭގެ ގަދަ 10 ގައި ދިވެހި 40 ދަރިވަރުން\n10 އޯގަސްޓް 2016 - 23:41 18 comments\nމުޅި ރާއްޖެއިން ހުރިހާ މާއްދާއަކުން "އޭ" ފާސް ހޯދައިގެން 74 ދަރިވަރަކު ވަނީ އެއް ވަނަ ހާސިލްކޮށްފަ އެވެ. ގަދަ 10 ގައި މިފަހަރު 500 އެއްހާ ކުދިން ވަނީ ހިމެނިފަ އެވެ.\nރަން ވަނަތައް ހާސިލްކުރި ދަރިވަރުންނަށް އިނާމު ދިނުމަށް ދަރުބާރުގޭގައި މިރޭ ބޭއްވި ރަސްމިއްޔާތު ޝަރަފްވެރިކޮށްދެއްވީ ރައީސް އަބްދުﷲ ޔާމީނެވެ. އެމަނިކުފާނުގެ ވާހަކަފުޅުގައި، މުޖުތުމައު ބިނާކުރުމުގައި މަތީ ތައުލީމް ހާސިލްކުރާ ދަރިވަރުންގެ ދައުރެއް އޮތްކަން ގަބޫލުކުރަން ޖެހޭނެ ކަމަށް ވިދާޅުވި އެވެ.\n"އެ ދައުރަކީ މުޖުތަމައުގައި ބިނާ ކުރުވަނިވި ކަންތައްތަކެއް ކުރުމަށް ހިތްވަރާއެކު މަސައްކަތް ކުރުން. ރޯލް މޮޑަލްއެއްގެ ގޮތުގައި، އެހެން މީހުންނަށް ނަމޫނާ ދައްކައިދޭ ބަޔަކަށް ވާން އެބަޖެހޭ،" ރައީސް ވިދާޅުވި އެވެ.\nއޯލެވެލް އިމްތިހާނުގެ މަތީ ވަނަތައް ހޯދި ދަރިވަރުންނަށް އިނާމު ދިނުމަށް ބޭއްވި ޖަލްސާގައި ރައީސް އަބްދުﷲ ޔާމީން ވާހަކަ ދައްކަވަނީ. -- ފޮޓޯ: ރައީސް އޮފީސް\nރައީސް ވިދާޅުވީ ރާއްޖެ އާއި ބޭރު ދުނިޔޭގައި ތައުލީމީ ދާއިރާއިން ރަން ވަނަތައް ހޯދަމުން އަންނަ ކުދިންގެ އަދަދު އެއް އަހަރުން އަނެއް އަހަރަށް އިތުރުވަމުން އަންނަ ކަމަށެވެ. އެހެންވެ، ރައީސްގެ ވާހަކަފުޅު ބިނާ ކުރެއްވީ ތައުލީމް ހާސިލްކުރާ ކުދިން އިތުރަށް ކިޔެވުމަށް ބާރު އަޅުއްވަ އެވެ.\nރައީސް ވިދާޅުވި ގޮތުގައި ރަން ވަނަތައް ހޯދި ކުދިންނަކީ ކުރިއަށް އޮތް ތަނުގައި ރާއްޖެ ބައްޓަން ކުރުމަށް ވަރަށް މުހިންމު ބައެކެވެ. ރައީސް މި ކުދިން ސިފަ ކުރެއްވީ "އެންމެ ތާޒާ، އެންމެ ތަނަވަސް ސިކުނޑި" ލިބިފައިވާ ކުދިންގެ ގޮތުގަ އެވެ.\nމި ނަތީޖާތަކަށް ބަލާއިރު މުޅި ދުނިޔޭގެ ނިސްބަތުން ރާއްޖޭގައި ތޫނުފުލި ކުދިންތަކެއް ތިބިކަން ދައްކައިދޭ. އެއް އަހަރުން އަނެއް އަހަރަށް ނަތީޖާތައް ދަނީ ރަނގަޅުވަމުން: ރައީސް\nވަނަތައް ހާސިލްކުރި ދަރިވަރުންނަކީ ހުރިހާ އެއްޗެއް އެނގިފައި ތިބޭ ކުދިންގެ ގޮތުގައި ނުދެކުމަށާއި ބޮޑެތި މީހުން ދޭ ލަފާތައް އަޑު އަހައި، އުނގެނުމުގެ މަރުހަލާގައި އަބަދުވެސް ތިބުމަށް ޝައުގުވެރިވާ ކުދިންތަކަކަށް ވާން ޖެހޭނެ ކަމަށް ރައީސް ވިދާޅުވި އެވެ. މަތީ ވަނަތައް ނުލިބުނު ދަރިވަރުން ވެސް ހިތްވަރު ދޫނުކޮށްލުމަށް ރައީސް ނަސޭހަތްތެރިވެވަޑައިގަތެވެ. އެމަނިކުފާނު ވިދާޅުވި ގޮތުގައި އެއްވެސް ދަރިވަރަކަށް ރަނގަޅު ނަތީޖާއެއް ހާސިލްނުވެއްޖެ ނަމަ، ދެވަނަ ފަހަރަށް އާ އަޒުމާއެކު މަސައްކަތް ކޮށްގެން "ކުރިބޯއްޓާ" ހަމައަށް ދެވޭނެ އެވެ.\n"މި ނަތީޖާތަކަށް ބަލާއިރު މުޅި ދުނިޔޭގެ ނިސްބަތުން ރާއްޖޭގައި ތޫނުފުލި ކުދިންތަކެއް ތިބިކަން ދައްކައިދޭ. އެއް އަހަރުން އަނެއް އަހަރަށް ނަތީޖާތައް ދަނީ ރަނގަޅުވަމުން،" ރައީސް ވިދާޅުވި އެވެ.\n"ހުރިހާ ކުދިންނަށް ވެސް ދޭނެ ނަސޭހަތަކީ އެއްގޮތަކަށް ވެސް މާޔޫސްކަން މަތީގައި ހަޔާތުގެ ބާކީ އޮތް ބައި ހޭދަ ކުރަން ހިޔާލު ނުކުރާށޭ،"\nއޯލެވެލް އިމްތިހާނުން މަތީ ވަނަތައް ހާސިލްކުރި ދަރިވަރުންގެ ތެރެއިން ދަރިވަރަކަށް ރައީސް އަބްދުﷲ ޔާމީން އިނާމު ހަވާލުކުރައްވަނީ. -- ފޮޓޯ: ރައީސް އޮފީސް\nޔުނިވާސިޓީއަކަށް ވަނުމަކީ ދިގު ދަތުރެއްގެ ފެށުން ކަމަށާއި މި ދަތުރުގައި ނަގާ އަށެއްކަ އަހަރަކީ ވަރަށް އަވަހަށް ނިމިގެން ދާނެ އަހަރުތަކެއް ކަމުން، ޕްލޭންތަކެއް ނަހަދައި ކުދިން ކިޔަވަން މަސައްކަތް ކުރާނަމަ އުނދަގޫތަކެއް ކުރިމަތިވާނެ ކަމަށް ރައީސް ވިދާޅުވި އެވެ.\nރައީސްގެ ވާހަކަފުޅުގައި، ރިވެތި އަހުލާގާ އެކު މަސައްކަތް ކުރުމުގެ މުހިންމުކަމާއި އެކަކު އަނެކަކަށް އިހްތިރާމް ކުރުމުގެ މުހިންމުކަމުގެ މައްޗަށް އަލިއަޅުއްވާލެއްވި އެވެ. އަދި އިހްތިރާމް ލިބިގަންނަން ބޭނުން ނަމަ، އިހްތިރާމް ކުރަން ދަސްކުރަން ޖެހޭނެ ކަމަށް އެމަނިކުފާނު ވިދާޅުވި އެވެ.\nރައީސް ވިދާޅުވީ ރަނގަޅަށް ކިޔަވަން ބޭނުން ނަމަ، ކުއްޖާގެ ހަށިގަނޑު ހުންނަން ޖެހޭނީ އެކަމަށް ތައްޔާރުވެގެން ކަމަށާއި "އަބަދު ފޮތް ކައިރީގައި އިނދެގެން" ދަސް ނުވާނެ ކަމަށެވެ. އަބަދު ކިޔެވުމުގެ ބަދަލުގައި ކުޅިވަރު ނުވަތަ މުނިފޫހިލުވުމަށް ކޮންމެވެސް ކަމެއް ކުރަން ޖެހޭނެ ކަމަށާއި އެހެންނޫނީ ހެޔޮ ގޮތުގައި ސިކުނޑި މަސައްކަތް ނުކުރާނެ ކަމަށް ރައީސް ވިދާޅުވި އެވެ.\nއިތުރު ލިޔުންތައް ތައުލީމް އެޑިއުކޭޝަން މިނިސްޓްރީ ކިޔަވާކުދިން އޯލެވެލް އިމްތިހާން ރައީސް އަބްދުﷲ ޔާމީން އޯ ލެވެލް ގަދަ ދިހައެއް


China France Gulhigen Moosumee Satteliteh | Mihaaru\nޗައިނާ އާއި ފްރާންސް ގުޅިގެން މޫސުމީ ސެޓެލައިޓެއް\n02 ނޮވެމްބަރ 2017 - 06:47\nޗައިނާ އާއި ފްރާންސް ގުޅިގެން ޖައްވަށް މޫސުމީ ސެޓެލައިޓެއް ފޮނުވަން ނިންމައިފި އެވެ. ބޭނުމަކީ މޫސުމާ ބެހޭ ގޮތުން ދަސްކުރުމެވެ. ކަނޑުގައި އޮއިވަރު ހުންނަ ގޮތުން މޫސުމަށް އަންނަ ބަދަލު ދެނެގަތުމެވެ. ނަގޫރޯޅި އަދި ތޫފާނާ ބެހޭ ގޮތުން ދަސްކުރުމަކީ ވެސް ސެޓެލައިޓުން ހިފާނެ މުހިންމު ބޭނުމެކެވެ.\nފްރާންސުން ކުރިން ވިސްނާފައި އޮތީ ޔޫރަޕިއަން ސްޕޭސް އޭޖެންސީއާ ގުޅިގެން މި މޫސޫމާ ބެހޭ ގޮތުން ހޯދުމަށެވެ. އެހެން ނަމަވެސް ޗައިނާއާ އެކު ފްރާންސުން ކުރަންމުން ދާ އެހެން މަސައްކަތްކަށް މަގުފަހިކުރުމަށް، ސެޓެލައިޓް އުފެއްދުމާ ގުޅޭ މަސައްކަތްތައް ވެސް އެ ދިމާ އަށް އަނބުރާލީ ކަމަށް އޮފިޝަލުން ބުނެ އެވެ.\nޗައިނާއިން ބުނާ ގޮތުގައި ފްރާންސާ ގުޅިގެން މޫސުމީ ސެޓެލައިޓެއް އުފައްދައި އޯބިޓަށް ފޮނުވާލެވުމަކީ އެ ގައުމަށް ލިބޭނެ ކުރިއެރުމެކެވެ. މޫސުމާ ބެހޭ ގޮތުން ޗައިނާ އަށް ލިބިފައި ނެތް އިލްމާއި ހުނަރު، ފްރާންސަށް ލިބިފައި ހުރި ކަމަށް ޗައިނާ އެއްބަސްވެ އެވެ.\nކަނޑުގެ އޮއިވަރު އަދި ރާޅުބާނިތައް އުފެދި ބަދަލުވަނީ މޫސުމަށް އަންނަ ކޮން ބަދަލަކުންކަން ދެނެގަތުމުގައި ފްރާންސްގެ ސައިންސްވެރިން ކުޅަދާނަ ކަމަށް ޗައިނާ އޮފިޝަލުން ބުނެ އެވެ. މި ސެޓެލައިޓްގެ ހަޔާތުގައި ޗައިނާއިން ވަރަށް ގިނަ މައުލޫމާތު އެއްކުރާނެ ކަމަށް އޮފިޝަލުން ބުނެ އެވެ.\nސެޓެލައިޓް އޯބިޓަށް ފޮނުވާލަން ނިންމާފައި ވަނީ އަންނަ އަހަރު މެދާ ހިސާބުގަ އެވެ. ސެޓެލައިޓް އުދުއްސާލާނެ ކަމަށް ވަނީ ޗައިނާއިންނެވެ. އަދި ތިން އަހަރުގެ މުއްދަތަކަށް ސެޓެލައިޓް ދެމިއޮންނާނެ ކަމަށް ވެ އެވެ.\nއިތުރު ލިޔުންތައް ޗައިނާ ފްރާންސް ސެޓެލައިޓް\nރޭގެ މާރާމާރީ އަކީ އާއިލީ މައްސަލައެއް\n16 hours ago 44\nކޮޗިން ބޯޓުން ކުޅުދުއްފުއްޓަށް މުދާ ބާލަން ދަތިވާނެ\n1 day ago 72\nހަނިމާދޫ އަކީ ޓޫރިޒަމްގެ އިންޖީނަކަށް ވާނެ: އިންޑިއާ\n"ގައުމަށްދޭ އަނިޔާއިން ޔާމީން ހިތްޕުޅަށްވާ ތަދު ބޮޑު"


ކުރިއެޓިވް އާރޓް ޓީޗަރ\nފިޒިކަލް އެޑިޔުކޭޝަން ޓީޗަރ\nވަޒީފާއަށް އެދޭ ފޯމް މިސްކޫލު އިދާރާއިން ލިބެން ހުންނާނެއެވެ. އަދި ސިވިލްސަރވިސް ކޮމިޝަންގެ www.csc.gov.mv ވެބުސައިޓުންވެސް މިފޯމް ޑައުންލޯޑް ކުރެވެން ހުންނާނެއެވެ. މި މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ9ޖެނުއަރީ 2019 ވާ އާދިއްތަ ދުވަހު 13:30ގެ ކުރިން، މިސްކޫލު (ތ. އަތޮޅު ތަޢުލީމީ މަރުކަޒުގެ) އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް[email protected] މެދުވެރިކޮށްވެސް ބަލައި ގަނެވޭނެއެވެ. އަދި އިއުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައި ގަނެވޭނެއެވެ. އެޕްލިކޭޝަން ފޯމާއިއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލް ކުރެވޭނެއެވެ.\nމިމަޤާމަށް މީހަކު ހޮވުމަށް ބޭއްވޭ އިންޓަރވިއު އޮންނާނީ 10 ޖެނުއަރީ 2019 އާއި 14 ޖެނުއަރީ 2019 އާ ދެމެދު، މިސްކޫލު އިދާރާގައެވެ. ވަޒީފާއަށް ކުރިމަތިލާ ފަރާތްތަކުން، އެތާރީޚުގައި އިންޓަރވިއުއަށް ހާޒިރުވުމަށް ތައްޔާރުވެގެން ތިއްބެވުމަށް އެދެމެވެ.\nމި އިޢުލާނުގެ ދަށުން މަތީގައިވާ ޝަރުތު ހަމަވާ ފަރާތެއް މަޤާމަށް ނުލިބިއްޖެނަމަ، ތިރީގައިވާ ޝަރުތު ހަމަވާ ފަރާތެއް ނެގުމަށް ހަމަޖެހިފައިވެއެވެ.\n- ޥަގުތީ ޓީޗަރުން ހޯދުމުގެ އިޢުލާން


3 vana meehakah himabihi jehijje | Mihaaru\nހިމަބިހި ޖެހިފައިވާ ކުއްޖެއް\nތިން ވަނަ މީހަކަށް ހިމަބިހި ޖެހިއްޖެ\n14 ޖެނުއަރީ 2020 - 15:409comments\nހިމަބިހި ޖެހިގެން މިދިޔަ ހަފުތާގައި ފުރަތަމަ ފަރުވާ ދިނީ ތިން އަހަރުގެ ފިރިހެން ކުއްޖަކަށެވެ. އެއަށްފަހު 30 އަހަރުގެ ދިވެހި ފިރިހެނެއްގެ ގައިން ވެސް އެ ބަލި ފެނިފައިވެ އެވެ. މިއަދު ޕޮޒިޓިވްވި މީހާއާ އެކު މިހާރު ހިމަބިހި ޖެހުނު މީހުންގެ އަދަދަކީ ތިނެކެވެ.\nHimabissah 10 varakah meehun test koffi\nމިނިސްޓަރު ވިދާޅުވީ ހުމުގެ އަލާމާތްތައް ހުންނަ މީހުން ޓެސްޓްކުރަނީ ހިމަބިހީގެ އެއްވެސް އަލާމާތްތައް ހުރިތޯ ބަލަން ކަމަށެވެ. އެގޮތުން 10 ވަރަކަށް މީހުން ޓެސްޓްކޮށްފައިވާ ކަމަށާއި އެ ޓެސްޓްތަކުގެ ނަތީޖާ މިއަދު ލިބޭނެ ކަމަށް ވެސް އޭނާ ވިދާޅުވި އެވެ.\nއިތުރު ލިޔުންތައް ވެކްސިން ދިނުން ހިމަބިހި ހެލްތު ޕްރޮޓެކްޝަން އެޖެންސީ ހެލްތު މިނިސްޓްރީ ސިއްހަތު


Dhiraagu bodu hadhiyaa promoashangai bodethi hadhiyaathakeh\nދިރާގު ބޮޑު ހަދިޔާ ޕްރޮމޯޝަންގައި ބޮޑެތި ހަދިޔާތަކެއް\nރަމަޟާން މަހަށް ހާއްސަކޮށްގެން ދިރާގުން “ދިރާގު ބޮޑު ހަދިޔާ” ޕްރޮމޯޝަން ފަށައިފި އެވެ.\nދިރާގުން ފަށާފައިވާ މި ޕްރޮމޯޝަންގައި ދިރާގުގެ އެކި ޚިދުމަތްތައް ބޭނުންކޮށްގެން ތަފާތު އިނާމުތައް ލިބޭގޮތް ވަނީ ހަމަޖައްސާފައެވެ.\nދިރާގުގެ ބޮޑު ހަދިޔާ ޕްރޮމޯޝަންގައި ބައިވެރިވެވެނީ ވަކި ވަރަކަށް ކޯލް ކުރައްވައިގެންނެވެ. މިގޮތުން ޕޯސްޓް ޕެއިޑާއި ޕްރިޕެއިޑުން 100ރ. ގެ ލޯކަލް ކޯލް ކުރުމުން މި ޕްރޮމޯޝަންގައި ބައިވެރިވެވޭނެއެވެ. އަދި ފިކްޑްސް ލައިންތަކުން 50ރ. ގެ ކޯލް ކުރުމުން ޕްރޮމޯޝަންގައި ބައިވެރިވެވޭނެއެވެ. މި ޕްރޮމޯޝަނަށް އިނާމު ހުށަހަޅާފައި ވަނީ ލެކިއުޓް ލައިފްސްޓައިލް އިލެކްޓްރޯނިކްސް އާއި ދިރާގު ގުޅިގެންނެވެ.\nއިނާމުތަކުގެ ތެރޭގައި ހިމެނެނީ އައިސް އަލަމާރި އާއި ގޭސް އުނދުނާއި ޑިޝްވޮޝާގެ އިތުރުން މައިކްރޯވޭވް އަވަނާއި ފުޑް ޕްރޮސެސާގެ އިތުރުން ފުލް އެޗްޑީ އަދި ތްރީޑީ ޓީވީ އަކާއި ބްލޫރޭ ހޯލް ތިއޭޓާ ސިސްޓަމެވެ. ނުވަ ނަސީބުވެރިއެއް ހޮވައި އެންމެ ފެންވަރު ރަނގަޅު ޕެނަސޮނިކް ފުޑް މިކްސަރެއް ވެސް ދިނުމަށް ވަނީ ހަމަޖެހިފަ އެވެ. އަދި ނުވަ ނަސީބުވެރިއެއް ހޮވައި އެންމެ ފެންވަރު ރަނގަޅު ޕެނަސޮނިކް ފުޑް މިކްސަރެއް ވެސް ދިނުމަށް ވަނީ ހަމަޖެހިފަ އެވެ.\nމީގެ އިތުރުން ދިރާގުން ވަނީ ބައެއް ޚިދުމަތްތަކުގެ އަގުތައް ވެސް ވަނީ ހެޔޮކޮށްފައެވެ. މިގޮތުން ދަންވަރު 00: 1 އާއި ހެނދުނު 00: 8 އާ ދެމެދުގެ ވަގުތުތަކުގައި ކުރާ ކޮންމެ ލޯކަލް ކޯލަކަށް ޗާޖުކުރާނީ 46ލ. އެވެ. އަދި މި ރޯދަ މަހު ސައުދީ އަރަބިއްޔާއަށް ގުޅުމަށް ހާއްސަ އަގެއްގެ ގޮތުގައި މިނެޓަކަށް 1.99ރ ވަނީ ހަމަޖައްސާފައެވެ.\nދިރާގުން ވަނީ ޒުވާނުންނަށް ހާއްސަކޮށްގެން މިއަހަރު ވެސް މޮބައިލް ކޮންޓެންޓް މޭނިޔާ މުބާރާތް ފަށާފަ އެވެ. “ރަމަޒާން އިން މޯލްޑިވްސް” މި ތީމް އަށް ފޮޓޯ އާއި އޯޑިއޯ އަދި ވީޑިއޯ ތައްޔާރުކޮށްގެން ލިބޭ އިނާމުތަކުގެ ތެރޭގައި އަގު ބޮޑު ކެމެރާތަކެއް ހިމަނާފައިވެ އެވެ.


Dhirunthah himaayaiy kurumu ge bodu dhaureh councilthakah onnaane: Raees\nދިރުންތައް ހިމާޔަތް ކުރުމުގެ ބޮޑު ދައުރެއް ކައުންސިލްތަކަށް އޮންނާނެ: ރައީސް\nރައީސް އިބްރާހިމް މުހައްމަދު ސޯލިހް ހދ. ނޭކުރެންދޫގައި ވާހަކަފުޅު ދައްކަވަނީ -- ފޮޓޯ: އެމްޑީޕީ\nކަނޑުފަޅުތަކުގެ ދިރުން ހިމާޔަތްކޮށް އެއިން އިގްތިސާދީ ފައިދާ ލިބޭނެ ގޮތްތައް ހޯދައި އޭގެ އަމަލީ މަސައްކަތް ކުރުމުގެ އެންމެ ބޮޑު ދައުރެއް ދެން އަދާ ކުރަމުން ދާނީ ރަށްރަށުގެ ކައުންސިލްތަކުން ކަމަށް ރައީސް އިބްރާހިމް މުހައްމަދު ސޯލިހް މިއަދު ވިދާޅުވެއްޖެ އެވެ.\nހދ. ނޭކުރެންދޫގައި "ބްލޫ ޕްރެސްޕްރިޓީ ކޯލިޝަން" އިން ކުރިއަށްގެންދާ ކަނޑުފަޅުގެ ދިރާސާގެ ހަރަކާތްތައް ފެށުމުގެ ގޮތުން ބޭއްވި ރަސްމިއްޔާތުގައި ވާހަކަ ދައްކަވަމުން ރައީސް ވިދާޅުވީ ރާއްޖޭގެ ހިންގުމަށް ނިޒާމަށް ގެނެވުނު ބަދަލާ ގުޅިގެން ރަށްރަށުގެ ކަންކަން ދެން ހަމަޖެހިގެން ދާނީ ލާމަރުކަޒީ ނިޒާމުގެ ތެރެއިން ކައުންސިލްތަކަށް ދޫކޮށްލައިގެން ކަމަށެވެ.\n"ލާމަރުކަޒީ ނިޒާމަށް ގެނެވުނު ބަދަލާ އެކުގައި އަޅުގަނޑުމެން ވަރަށް ބޮޑެތި ބާރުތަކެއް އެބަ ކައުންސިލްތަކަށް ދޫކޮށްލަން. ރަށްރަށުގެ އިހްތިސާސް އެބަ ކަނޑައެޅިގެންދޭ. އެ ތަންތަން ހިމާޔަތް ކުރުމުގެ އެންމެ މުހިއްމު އެއް ދައުރެއް އަދާ ކުރަން ޖެހެނީ ކައުންސިލްތަކަށް." ރައީސް ވިދާޅުވި އެވެ.\nރައީސް ވިދާޅުވީ މިއަދު ނޭކުރެންދޫގައި ފަށާއި ކަނޑުތަކުގެ ދިރާސާއަށް ފަހުގައި ކަނޑުފަޅުގެ ދިރުންތަކުން އިގްތިސާދީ ފައިދާތައް ހޯދޭނެ ގޮތުގެ ސިޔާސަތުތަކެއް ސަރުކާރުން ކަނޑައަޅާނެ ކަމަށެވެ. ސަރުކާރުން ކަނޑައަޅާ ސިޔާސަތުތަކާއެކު، އޭޣެ އަމަލީ މަސައްކަތް ފަށައިގެން ކުރިއަށް ގެންދަން ޖެހޭނެ ބަޔަކީ ނޭކުރެންދޫގެ ކައުންސިލް މެންބަރުން ކަމަށް ރައީސް ވިދާޅުވި އެވެ.\n"ކަނޑުފަޅުގެ މަންފާއާއި ނަފާ ހޯދޭނެ ގޮތްތައް އަމަލީ ގޮތުން އެ މަސައްކަތް ކުރުމަށް ތިބޭނެ ބޭފުޅުންނަކީ ތި ބޭފުޅުން،\nރަށުގެ ތަރައްގީ އާއި ކުރިއެރުމަށް ކުރަން ޖެހޭ މަސައްކަތްތައް ކުރުމަށް ކައުންސިލަރުން އަދާ ކުރަން ޖެހޭ ދައުރު ވަރަށް މުހިއްމު،" ރައީސް ވިދާޅުވި އެވެ.\nރައީސްގެ ވާހަކަފުޅުގައި ދެން ފާހަގަ ކުރެއްވީ ނޭކުރެންދޫ ފަދަ ރަށްރަށުގައި އާމްދަނީ ލިބޭނެ ގޮތެއް ނެތުމުންނާއި ހިދުމަތްތައް ނެތުމުން ރަށުގެ ގިނަ އަދަދެއްގެ މީހުން އެހެން ރަށްރަށް ދިރިއުޅުން ބަދަލުކޮށްފައިވާ ކަމަށެވެ. އެކަމަކު ލާމަރުކަޒީ ނިޒާމު ހަރުދަނާވެ ކައުންސިލްތަކުން ކުރާ މަސައްކަތާއެކު އެ މައްސަލަތައް ހައްލުވެގެން ދާނެ ކަމަށް އެމަނިކުފާނު ވިދާޅުވި އެވެ.\nރައީސް ހދ. ނޭކުރެންދޫއަށް ކުރައްވާ ދަތުރުފުޅު ނިންމަވާލެއްވުމަށް އެ އަތޮޅު ފަޅު ރަށެއް ކަމުގައިވާ ކޭލަކުނަށް ވެސް ވަޑައިގަންނަވާނެ އެވެ. ކޭލަކުނަކީ ޗަކަ ބިމާއި ކުޅި ސަރަހައްދު މުއްސަނދި ރަށެކެވެ. އޭގެ ފަހުގައި އެމަނިކުފާނު ނިސްބަތްވާ އެމްޑީޕީގެ ލީޑާޝީޕްގެ ބޭފުޅުންނާއެކު ކެމްޕޭނަށް ކުޅުދުއްފުށި ސިޓީގައި އޮންނަ މަހާސިންތާއަށް ވަޑައިގަންނަވާނެ އެވެ.\nއެމްޑީޕީ ރައީސް އިބްރާހިމް މުހައްމަދު ސޯލިހު ލޯކަލް ކައުންސިލްތަކުގެ އިންތިހާބު + ތިމާވެށި ހަތެއް\n"މައްސަލަ އިތުރުވީ ކުރިން އަޅާނުލެވި އޮތީމަ"\nކޮވިޑާއި މޫސުމީ ބަދަލުތައް އެކުވުމުން ނުރައްކާ ބޮޑު: ރައީސް


Kareenaa Coffee Mug Eh Hifaigen Beyrah Nukuthumun Malaamaai Kohffi - Vaguthu\nކަރީނާ ކޮފީ މަގެއް ހިފައިގެން ބޭރަށް ނުކުތުމުން މަލާމާތްކޮށްފި\nއިންޑިއާގެ އެންމެ މަޝްހޫރު ތަރިންގެ ތެރޭގައި ހިމެނޭ ކަރީނާ ކަޕޫރްއަކީ ގެއިން ބޭރަށް ނުކުންނަ ކޮންމެ ފަހަރަކުވެސް ބައެއްގެ ސަމާލުކަން ލިބޭ ތަރިއެކެވެ. އޭނާ ދިިރިއުޅެމުންދާ މުމްބާއީ ސިޓީގެ ގޭގެ ކައިރީގައި އެތައް ބަޔަކު އޭނާ ނުކުންނަތޯ ބަލަންވެސް ތިބެއެވެ. އަދި އެތައް ބަަޔަކު އޭނާގެ ފޮޓޯ ނަގާ އެތައް ވާހަކައެއް ހިއްސާ ކުރެއެވެ.\nއެހެން ނަމަވެސް މިފަހަރު އޭނާ ބޭރަށް ނުކުތް އިރު ކޮފީ މަގެއް ހިފައިގެން ބޭރަށް ނުކުތުމުން އެތައް ބައެއްގެ ފާޑުކިޔުން އޭނާއަށް އަމާޒުވެގެން ދިޔައެވެ. އެތައް ބަޔަކު އޭނާއަށް މަލާމާތް ކުރަންވެސް ފެށިއެވެ.\nއެ ފޮޓޯއަކީ އޭނާ ގެއިން ނުކުމެ ހުއްޓާ ނެގި ފޮޓޯއެކެވެ. އެ ފޮޓޯއިން އޭނާގެ ރީތިކަން ހާމަވި ނަމަވެސް ގިނަބައެއްގެ ލޮލުގައި އަޅައިގަތީ އޭނާގެ ރީތި ކަމެއް ނޫނެވެ. ގިނަބައެއްގެ ލޮލުގައި އަަޅައިގަތީ އޭނާގެ އެއް އަތުން ހިފައިގެން ހުރި ކޮފީ މަގެވެ. އެވަގުތަކީ އޭނާ މަސައްކަތަށް ނުކުތް ވަގުތަށް ވުމާއެކު، އޭނާ ކޮފީ މަގެއް ހިފައިގެން ހުރެ ބޭރަށް ނުކުތުމުން މީހުން ކިޔަމުންދާ ފާޑުކިޔުންތައްވެސް ގިނައެވެ.\nއެއް ބަޔަކު ބުނެފައި ވާގޮތުން، އޭނާ އެ އުޅެނީ ހަމަ މީހުންނަށް ދެއްކޭށެވެ. އަދި އެއީ އޭނާ ދާ ކޮންމެ ތަނަކަށް އެ ކޮފީ މަގު ގެންދާކަން މީހުންނަށް އަންގަން ކުރާ ކަމެއް ކަމަށްވެސް ބުނެފައި ވެއެވެ.\nކަރީނާ މިހާރުވެސް ދަނީ ބައެއް ފިލްމްތަކުގައި މަސައްކަތް ކުރަމުންނެވެ.\nބޮލީވުޑްގެ އެންމެ މުއްސަަނދި ތަރިއަކީ އައިޝްވާރިޔާ\nގްރޭޑް ހައެއްގެ ސުވާލު ކަރުދާހުގެ ސުވާލެއްގައި ކަރީނާއާއި ސައިފުގެ ދަރީގެ ނަންލިޔަން\nރައްޓެހިންނާއެކު ކާން ދިޔަ ފަހަރުގައި ކަރީނާއަށް ކޮވިޑް ޖެހިއްޖެ


Huawei ge veriya dhookohnulaifi nama natheeja rangalhu nuvaane kamah bune China in Canada ah inzaaru dheefi – adduLIVE\nވާވޭގެ ވެރިޔާ ދޫކޮށްނުލައިފިނަމަ އޭގެ ނަތީޖާ ރަނގަޅު ނުވާނެ ކަމަށް ބުނެ ޗައިނާ އިން ކެނެޑާއަށް އިންޒާރުދީފި\nDec 09, 2018, 12:44 މުޙައްމަދު އަދުހަމް\nވާވޭގެ ޗީފް ފައިނޭންޝަލް އޮފިސަރު މެންގް ވަންޒޫ. --ފޮޓޯ: ރޮއިޓާސް\nއީރާނާއެކު ވިޔަފާރިކުރުމުގެ ކުށުގައި ކެނެޑާގައި ހައްޔަރުކޮށްފައިވާ ޗައިނާގެ ޓެލެކޮމް ކުންފުނި ވާވޭގެ ޗީފް ފައިނޭންޝަލް އޮފިސަރު މެންގް ވަންޒޫ ދޫކޮށްނުލައިފިނަމަ އޭގެ ސަބަބުން ނިކުންނާނޭ ނަތީޖާ ރަނގަޅު ނުވާނެކަމަށް ބުނެ ޗައިނާ އިން ކެނެޑާ ސަރުކާރަށް އިންޒާރުދީފިއެވެ.\nޗައިނާގެ ފޮރިން މިނިސްޓަރުގެ ނައިބް ލެ ޔޫޗެން ނެރުނު ބަޔާނެއްގައި މިކަމަށް ޖަވާބުދާރީވުމަށް ކެނެޑާގެ ސަފީރުގެ ކިބައިން ވަނީ އެދިފައެވެ.\nވާވޭގެ އެކްޒެކެޓިވް މެންބަރެއް ކަމަށްވާ މެންގް ގެ މައްޗަށް ކުރާ ދައުވާއަކީ އެމެރިކާގެ ބޭންކްތަކަށް މަކަރު ހަދައިގެން ވާވޭގެ ސަބްސިޑަރީ ކުންފުންޏެއް މެދުވެރިކޮށް އީރާނާ އެކު ވިޔަފާރިކުރުމެވެ.\nމެންގް ހައްޔަރުކޮށްފައިވަނީ މި މަހު 1 ވަނަ ދުވަހު ހޮންކޮންގުން ކެނެޑާ މެދުވެރިކޮށް މެކްސިކޯ އަށް ދާން މަތިންދާ ބޯޓު ބަދަލުކުރަނިކޮށް ވެންކޫވާ އެއާޕޯޓުންނެވެ. ކެނެޑާ އާއި އެމެރިކާ ދެމެދު ސޮއިކޮށްފައިވާ ކުށްވެރިން ބަދަލު ކުރުމުގެ އެއްބަސްވުމުގެ ދަށުން މެންގް އެމެރިކާ ސަރުކާރާއި ހަވާލުކުރުމުގެ ފުރުޞަތު އެބައޮތެވެ. އޭނާގެ މައްޗަށް ކުށް ސާބިތު ވެއްޖެ ނަމަ 30 އަހަރުގެ ޖަލު ހުކުމެއް އައުން އެކަށީގެންނެވެ.\nޗައިނާ އިން ބުނެފައި ވަނީ ވާވޭ ކުންފުނީގެ ބާނީ އަދި ޗައިނާގެ ޕީޕަލްސް އާމީގެ ކުރީގެ އިންޖިނޭރެއް ކަމަށްވާ ރެން ޒެންގްފައިގެ އަންހެން ދަރިފުޅު މެންގް އަކީ އެއްވެސް ކުށެއް ކޮށްފައިވާ މީހެއް ނޫން ކަމަށާއި އޭނާ ވަގުތުން ދޫކޮށްލަން ޖެހޭ ކަމަށެވެ.\nމިދިޔަ ހުކުރު ދުވަހު ކެނެޑާގެ ކޯޓުގައި ބޭއްވި އަޑުއެހުމުގައި ކެނެޑާ ސަރުކާރު ތަމްސީލްކުރާ ވަކީލަކު ވަނީ ކަފާލާތުގެ ދަށުން މެންގް ދޫކޮށްލަން ދެކޮޅު ހަދާ ކަމަށް ކޯޓުގައި ބުނެފައެވެ. ވަކީލް ބުނީ ވާވޭ އާއި ސްކައިކޮމްއާ އެއްވެސް ގުޅުމެއް ނޯންނަ ކަމަށް އެމެރިކާގެ ބޭންކްތަކަށް މެންގް އަންގާފައިވާކަމަށެވެ. އެކަމަކު ސްކައިކޮމް އަކީ ވާވޭ ކަމަށް ވަކީލް ވަނީ ކޯޓުގައި ބުނެފަ އެވެ. ވަކީލް ބުނީ މެންގް ވަނީ ވަރަށް ގިނަ މާލީ މުއައްސަސާތަކަށް އޮޅުވާލަން މަސައްކަތް ކޮށްފައިވާކަމަށެވެ.\nމެންގް އެމެރިކާ އަށް ފޮނުވާލެވޭނީ އޭނާގެ މައްޗަށް ތުހުމަތު ކުރާ މައްސަލައިގެ އެކަށީގެންވާ ހެކި ހުރި ކަމަށް ކޯޓަށް ފާހަގަ ކުރެވޭނަމައެވެ. އޭގެ ފަހުން ޖެހޭނީ އޭނާ އެމެރިކާ އަށް ފޮނުވުމުގެ އަމުރުގައި ޖަސްޓިސް މިނިސްޓަރު ސޮއި ކުރުމަށެވެ.\nވާވޭ ކުންފުނީގެ އިސްވެރިއަކު ހައްޔަރުކޮށްފައި މިވަނީ ހުޅަނގުގެ ގައުމުތަކުގައި ވާވޭ ޓެކްނޮލޮޖީ މަނާ ކުރަން އުޅޭ ދުވަސްވަރެއްގައެވެ. އެމެރިކާ އިން ބުނެފައި ވަނީ ވާވޭ އަކީ އެ ގައުމުގެ ގައުމީ ސަލާމަތަށް އޮތް ނުރައްކަލެއް ކަމަށެވެ. މީގެއިތުރުން، ކުރިއަށް އޮތް ތަނުގައި ޖަޕާނުންވެސް ވާވޭ އާއި ޒެޑްޓީއީގެ އުފެއްދުންތައް މަނާކުރަން އުޅޭ ކަމުގެ އަޑުތައް ދަނީ ފެތުރެމުންނެވެ.


vnews - Insaanunge amaluthakaa hedhi million-akahvure gina vahtharuge dhirun maruvanee\nއިންސާނުންގެ އަމަލުތަކާހެދި މިލިއަނަކަށްވުރެ ގިނަ ވައްތަރުގެ ދިރުން މަރުވަނީ\nނެތިދާނެކަމުގެ ބިރު ހީވެފައިވާ ބައެއް ޖަނަވާރުތައް\nމިލިއަނެއްހާ ވައްތަރުގެ ޖަނަވާރުތައް ދުނިޔެއިން ނެތި ގޮސްދާނެކަމުގެ ބިރު އިތުރުވެފައިވާކަމަށް އައު ދިރާސާއަކުން ބުނެފިއެވެ. ގަސްގަހާގެއްސާއި އެހެނިހެން ދިރުންތައް ހިމެނޭ ގޮތަށް މިލިއަނަކަށްވުރެ ގިނަ ވައްތަރުގެ ދިރުންތައް ނެތިދާނެ ކަމުގެ ބިރު އިތުރުވެފައި މިވަނީ އިންސާނުންގެ އަމަލުތަކާއި ގުޅިގެންނެވެ.\nމިކަން ހާމަކޮށްފައިވާ ދިރާސާ ހަދާފައިވަނީ އިންޓަރ ގަވަމެންޓަލް ސައިންސް-ޕޮލިސީ ޕްލެޓްފޯމް އޮން ބަޔޯޑައިވަރސިޓީ އެންޑް އިކޯސިސްޓަމް ސަރވިސް (އައިޕީބީއީއެސް)އިންނެވެ. 50 ޤައުމެއްގެ 450 އަށްވުރެ ގިނަ މާހިރުން ބައިވެރިވެފައިވާ މި ދިރާސާ ހަދާފައިވަނީ އދއަށެވެ.\nމީގެކުރީން ދިރުންތައް ނެތޮގޮސްފައިވާ މިިންވަރަށްވުރެ މާ ނުރައްކާތެރި ދުވެއްޔެގައި ޖަނަވާރުތައް ނެތެމުންދާކަމަށް މި ދިރާސާއިން ބުންޏެވެ. ބިމުގައި ދިރިއުޅޭ ބައި މިލިއަނަށްވުރެ ގިނަ ވައްތަރުގެ ޖަނަވާރު ދިރިއުޅޭ ތަންތަން މިހާރުވަނީ ނުރައްކަލުގެ ތެރޭގައެވެ. އަދި، އެ މާހައުލުތައް ރައްކާތެރި ކުރުމަށް ފިޔަވަޅުތަކެއް ނާޅައިފިނަމަ، ބިމުގައި ދިރިއުޅޭ ބައި މިލިއަނަށްވުރެ ޖަނަވާރު ކުރިއަށް އޮތް ގަރުނުތަކުގެ ތެރޭގައި ނެތިދާނެކަމުގެ އިންޒާރު މިދިރާސާގެ ބައިވެރީން ދީފައިވެއެވެ.\nދުނިޔޭގެ ކަނޑުތަކުގެ ހާލަތުވެސް އޮތީ ވަރަށް ދަށު ދަރަޖައެއްގައެވެ. މިހާރުން މިހާރަށް ފިޔަވަޅުތަކެއް އަޅައިފިނަމަ، އަދި މިކަމުގައި ސަރުކާރުތަކާއި އަމިއްލަ ކުންފުނިތަކާއި ފަރުދުން އެކުގައި މަސައްކަތްކޮށްފިނަމަ، ޖަނަވާރުތައް ހިމާޔަތް ކުރެވޭނެ ކަމުގެ އުންމީދު އޮތްކަމަށް ސައިންސްވެރިން ގަބޫލް ކުރެއެވެ. ފާއިތުވި5ގަރުނަށް ބަލާލާއިރު، އިންސާނުންގެ އާބާދީވަނީ2ގުނައަށް އިތުރުވެފައެވެ. އަދި އެއާއިއެކު، އިންސާނުންގެ ބޭނުންތައްވެސް ވަނީ އިތުރުވެފައެވެ.\nފެނާއި އެއްގަމުގައި ދިރިއުޅޭ ޖަނަވާރުތައް ކަމަށްވާ "އެމްފިބިއަންސް" ޢާއިލާއަށް ނިސްބަތްވާ ޖަނަވާރުތަކުގެ 40 އިންސައްތަ ވަނީ ނެތިދިއުމުގެ ބިރާއިއެކުއެވެ. އިންސާނުން ހިމެނޭ "މެމަލް" ޢާއިލާއަށް ނިސްބަތްވާ ޖަނަވާރުތަކުގެ3ބައިކުޅަ އެއްބައި ނެތިދާނެ ކަމުގެ ބިރު އެބައޮތެވެ. އަދި، ސޫފާސުފީގެ 10 އިންސައްތަ ނެތިދާނެއެވެ. 1500ގެ އަހަރުތަކުން ފެށިގެން މައިބަދަ ހިމެނޭ ޖަނަވާރުތަކުގެ 680 ސްޕީސީސްއެއް މިހާރުވަނީ ނެތިގޮސްފައެވެ.\nކަނޑުތަކަށް ބަލާލާއިރު، ކަނޑަށް އުކާލެވޭ ކުނީގެ ނިސްބަތް 1980 ވަނަ އަހަރުން ފެށިގެންވަނީ 10 ގުނައަށް އިތުރުވެފައެވެ. އަދި މިކަމުގެ ސަބަބުން ކަނޑުގެ ދިރުންތައް ނެތިދިއުމުގެ ބިރުވަނީ އިތުރުވެފައެވެ. 1700 ގެ އަހަރުތަކުން ފެށިގެން ދުނިޔޭގެ ޗަކަ ބިންތަކުގެ 85 އިންސައްތަ ވަނީ މަރުވެފައެވެ. އަދި، ކަނޑަށް އެޅޭ ނުރައްކާތެރި ކެމިކަލްތަކުގެ ސަބަބުން 400 އަށްވުރެ ގިނަ ސަރަހައްދު މަރުވެފައިވެއެވެ. މި ސަރަހައްދުތަކުގެ ބޮޑުމިން އެއްކޮށްލުމުން، އިނގިރޭސި ވިލާތަށްވުރެ ބޮޑެވެ.\n"ދިރުންތައް މިދަނީ ކަންބޮޑުވާ ހަލުވި މިނެއްގައި މަރުވެ، ނެތިދަމުން. މިކަމުގެ ސަބަބުން އެންމެ ބޮޑު އަސަރެއް ކުރާނީ އަޅުގަނޑުމެން އިންސާނުންނަށް. މިކަމުގެ ސަބަބުން ކާބޯތަކެތި ހޯދުމަށް ދަތިވެ، އިގްތިސާދުތައް ފުނޑުފުނޑުވާނެ. ނަމަވެސް، މިކަން ހުއްޓުވޭނެ ގޮތެއް އެބައޮތް. އަދި، މިކަން ހުއްޓުވަން މަސައްކަތް ކުރަން ވަގުތުވެސް އެބައޮތް. މިހާރުން މިހާރަށް ފިޔަވަޅު އަޅަން ފަށައިގެންނޫނީ ދުނިޔޭގެ ދިރުންތައް ސަލާމަތެއް ނުކުރެވޭނެ،" ދިރާސާގައި އިސްކޮށް ހަރަކާތްތެރިވި އިނގިރޭސިވިލާތުގެ ސައިންޓިސްޓެއް ކަމަށްވާ ސަރ ރޮބަރޓް ވޮޓްސަން ބުންޏެވެ.\n"ދިރުންތައް ސަލާމަތް ކުރެވޭނީ ކިހިނެތް؟ އިގްތިސާދީ ކުރިއެރުމަށްވުރެ ތިމާވެށި ހިމާޔަތްކުރުމަށް ކުރާ ހޭދައާއި މަސައްކަތްތައް އިތުރުކުރުމަކީ ފެށުމެއް. މީގެެ އިތުުރުން، ތިމާވެއްޓާއި ރަހުމަތްތެރި ގޮތްތަކަށް ދަނޑުވެރިކަން ކުރަންޖެހޭ. މަރުވެފައިވާ ނުވަތަ ގެއްލުންވެފައިވާ ސަރަހައްދުތައް އަލުން އާރާސްތުކުރުމަށް މަސައްތް ކުރަންޖެހޭ. ކާބޯތަކެތި އިސްރާފުކުރުން ހުއްޓާލަންޖެހޭ. ކަނޑުގެ ވަކި ސަރަހައްދުތަކެއް ހިމާޔަތްކޮށް، މަސްވެރިކަން ކުރަން ކޯޓާ ނިޒާމެއް ތައާރުފު ކުރުން މުހިއްމު. އަދި ކުނީގެ މައްސަލައަށް އަވަސް ހައްލެއް ހޯދާ، އަަޅުގަނޑުމެން ދިރިއުޅޭ ރަށްތައް ފެހިކުރަން މަސައްކަތްތަކެއް ކުރަންޖެހޭ،" ދިސާރާ ރިޕޯޓުގައި ބުނެފައިވެއެވެ.


Aa Supreme Court ah: Maazee varah huthuru, dhen rangalhukurey! | Mihaaru\nރާއްޖޭގެ އެންމެ މަތީ ކޯޓު، ސުޕްރީމް ކޯޓު ހިމެނޭ އިމާރާތް: އެ ކޯޓުގެ ބެންޗު ވަނީ އާ ވެފައި\nއާ ސުޕްރީމް ކޯޓަށް: މާޒީ ވަރަށް ހުތުރު، ދެން ރަނގަޅުކުރޭ!\n12 ޑިސެމްބަރ 2019 - 12:44 21 comments\nމީގެ ނުވަ އަހަރު ކުރިއަށް ހަނދާންތައް ދޫކޮށްލާ ނަމަ ފެންނާނީ ސުޕްރީމް ކޯޓާ ހެދި ސިޔާސީ ބޮޑު ހަމަނުޖެހުމެއްގެ ތެރެއަށް ރާއްޖެ ވެއްޓިފައި އޮތް ތަނެވެ. ރައީސް މުހައްމަދު ނަޝީދުގެ އެމްޑީޕީއަށް މަޖިލިހުގައި މެޖޯރިޓީ ނެތަސް، އާ ސުޕްރީމް ކޯޓު އެކުލަވާލުމުގައި އިދިކޮޅު ފަރާތްތަކުގެ އެއްވެސް ބަހަކަށް ދީލައިނުލާން ގަދަ ދެއްކި އެވެ. އެ ގަދަހެދުމުގައި ސުޕްރީމް ކޯޓުގައި ތަޅު އަޅުވައި، ބަންދުކުރަން ވެސް، ނާކާމިޔާބު މަސައްކަތްތަކެއް ކުރި އެވެ.\nކުރިމަތީގައި އޮތީ އިންތިގާލީ މަރުހަލާއެއް ނިމި، ރާއްޖޭގައި ފުރަތަމަ ފަހަރަށް ދާއިމީ ސުޕްރީމް ކޯޓު އެކުލަވާލުމުގެ މަސައްކަތެވެ. އާ ގާނޫނުއަސާސީ 2008 ގައި ތަސްދީގުކުރުމާ އެކު އުފެދުނީ އިންތިގާލީ ސުޕްރީމް ކޯޓެކެވެ. އެ ކޯޓުގެ މުއްދަތެއް ކަަމަށް، ގާނޫނުއަސާސީގައި ކަނޑައެޅީ ދެ އަހަރު ދުވަހެވެ. އެ ދެ އަހަރު، އޮގަސްޓް 7، 2010 ގައި ހަމަވާން ކައިރިވި އިރު، ރާއްޖޭގެ ވެރިކަން 30 އަހަރުގެ ދިގު މުއްދަތެއްގައި ކުރެއްވި ރައީސް މައުމޫން އަބްދުލްގައްޔޫމާއި އެމަނިކުފާނު އިންދެވި ސިޔާސީ މުގޫތައް އޮތީ އިދިކޮޅުގައި ވަރުގަދައަށް ހެދިފަ އެވެ.\nޑީއާރުޕީގެ ކޯލިޝަންގެ އަގުލަބިއްޔަތު ރައްޔިތުންގެ މަޖިލިހުގައި އޮތުމުން، އޭރުގެ ޖުޑީޝަލް ސާވިސް ކޮމިޝަން (ޖޭއެސްސީ) ކޮންޓްރޯލްކޮށް، ޝަރުއީ ނިޒާމަށް ނަޝީދުގެ ސަރުކާރާއި އެމްޑީޕީން ބޭނުންހާ ބަދަލެއް ގެނެވޭނެ ފުރުސަތެއް ނެތެވެ. ސުޕްރީމް ކޯޓަށް އައްޔަންކުރާ ފަނޑިޔާރުންގެ ނަންތަައް ފާސްކުރަން އިދިކޮޅު ކޯލިޝަންގެ ރުހުން ބޭނުންވެ އެވެ. އެކަމަކު، ސަރުކާރާއި އެމްޑީޕީން ފުރަތަމަ އުޅެގަތީ، ގަދަކަމުން އެކަން ކުރާށެވެ. އެ ގޮތްދޫނުކުރުން ބަދަލުވީ އެމްޑީޕީ އާއި ޑީއާރުޕީގެ ހަމަނުޖެހުންތަކަކަށެވެ.\nމައްސަލައަށް ހައްލު އައީ، އާންމުންނަށް ހާމަނުކުރިޔަސް، ނަޝީދާއި އިދިކޮޅު ފަރާތްތަކުގެ މަޝްވަަރާތަކަކާއި އެއްބަސްވުންތަކެއްގެ ތެރެއިންނެވެ. އެހެން ގޮތަކަށް ބުނާ ނަމަ ރާއްޖޭގެ ފުރަތަމަ ދާއިމީ ސުޕްރީމް ކޯޓަކީ ސިޔާސީ ޑީލެކެވެ. ބެންޗަށް ފަނޑިޔާރުން ކަނޑައެޅީ، ނަޝީދަށް ވަކި އަދަދެއް، މައުމޫނާއި އަބްދުﷲ ޔާމީނާއި ގާސިމް އިބްރާހިމާއި ޑރ. ހަސަން ސައީދަށް އެއްބަސްވެވޭ ވަކި ބޭފުޅުންތަކެއް ހިމަނައިގެންނެވެ. ހަގީގަތުގައި އެއީ ސިޔާސީ ކޯޅުމެއްގެ ތެރެއިން އުފެއްދި ސިޔާސީ ކޯޓެކެވެ.\nއާ ގާނޫނުއަސާސީގެ ދަށުން ރައްޔިތުން ވޯޓު ލައިިގެން އާ ރައީސަކު 2008 ގައި ހޮވި އެވެ. ރައްޔިތުން ވޯޓު ލައިގެން އާ ރައްޔިތުންގެ މަޖިލިހެއް 2009 ގައި އިންތިހާބުކުރި އެވެ. އެކަމަކު އާ ގާނޫނުއަސާސީގެ ދަށުން މިނިވަން ޝަރުއީ ނިޒާމެއް ގާއިމްކުރަން ޖެހޭ އިރު، އެންމެ މަތީ ކޯޓުގެ އަގުލަބިއްޔަތު ދިޔައީ އޭރު ރާއްޖެ އިން ލިބެން ތިބި، އެންމެ ނަޒާހަތްތެރި، އެންމެ ތެދުވެރި، އެންމެ އިތުބާރު ހިފޭ ފަނޑިޔާރުންނެއްގެ އަތްމައްޗަކަށް ނޫނެވެ.\nއޭގެ ނަތީޖާ ދިވެހި ރައްޔިތުން ވަރަށް ހިތިކޮށް ތަޖުރިބާކޮށްފި އެވެ. ސުޕްރީމް ކޯޓު ސިޔާސީވެ، ގާނޫނުއަސާސީއަށް ވުރެ ވެސް މައްޗަށް، އެރި އެވެ. ކަނޑައެޅިގެން އަނިޔާވެރިކަން ސިފަވާ ހުކުމްތައް ދެމެހެއްޓި އެވެ. ރިޝްވަތުގައި ޖެހުމާއި އަމިއްލަ މަސްލަހަތު އިސްކޮށް ބޮޑެތި ހުކުމްތައް ކުރި އެވެ.\nރައީސް އަބްދުﷲ ޔާމީންގެ ވެރިކަމުގައި އޭރުގެ ސުޕްރީމް ކޯޓު ވައްދަން ބޭނުންވި ކޮންމެ ކަމަކަށް ފަނޑިޔާރުން ތިއްބެވީ ބޯލަނބައިގެންނެވެ. ވެރިކަން ހިންގާ ބާރުގެ އެދުންތަކަށް ފުރަގަސްދީ، ފެބްރުއަރީ 1 ގައި، ޔާމީންގެ ސަރުކާރާ ދެކޮޅަށް ބޮޑެތި އަމުރުތަކެއް ނެރުނަސް، އަދި އޭގައި ކުރިން އެ ކޯޓުން ލޯމަރާލި އަނިޔާވެރި ބައެއް ކަަންކަން ބާތިލްކަމަށް ކަނޑައެޅިޔަސް، އެއީ ވެސް ސުޕްރީމް ކޯޓަކުން ކުއްލިއަކަށް އަމަލްކުރަން ޖެހޭ ގޮތްތޯ ސުވާލު އުފެދެ އެވެ. ހަގީގަތުގައި ފެބްރުއަރީ 1 ގެ އަމުރާ އެކު ގިނަ ބައެއްގެ ހިތުގައި އުފެދުނު ސުވާލަކީ މިއީ ކޮން ކަހަލަ ކޯޓެއް ހެއްޔެވެ؟\nމިދިއަ އަހަރު އޮތް ރިޔާސީ އިންތިހާބުގެ ނަތީޖާ ބާތިލްކުރަން އޭރުގެ ޕީޕީއެމުން ހުށައެޅި މައްސަލައިގެ ތެރޭގައި ސުޕްރީމް ކޯޓު ސަރަހައްދަށް އެއްވެ ތިބި މީހުން ނުރުހުން ފާޅުކުރަނީ-- ފޮޓޯ: ނިޝާން އަލީ/މިހާރު\nއެ ކޯޓުގައި އޭރު ތިއްބެވި ހުރިހާ ފަނޑިޔާރުން މިހާރު މި ވަނީ ބަދަލުވެފަ އެވެ. އާ ސުޕްރީމް ކޯޓު އުފެއްދި ފަހުން ފުރަތަމަ ފަހަރަށް މުޅި ބެންޗު އާވެއްޖެ އެވެ. ޒުވާން ވެއްޖެ އެވެ. އަދި އަންހެން ދެ ފަނޑިޔާރަކު ވެސް އެންމެ މަތީ ކޯޓުން ޖާގަ ހޯއްދަވައިފި އެވެ. ރާއްޖޭގެ ޝަރުއީ ނިޒާމް އިސްލާހުކުރުމުގެ އަޑު އެންމެ ގަދައަށް އުފުލި އެމްޑީޕީން މަޖިލިހުގެ ސުޕަ މެޖޯރިޓީ ކޮންޓްރޯލް ކޮށްގެން، އެމްޑީޕީއަށް ނިސްބަތްވެވަޑައިގަންނަވާ ރައީސް އިބްރާހިމް މުހައްމަދު ސޯލިހު ވެރިކަމުގައި ހުންނަވައިގެން މި ގެނައި ބަދަލު ގިނަ ބަޔަކަށް ކަމުދާނެ އެވެ.\nމިހާތަނަށް އައްޔަންކުރި ފަސް ފަނޑިޔާރުންގެ ތެރެއިން ސިޔާސީ ކުލައެއް ޖެހިގެން، ނުވަތަ ފަނޑިޔާރަކަށް ވަޑައިގަންނަވާ ބޭފުޅަކު އާންމުންގެ ތެރޭގައި މާ ބަސް ގިނަވުމުގެ ޝަކުވާއެއް އޮންނާނީ ހުސްނުއްސުއޫދާ މެދުގައި އެކަންޏެވެ. ދެން ތިއްބެވި އަނެއް ހަތަރު ފަނޑިޔާރުން ކަމަށްވާ އާ އުއްތަމަ ފަނޑިޔާރު އަހުމަދު މުއުތަސިމް އަދުނާން، ފަނޑިޔާރު އަޒްމިރަލްދާ ޒާހިރު، ފަނޑިޔާރު މަހާޒު އަލީ ޒާހިރު، އަދި ފަނޑިޔާރު އައިޝާ ސުޖޫން މުހައްމަދާ މެދު، އެގޮތަށް ދެއްކޭނެ ވާހަކައެއް އަދި ނެތެވެ.\nސުއޫދުގެ މާޒީއަށް ބަލާ އިރު، އޭނާ ކުރައްވާފައި ހުރި ސިޔާސީ ޓްވީޓްތަކާއި އަސާސީ ހައްގުތަކާއި ޝަރުއީ ނިޒާމްގައި ހުރި މައްސަލަތަކާ މެދު، އެކި ވަސީލަތްތައް ބޭނުންކުރައްވައިގެން، ސީދަލަށް ފާޑުވިދާޅުވެފައި ވިޔަސް، ވަކި ކަންކަމުގައި އުސޫލުތައް ހިފަހައްޓަވާކަން ވެސް ސާބިތުވެ އެވެ. އޭގެ އެންމެ ސާފު ހެއްކެއްގެ ގޮތުގައި އާންމުންނަށް ފެންނަަން އޮންނާނީ 2010 ގެ ހަމަނުޖެހުންތަކުގައި ސުޕްރީމް ކޯޓުގައި އޭރުގެ ސަރުކާރުން ތަޅުއެޅުވުމުގެ މައްސަލަގަނޑުގެ ތެރޭގައި، ބަންޑާރަ ނައިބުކަމުން އިސްތިއުފާ ދެއްވުމެވެ. ނަޝީދުގެ ކެބިނެޓުގެ އެހާ މުހިންމު މަގާމެއް، އެހާ ނާޒުކު ދަނޑިވަޅެއްގައި ދޫކޮށްލައްވާނީ، ރައީސް ބޭނުންފުޅުހާ ގޮތަކަށް އަމަލްކުރައްވަން އޭނާ ތައްޔާރުނުވުމުންނެވެ. އޭރު އޭނާގެ އަރިސް ބައެއް މީހުން ކައިރީގައި ވިދާޅުވި ކަމަށް ވަނީ "ކެތްކުރެވޭނީ ވެސް ވަކި ވަރަކަށް" ކަމަށެވެ.\nކޯޓުތަކަށް ނުފޫޒު ފޯރުވަން މަސައްކަތް ނުކުރާނެ ސަރުކާރެއް އެއްވެސް އިރެއްގައި ނާންނާނެ އެވެ. މިހާރުގެ ސަރުކާރުން ވެސް އެ ނުފޫޒު ކޮންމެވެސް ހިސާބެއްގައި ގެންގުޅޭނެ އެވެ. އަދި ސިޔާސީ ބާރުވެރިން އަބަދުވެސް ފަނޑިޔާރުންގެ ކަންކަމަށް އަތް ބޭނޭތޯ މަސައްކަތްކުރާނެ އެވެ. އެ ހުރިހާ ނުބައެއްގެ ތެރެއިން ވެސް، ގާނޫނުއަސާސީ އާއި ގާނޫނުތަކާ ކަނޑައެޅިގެން ހިލާފުނުވާނެ ފަނޑިޔާރުން ވެސް ރާއްޖެ އިން ލިބޭނެ އެވެ. ކެތްނުކުރެވޭ ވަރުގެ ނުފޫޒެއް އަންނަ ނަމަ މަގާމު ދޫކޮށްލަން ޖެހިލުންނުވާނެ ފަނޑިޔާރުން ވެސް ތިބޭނެ އެވެ.\nއާ ސުޕްރީމް ކޯޓުގައި މިހާރު އެ ތިއްބެވީ އެފަދަ ފަނޑިޔާރުންތަކެއް ހެއްޔެވެ؟ ނުވަތަ މިހާރުގެ ބެންޗުން ވެސް ނެރޭނީ މާޒީގައި ފެނުނު ފަދަ ހުތުރު، ތާރީޚުގައި ކަނޑައެޅިގެން ނުބައި ކަމަށް ލިޔެވޭނެ ނިންމުންތަކެއް ހެއްޔެވެ؟ ސިޔާސީ އިދިކޮޅު ހަރަކާތްތައް ފުނޑާލަން، ނުވަތަ ސިޔާސީ ވަކިވަކި ބަޔަކު ނެތިކޮށްލަން، ކޮންމެ ފަދަ އަމުރެއް/ހުކުމެއް ވެސް ނެރުއްވަފާނެ ހެއްޔެވެ؟ ސަރުކާރަށް ޖެއްސުންކުރުމުގެ ނިޔަތެއް އެއްވެސް އިރަކު އަތުވެދާނެ ހެއްޔެވެ؟ އެކި މައްސަލަތަކުގައި ތަފާތު ރައުޔުތަކެއް ފެނިދާނެ ހެއްޔެވެ؟ ނުވަތަ، ކުރީގެ ސުޕްރީމް ކޯޓު ގޮތަށް، ހުރިހާ ކަމެއްގައި ވެސް ހުރިހާ ފަނޑިޔާރުން އިއްތިފާގުވާނީ ހެއްޔެވެ؟\nރާއްޖޭގެ އާ އުއްތަމަ ފަނޑިޔާރަކަށް އަހުމަދު މުއުތަސިމް އަދުނާނަށް ރައީސް އިބްރާހިމް މުހައްމަދު ސޯލިހް މަގާމުގެ ފަތްކޮޅު ހަވާލުކޮށްދެއްވަނީ ---ފޮޓޯ: ރައީސް އޮފީސް\nހަނދާނުގައި ބަހައްޓާށެވެ! މިހާރު އަޅުގަނޑުމެންނަށް މި ފެންނަނީ 2010 އާ މުޅިން ތަފާތު ރާއްޖެއެކެވެ. ސިޔާސީ ބާރުވެރިކަން އޮތީ އެއް ފަޅިޔަށް، އެމްޑީޕީ ކޮޅަށް، ބުރަވެފަ އެވެ. އިދިކޮޅު ފަރާތްތަކުގެ އަޑު، ގިނަ ރައްޔިތުންނަށް ގަބޫލުކުރެވޭ ފަދަ ގޮތަކަށް ބަދަލެއް ނުވެ އެވެ. އަނިިޔާވެރިކަމާއި ހިޔާނާތުން ކަޅުވެފައި އޮތް ސަރުކާރެއްގެ ހިޔަނިން އިދިކޮޅު ހަރަކާތަކަށް އަދި ނުނިކުމެވެ އެވެ. އެހެންކަމުން ސުޕްރީމް ކޯޓު މުޅިން އާވެގެން ދިޔަ އިރު ވެސް އާންމު ރައްޔިތުންގެ މާ ބޮޑު ބަހުސެއް ނެތެވެ. އާންމު ރައްޔިތުން އެ ތިބީ، އާ ސުޕްރީމް ކޯޓަށް އިތުބާރުކޮށްގެން ކަމަށް ބަލަމާ ހިނގާށެވެ. އެކަމަކު އެއީ އަބަދަށް ދެމިގެންދާނެ އިތުބާރެއް ނޫނެވެ.\nސުއޫދަކީ އަޅުގަނޑާ ވަރަށް ރައްޓެހި ބޭފުޅެކެވެ. ކޮންމެ ވަގުތަކު ވެސް ވާހަކަ ދެކެވޭ، ހިޔާލު ތަފާތު ވިޔަސް، ބަހުސް ކުރިއަށް ގެންދަން ޖެހިލުންވެވަޑައިގަންނަވާ ބޭފުޅެއް ނޫނެވެ. ތަޖުރިބާ ހުރި، ގާނޫނު ރަނގަޅަށް ދެނެވަޑައިގަންނަވާ، ޖެހިލުން ވެސް ކުޑަ ބޭފުޅެކެވެ. ސުޕްރީމް ކޯޓަށް އައްޔަންކުރަން ނަން ފޮނުވުމުން، އެއް ކަމެއް ކޮށްދެއްވަން އެދުނީމެވެ. އެއީ އެންމެ ފަހު ޓްވީޓެއްގެ ގޮތުގައި "މިއަދުން ފެށިގެން އަޅުގަނޑު ހަމައެކަނި ތަބާއަވާނީ ރާއްޖޭގެ ގާނޫނުއަސާސީ އަށާއި ގާނޫނުތަކަށެވެ. އެއްވެސް މީހެއްގެ ނުފޫޒެއް އަޅުގަނޑުގެ މައްޗަކަށް ނުފޯރުވޭނެ އެވެ،" މިހެން ލިއުއްވާފައި، ޓުވީޓެއް ކުރެއްވުމަށެވެ.\nއޭނާ ހިނިގަނޑެއް ޖައްސަވާލެއްވި އެވެ.\nސުޕްރީމް ކޯޓަށް އައްޔަންކުރެއްވުމާ އެކު ފަނޑިޔާރު ސުއޫދު އެއްވެސް ޓްވީޓެއް ނުކުރައްވަ އެވެ. އޭނާ ކުރެއްވި ކަމަކީ، ޓްވީޓަ އެކައުންޓް ޑިއެކްޓިވޭޓް ކުރެއްވުމެވެ. އޭގެ މާނައަކީ ހުރިހާ ކަމެއް މާޒީވެއްޖެއޭ ވިދާޅުވުން ކަމަށް ބަލަމާ ހިނގާށެވެ.\nމިހާރު މި އޮތީ އެމްޑީޕީގެ ފުރިހަމަ އިތުބާރު ލިބިގެން އުފެއްދި އާ ސުޕްރީމް ކޯޓެކެވެ. ހުރިހާ ހައްގެއްގެ، ބޮޑެތި ހުރިހާ މައްސަލަތަކެއްގެ، ދުސްތޫރީ ހުރިހާ ހިޔާލު ތަފާތުވުމެއްގެ ވެސް ފަހު ބަސް ބުނަން ޖެހެނީ އެ ކޯޓުންނެވެ. އެހެންކަމުން، ދިވެއްސެއްގެ ހައިސިއްޔަތުން އަޅުގަނޑުގެ އެދުމަކީ، މިދިއަ 10 އަހަރު ސުޕްރީމް ކޯޓުން ދެއްކި ސިޔާސީ ވަކި ކޮޅެއް ނެގުމާ، އާ ފަނޑިޔާރުން ދުރަށް ވަޑައިގަންނަވާށެވެ. ސުޕްރީމް ކޯޓުގެ ހުދޫދުގެ ތެރޭގައި މަސައްކަތް ކުރައްވާށެވެ. ގާނޫނުއަސާސީއަށް ވުރެ މައްޗަށް "އުދުހި" ނުގަންނަވާށެވެ.\nއެއިން ކަމެއްގައި ނަންފުޅު ކިލަނބު ކުރެއްވުމަށް ވުރެ، ބެންޗު ދޫކުރައްވާ ގެކޮޅަށް ވަޑައިގަތުން ވެސް އަމިއްލަ ނަފުސަށް ހެޔޮކަން ބޮޑުވާނެ އެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ސުޕްރީމް ކޯޓް ޑީއާރުޕީ ހުސްނުއް ސުއޫދު (ސުޕްރީމް ކޯޓުގެ ފަނޑިޔާރު) ރާއްޖޭގެ ގާނޫނުއަސާސީ އަހުމަދު މުއުތަސިމް އަދުނާން (އުއްތަމަ ފަނޑިޔާރު) ރައީސް އަބްދުﷲ ޔާމީން ޖުޑީޝަރީ


Tourism binthakuge muhdhathu ithurukohgen record aamdhane eh\nޓޫރިޒަމް ބިންތަކުގެ މުއްދަތު އިތުރު ކުރުމުން ރެކޯޑު އާމްދަނީއެއް\nއެނބޫދޫ ފަޅުގައި ތަރައްގީކޮށްފައިވާ ކްރޮސް ރޯޑް މޯލްޑިވްސް\nޓޫރިޒަމް ދޫކޮށްފައިވާ ބިންތަކުގެ މުއްދަތު އިތުރު ކޮށްގެން މިދިޔަ އަހަރު ދައުލަތަށް ލިބުނު އާމްދަނީ ރެކޯޑް އަދަދަކަށް އިތުރު ވެއްޖެ އެވެ.\nމޯލްޑިވްސް އިންލެންޑް ރެވެނިއު އޮތޯރިޓީ (މީރާ) ގެ ތަފާސް ހިސާބުތައް ދައްކާ ގޮތުގައި ކުއްޔަށް ދޫކޮށްފައިވާ ބިންތަކުގެ މުއްދަތު އިތުރު ކޮށްގެން، މިދިޔަ އަހަރު 306 މިލިއަން ރުފިޔާ ދައުލަތަށް ލިބިފައިވެ އެވެ. މިއީ ކުރީ އަހަރު ލިބިފައިވާ 76 މިލިއަން ރުފިޔާއާ އަޅާ ބަލާއިރު ގާތްގަނޑަކަށް 300 ޕަސެންޓުގެ އާމްދަނީ އިތުރު ވުމެކެވެ. އަދި މިއީ 2016 ވަނަ އަހަރުގެ ފަހުން ޓޫރިޒަމަށް ދޫކޮށްފައިވާ ބިންތަކުގެ މުއްދަތު އިތުރު ކޮށްގެން ދައުލަތަށް އެންމެ ބޮޑު އާމްދަނީ އެއް ލިބުނު ފަހަރެވެ.\nޓޫރިޒަމަށް ދޫކޮށްފައިވާ ބިންތަކުގެ މުއްދަތު އިތުރު ކޮށްގެން ދައުތަލަށް މިދިޔަ އަހަރު ބޮޑު އާމްދަނީއެއް ލިބިފައި ވަނީ ނުހެދި ހުރި ރަށްތައް ހަދަން މިދިޔަ އަހަރު ސަރުކާރުން ދިން ލުއިތަކުގެ ސަބަބުނެވެ.\nޓޫރިޒަމް މިނިސްޓްރީން ވަނީ ކޮންސްޓްރަކްޝަން ޕީރިއަޑް (ސީޕީ) އާ ބެހޭ ގޮތުން އާ ގަވާއިދެއް މިދިޔަ އަހަރު އެކުލަވާލާފަ އެވެ. މުއްދަތު އިތުރު ކުރަން އެދޭ ފަރާތްތަކުގެ އަތުން ކުރިން ފީ ނަގަމުން ދިޔަ އުސޫލަށް ބަދަލު ތަކެއް ގެނެސްފަ އެވެ. އަލަށް އަމަލު ކުރަން ފެށި، ކޯޕަރޭޓް ސޯޝަލް ރެސްޕޯންސިބިލިޓީ (ސީއެސްއާރު) ގަވާއިދުގެ ދަށުން ލިބޭ ފައިސާ ބަލައިގަތުން ވަނީ މީރާއަށް ބަދަލުކޮށްފަ އެވެ.\nމީރާގެ ތަފާސް ހިސާބުތައް ދައްކާ ގޮތުގައި ޓޫރިޒަމް ބިން ތަކުގެ މުއްދަތު އިތުރުކޮގެން މިދިޔަ ހަތަރު އަހަރުގެ ތެރޭގައި އެންމެ ބޮޑު އާމްދަނީއެއް ލިބިފައިވާ 2016 ވަނަ އަހަރު ލިބުނީ 569 މިލިއަން ރުފިޔާ އެވެ. އެ އަހަރު ދައުލަތަށް ބޮޑު އާމްދަނީއެއް ލިބިފައިވަނީ ރައީސް އަބްދުﷲ ޔާމީންގެ ސަރުކާރުން ގިނަ ރިސޯޓު ތަކެއް މާކެޓަށް ނެރެން ބާރު އެޅުމުގެ ގޮތުން ދިން ލުއި ތަކުގެ ސަބަބުނެވެ. އެ ލުއިތަކާއެކު އެ ސަރުކާރުގެ ފަސް އަހަރު ނިމުނުއިރު ގާތްގަނޑަކަށް 50 ރިސޯޓު ހުޅުވި އެވެ.\nޓޫރިޒަމްގެ އާ ވަޒީރަށް ހޫނު ގޮނޑިއެއް\nޓޫރިޒަމް ބިމު ކުލީގެ ޖޫރިމަނާ ކުޑަކޮށްދީފި


Story: Failasoofi - Chapter 4\nޗެޕްޓާ 4: އަލިމަނިކުފާނުގެ ވާހަކަ\nމިންވަރުކުރައްވާ ނިއުމަތްތަކަށް ޝުކުރުވެރިނުވާ މީހާ އަށް މާތް ރަސްކަލާނގެ ކޯފާ ޖައްސަވަތެވެ. އެމީހަކަށް ހަލާކުހުއްޓެވެ. އެމީހަކު ވާހުށީ ބަދުނަސީބުވެރިންގެ ތެރޭގަ އެވެ.\nއަލިމަނިކުފާނަށް ހައްދަވައިގެން ކުރައްވަން އެނގިވަޑައިނުގަންނަވާ ކަމެއް ދުނިޔެމަތީގައި ވެސް ނެތެވެ. އޭނާ އަކީ އެންމެ ފުރަތަމަ އެހައި ވެސް ބޮޑު ނަސީބުވެރިއެކެވެ.\nމާވަޑިއަކަށް ކުޅަދާނަކަމުން އަރަބި ކަރައިގެ ރަށްތަކުގެ މަޝްހޫރު ވިޔަފާރިވެރިން ވެސް އައީ އޭނާގެ ގާތަށެވެ. ނުވަތަ އެމީހުންގެ ރަށްތަކަށް އޭނާ ގެންގޮސްގެން އޮޑިދޯނިފަހަރު ބެނުވީ އެވެ.\nޔަމަންގެ މަޝްހޫރު ސައުދާގަރަކު އޭނާގެ އުފަލާއި އަރާމަށް ދުނިޔެ ވަށައި ބުރެއް ޖެހުމަށް ކުރި ދަތުރެއްގައި ރަނާއި ޖަވާހިރުން ބޮޑު އަގު ދީގެން އަލިމަނިކުފާނު އޭގެ ކައްޕިތާނަކަށް ހަމަޖެއްސީ ނިއަމި ކަމަށް އެވަރުގެ ދެ ވަނަ ދަރިއަކު އަރަބި ކަރައިން ފެށިގެން މަހަލްދީބާ ހަމައިން ވެސް ނުފެނިގެންނެވެ.\nއަލިމަނިކުފާނުގެ ހަޔާތް ތާ އަބަދަށް ބަދަލުކޮށްލި އާދަޔާހިލާފު ދަތުރަކީ މިއީ އެވެ. އެމީހުންގެ މި ދަތުރު ފެށީ ޔަމަންގެ އަދަނުގެ ރަށް ބޭރުންނެވެ. ފުރައިގެން ގޮސް މަޑަގަސްކަރޭ ކިޔުނު ބަބުރު ޖަޒީރާއެއްގެ އައްސޭރި ފަށުން ލާފައި ގޮސް ދެކުނު ބިތަށް ނުކުމެ ހަސަތޭކަ އެތައް ދުވަހެއް ފަހުން ދަތުރު ނިންމާލާފައި ގޮސް ސީނު ކަރަ އާއި ސިލޯނާއި މަހަލްދީބުގެ އަޖާއިބުތައް ބަލަމުން ލަކްޝަދީބަށް ވަނީ އެވެ.\nއަޖާއިބުން ފުރިގެންވާ ހަޒާނާއެއް ފޮރުވިފައިވާ ކަމަށް ބުނެވޭ ރަށެއް އަލިމަނިކުފާނަށް ދެއްކީ ޔަމަނުގެ މި ސައުދާގަރެވެ. އެއީ އެ މީހުންގެ ދަތުރު ނިންމާލާފައި ލަކްޝަދީބުގެ އުތުރު ބިތުން ޔަމަނަށް އެނބުރި ދިޔަ މަގުމަތީގަ އެވެ.\n"އެހެންވީމަ އަހަރެމެން އެ ރަށަށް ނުދާންވީ ކީއްވެގެން ހެއްޔެވެ؟،" އެ ރަށާ ބެހޭ އަޖާއިބުތައް ކިޔައިދިނުމުން އަލިމަނިކުފާނު އެއްސެވެ.\n"އެއީ ދެވޭ ވަރުގެ ރަށެއް ނަމަ އަހަރެން އެ ރަށަށް ނުގޮސް ހުންނާނެ ހެއްޔެވެ؟ އަހަރެން މި އައީ ކަލޭ ގޮވައިގެން ދުނިޔެ ވަށައިގެން ދަތުރުކޮށްފަ އެވެ؟،" އަލިމަނިކުފާނުގެ ހިތުގައި އުފެދުނު ސުވާލަށް ސައުދާގަރު ދިން ޖަވާބަކީ މިއީ އެވެ.\nނަމަވެސް އެ ޖަވާބަކުން އޭނާގެ ހިތެއް ނުފުރުނެވެ. އެހެން ނަމަވެސް އެ ރަށާ ބެހޭ ގޮތުން އިތުރު ސުވާލެއް ނުކޮށް ސައުދާގަރާ އެކު ގޮސް ޔަމަނުގެ އަދަނުގައި އެމީހުންގެ އޮޑި ބަނދަރުކުރީ އެވެ.\nއަލިމަނިކުފާނުގެ ވަފާތެރިކަމަށް ސައުދާގަރުގެ ބަނޑުއޮޑީގެ ތެރެއިން އެންމެ ދުވެލި ބާރު އޮޑި ހަދިޔާ އަކަށް އެރުވީ އެވެ. އިންސާނެއްގެ ހިތް މިވަރުން ފުރޭނެ ކަމަށް ބުނެ ރަނާއި ރިހި ވެސް ދިނެވެ.\nނަމަވެސް އިންސާނެއްގެ ހިތެއް ދުވަހަކު ވެސް ފުރޭނެ ހެއްޔެވެ؟\nއަޖާއިބުން ފުރިގެންވީ އެ ރަށާ ބެހޭ ގޮތުން އަލިމަނިކުފާނު އަލުން ވިސްނަން ފެށީ އޭނާގެ އަމިއްލަ ވަޒަނަށް އެނބުރި ދިޔަ މަގުމަތީގަ އެވެ.\n"އަހަރެން މިއީ އެންމެ ކުޅަދާނަ ނިއަމި އެވެ."\n"އެންމެ މުއްސަނދި ސައުދާގަރުންނާއި މަޝްހޫރު ކައްޕިތާނުންނަށް އެ ރަށަށް ދާން ނޭނގުނަސް އަހަރެން އެކަމުގައި ކާމިޔާބު ހޯދާނަމެވެ."\nރިޔާކޮށިކުރަމުން ގޮސް މަލިކުގެ އައްސޭރިފަށަށް ވަންއިރު އަލިމަނިކުފާނުގެ ހިތަށް އަރައި ފައިބަމުން ދިޔައީ މިފަދަ ހިޔާލުތަކެކެވެ. އެއަށް ފަހު ގެއަށް ގޮސް އެނދަށް އަރައި ބުރަކަށި ޖައްސާލައިގެން ވެސް އަލިމަނިކުފާނުގެ ހިތަށް ހަމަޖެހުމެއް ލިބޭ ގޮތެއް ނުވި އެވެ.\nފަހަރެއްގައި ހަޒާނާއަކަށް ދަހިވެތިވެގެން ގޮސް އަލިމަނިކުފާނުގެ ހިތާއި ނަފުސު އެކުގައި ނުތާރިހުވީ އެވެ. ދުނިޔެ އަކީ އެކަހަލަ ތަނެކެވެ. އިންސާނުންނަކީ އެކަހަލަ ބައެކެވެ. އަމިއްލަ އެދުމާއި ދުނިޔޭގެ އަރާމާއި މުދާވެރިކަމަށް ދަހިވެތިވެގެން ގޮސް ހަލާކުވެ ނުދަނީ ކޮން އާދަމުގެ ދަރިއެއް ހެއްޔެވެ؟\nއެންމެފަހުން އަލިމަނިކުފާނަށް ވެސް ކެތްނުކުރެވިގެން ގޮސް ދަހިވެތިކަމުގެ މި ދަތުރު ފެށީ އެވެ.\nމިންވަރުކުރައްވާ ނިއުމަތްތަކަށް ޝުކުރުވެރިނުވާ މީހާ އަށް މާތް ރަސްކަލާނގެ ކޯފާ ޖައްސަވަތެވެ. އެމީހަކަށް ހަލާކުހުއްޓެވެ. އެމީހަކު ވާހުށީ ބަދުނަސީބުވެރިންގެ ތެރޭގަ އެވެ. މާތް ރަސްކަލާނގެއީ އެކަލާނގެ ކޯފާ ގަދަފަދަވެގެންވާ ރަސްކަލާނގެ އެވެ.\nހަޒާނާ ފޮރުވިފައިވީ ރަށުގެ މަލަމަތި ދައްކާލުމުން މަކުތަބުން ދަސްކުރި މި ހުރިހައި އެއްޗެއް މަތިން އަލިމަނިކުފާނު ހަނދާން ނެތިގެން ދިޔައީ އެވެ. އަދި ރާ ހުސްނުވާ ރުއްދަނޑުތަކާއި ރަނާއި ޖަވާހިރުން ފުރިފައިވީ ވާދީތައް ފެނި އަލިމަނިކުފާނު ދެ ދުނިޔެއިން މޮޔަކޮށްލީ އެވެ.\nނަމަވެސް އެއިން އެކައްޗެއްގައި ވެސް އޭނާ އަށް އަތެއް ނުލެވުނެވެ.\n"އެއީ ކީއްވެގެން ތޯ އެވެ؟"\n"މި އަޅާގެ ކުށަކީ ކޮބައި ތޯ އެވެ؟"\nއެންމެފަހުން ދެ ކަކޫ މައްޗަށް ވެއްޓި އަލިމަނިކުފާނު ރޮއި ހޭރި އާދޭސް ދަންނަވައިގަތެވެ. ގަދަކީރިތިވަން ރަސްކަލާނގެއެއް ވޮޑިގެންވާކަމުގެ އިހްސާސް އަލުން ކުރެވުނީ އެވެ.\nއެކަމަކު އޭރު ވަގުތު ފާއިތުވެއްޖެ އެވެ. އޭރު ރާރުއްތައް ވެސް އޭނާ އަށް މަލާމާތްކުރާ ކަހަލަ އެވެ.\n"ކަލޭ އައި ތަނަކަށް އެނބުރި ދާށެވެ. ތިހިރަ މުޑުދާރުކަމާ އެވެ."\n"ކަލެއަށް ހަލާކު ހުއްޓެވެ. ތިހިރަ މުޑުދާރުކަމާ އެވެ."\nއަލިމަނިކުފާނުގެ ކުށަކީ ސިހުރުވެރިޔަކަށް އޭނާ ހިފި ބައިތެވެ. ހަޒާނާގެ ރަށް ހޯދުމަށް އަމިއްލަ އަށް ކުރި މަސައްކަތް ކާމިޔާބުނުވެގެން އޭނާ އެންމެފަހުން ނުބައި ސިހުރުވެރިއެއްގެ ކުރިމަތީގައި ދެ ކަކޫ ޖެހީ އެވެ. މާތް ރަސްކަލާނގެ ނޫން އެހެން ފަރާތަކަށް ސަޖިދަކުރީ އެވެ.\nއެކަމަކު މިހުރިހައި ނުބައި ކަމެއްގެ ތެރެއަށް ވެއްޓިގެން ވެސް އާހިރުގައި އޭނާ އަށް ލިބުނު މޮޅެއް ނެތެވެ. ލިބުނީ ކެއްސެވެ. ވީ ބަދުނަސީބުވެރިޔަކަށެވެ.\n"ދެ ދުނިޔޭގެ ހަލާކު ކަލެއަށް އިންތިޒާރު ކުރަނީ އެވެ." ޖެހެމުން ދިޔަ ގަދަ ވަޔާ އެކު ދެ ކޮޅަށް ހޫރި ހެމުން ދިޔަ ރާރުއްތައް ބުނީ މިހެންނެވެ.\nހުސް އަތާ އެނބުރި މަލިކަށް ދިޔައިރު ކަނޑުފޭރޭ ރަސްގެފާނުގެ ގޮތުގައި ލަކްޝަދީބަށް މަޝްހޫރުވެފައިވާ ކައްޕިތާނު މުހައްމަދު ބިބީގެ ލަޝްކަރުތަކުން މަލިކު ހިފައި ލޫޓުވައި ހުރިހައި އެއްޗެއް އެމީހުންގެ ބާރުގެ ދަށަށް ގެންގޮސް ރަސްގެފާނު ކަތިލައި ހިރިގަލުގެ ގަނޑުވަރުގައި އެމީހުންގެ ދިދަ ނަގައިފި އެވެ.\n"ހުރި ހަލާކެއްގެ ބޮޑުކަމާ އެވެ."\nމިހެން ހިތަށް އަރައި ވަގު ޖަހަމުން ގޮސް ރަށަށް އެރި ތަނުން އަލިމަނިކުފާނާ ދިމާކޮށްލީ އެއް ކަހަލަ ނުބައި ސިހުރުކަލޭގެ އެވެ.\n"ކަލޭގެ އަތުގައި އެކައްޗެއް ވެސް ނެތެވެ. އެނބުރި ތިޔައީ ވެސް ހުސް އަތާ އެވެ. އެހެންވީމަ އެ ރަށުގެ ރުކަކުން ރާ ބާލައިގެން ކަލޭގެ ބަނޑު ނުފުރެނީސް ދުވާލުގެ އިރުގެ އަލިކަން ފެންނަ ހިސާބަކަށް ނުކުންނަން ކަލެއަކަށް ލާހިކެއް ނޫނެވެ."\nމިހެން ކިޔައި އަލިމަނިކުފާނަށް ބަދުދުއާކޮށް ސިހުރު ކަލޭގެ ފިލައިފި އެވެ.\nއިރު އޮއްސިއްޖެ އެވެ. ވަގު ފިޔަވަޅު ނަގަމުން ގޮސް ގެއަށް ވަންއިރު އަންހެނުންގެ ހަށިގަނޑުގައި ބޯ އަޅައިގެން ތިބެ ދެ ދަރިން ރޮށީ އެވެ. މުހައްމަދު ބިބީގެ މީހުންތައް ގެއަށް ވަދެ އަލިމަނިކުފާނުގެ މުދާތައް ލޫޓުވާލައިގެން ދިޔައިރު އޭނާގެ އަންހެނުންގެ އިތްފަތް ވެސް ލޫޓުވައި ފުރާނަ ވެސް ލޫޓުވާލީ އެވެ.\nހަދާނެ ގޮތް ހުސްވުމުން ދެ ކަކޫ މައްޗަށް ތިރިވެ އަލިމަނިކުފާނަށް އަޑުން އަޑު ނަގައި ރޮއިގަނެވުނީ އެވެ.\nއެރި އިރާ އެކު އޭނާ ނުކުތީ މުހައްމަދު ބިބީއާ ކުރިމަތިލާށެވެ. އަތުގައި ޖެހުނު އެންމެ ތޫނު ހަތިޔާރަކީ އެ ރޭ އަންހެނުން ވަޅުލުމަށް ވަޅުކޮންނަން ބޭނުންކުރި ފަކީރާ އެވެ.\nނަމަވެސް ގެއިން ބޭރަށް ނުކުމެގެން އަލިމަނިކުފާނަކަށް މާ ދުރަކަށް ނުދެވުނެވެ. އަވީގައި ޖެހުނުތަނާ މުޅި ގަޔަށް ހޫނުވެގެން ގައިން ދުން އަރަން ފެށީ އެވެ. އަނދައިދާނެހެން ހީވި ހިނދު އަލިމަނިކުފާނު ބިރުން ދުވެފައި ގޮސް ގެއަށް ވަދެ ފިލައިފި އެވެ.\nއެ ހިސާބުން އާންމުންގެ ލޯތަކަށް އަލިމަނިކުފާނު ގެއްލުނީ އެވެ. އޭނާ އެއީ ނެތް މީހަކަށް ބަދަލުވީ އެވެ.\nއަލިމަނިކުފާނު ދެން ފާޅުވާން ފެށީ ރޭގަނޑުގެ ވަގުތުތަކުގައި އެކަންޏެވެ. އެއީ ހަނދު ފެންނަ ހިސާބަށް ނުކުމެ، ހަނދުވަރުގެ އަލީގައި މާތް ރަސްކަލާނގެ އަށް ކުއްތަންވެ މި ބަލާވެރިކަމުން މިންޖުކޮށްދެއްވާތޯ އެ ކަލާނގެ ހަޟުރަތުގައި ދުއާ ދެންނެވުމަށެވެ.\nއޭރު ރަށު ތެރެއަށް ދުވާލު ގަޑީގައި ނުކުމެ ހިނގާނުހިނގާ އަލިމަނިކުފާނަށް ގެނެސްދެނީ އޭނާގެ ދެ ދަރިންނެވެ. އެކަކަކީ މޫސާ އެވެ. އޭނާ މަޝްހޫރުވެފައި ވަނީ ރަށު މީދާގެ ނަމުންނެވެ. ދެން ހުރީ އަންހެން ކުއްޖެކެވެ. އެއީ އައިމިނަ އެވެ.\nއަލިމަނިކުފާނާއި އޭނާގެ ދެ ދަރިން ބަނޑަށް ލާނެ އެއްޗެއް ހޯދަމުން ދިޔައީ މި ދެ ދަރިންގެ މަސައްކަތުންނެވެ. މޫސާގެ މަސައްކަތްތަކީ ރަށާ ބެހޭ ގޮތުން މީހުންނަށް ނޭނގޭ އާދަޔާހިލާފު ވާހަކަތައް ކިޔައިދިނުމެވެ. އައިމިނަ ވިއްކީ ބޮކަރު މަލާއި އޭގެ ހާރެވެ.\nއަލިމަނިކުފާނުގެ ދުޢާ އިޖާބަކުރައްވައިފި ކަމުގެ އަލާމާތެއް އޭނާ އަށް ދެއްކެވީ މި ދިރިއުޅުމަކަށް އާދަވެ އޭނާގެ ދެ ދަރިން ބޮޑުވިފަހުންނެވެ.\nފެނުނީ ހުވަފެނެކެވެ. ރާރުކެއް ދަށުގައި އާފުރެން އިން ޒުވާނެކެވެ.\n"ރާރުކެއް ދަށު އާ ފުރެން އިން ޒުވާނަކުން ކުރާނީ ކީއްހެއްޔެވެ؟،" އަލިމަނިކުފާނުގެ ހިތަށް އެރީ މިހެންނެވެ.\n"އޭނާ އެއީ ކަލޭގެ ދަތުރަށް އިހްތިޔާރުކުރެވިފައިވާ ޒުވާނާ އެވެ،" ޖެހިގެން އައި ރޭގެ ހުވަފެނުގައި ބައްދަލުވި މީހަކު ބުނެތެވެ.\n"ކަލޭ ގޮވައިގެން ރަލުގެ ސުވަރުގެ އަށް ގެންގޮސްދޭނޭ ޒުވާނާ އަކީ އެއީ އެވެ." ދެން ވެސް އެ މީހަކު ބުނެތެވެ.\n"އެތަނުގެ ރުއްތަކުން ދޭނީ އާދަޔާހިލާފަށް މީރު ރަލެވެ. ބަނޑުފުރައި ކަލޭ އެ ރާ ބޯށެވެ. އެކަމަކު ހަނދާންކުރައްޗެވެ. އެ ޒުވާނާ އަކީ ކަލޭ ފަދަ ކުޅަދާނަ ނިއަމިއަކަށް ވުމުގެ ހުވަފެން ދެކޭ ޒުވާނެކެވެ."\nއެ ބުނި އެއްޗެއްގެ މާނަ ވިސްނިގެން މި ހުވަފެނެއްގެ ވާހަކަ އަލިމަނިކުފާނު އޭނާގެ ދެ ދަރިންނަށް ވެސް ކިޔައިދީފި އެވެ. ދުވާލުގެ ގަޑިތަކުގައި އެ ދެ މީހުންނާ ރަށު ތެރެއިން އެތައް ބައިވަރު ބަޔަކާ ދިމާވާތީ އެވެ. ފަހަރެއްގައި އެ ޒުވާނާއާ ވެސް ބައްދަލުވެދާނެތީ އެވެ.\nނަމަވެސް ސަތޭކަ ދުވަސް ފާއިތުވެގެން ދިޔައިރު ވެސް ހުވަފެނުން ފެނުނު ޒުވާނާގެ ޚަބަރެއް އަލިމަނިކުފާނަކަށް ނުވި އެވެ. އެކަމަކު ދެން އައި ސަތޭކަ ވަނަ ދުވަސް އައީ އުފާވެރި އެ ޚަބަރާ އެކުގަ އެވެ.\n"ބައްޕާ އެވެ. ހުވަފެނުގައި ފެނުނު ޒުވާނާ އަކީ ކާކުކަން އެނގިއްޖެ އެވެ.،" ދުވެމުން ފުމެމުން އައި ފިރިހެން ދަރި އެ ދުވަހު ހޮރުހޮރުތަކުން ދެމެމުން އައިސް އަލިމަނިކުފާނަށް ދިން އުފާވެރި ޚަބަރަކީ މިއީ އެވެ.\nއޭގެ ފަހުން އަދަށް އަނެއްކާވެސް ސަތޭކަ ދުވަސްވީ އެވެ.\nއަލިމަނިކުފާނާއި އޭނާގެ ދެ ދަރިން ދަތުރުކުރަމުން އެ ގެންދަނީ ރަލުގެ ސުވަރުގެ އަށެވެ. މި ދަތުރުގައި އެމީހުންގެ ބައިވެރިޔަކީ އަދި ކައްޕިތާނަކީ ރާވެރިބޭގެ ދަރި އިސްމާއީލުފުތެވެ. (ނުނިމޭ)


SunOnline: Kashukamaakemeege thakethee ge agu bodu nukuraan, Aa saharaagai Fund fotte bahattaifi\nމަޝްހޫރު ލަވަ ކިޔުންތެރިޔާ މޭޖާ އަހްމަދު އާތިފްގެ ޖަނާޒާ އާ ސަހަރާގައި ބޭއްވުން -- ސަން ފޮޓޯ/ ފަޔާޒު މޫސާ\nކަށުކަމާކެމީގެ ތަކެތީގެ އަގު ބޮޑު ނުކުރަން، އާސަހަރާގައި ފަންޑު ފޮއްޓެއް ބަހައްޓައިފި\n3 މަސް2ހަފްތާ ކުރިން - 13 މާޗް 2018 7\nތަކެތީގެ އަގުބޮޑުވި ނަމަވެސް ކަށުކަމާކެމީގައި ބޭނުން ކުރާ ތަކެތީގެ އަގުބޮޑު ނުކުރަން، އެކަންކަން ކޮށްދެމުން އަންނަ ޖަމިއްޔަތުއް ތައުވާން އިން އާސަހަރާގައި ފަންޑު ފޮއްޓެއް ބަހައްޓައިފި އެވެ.\nހަމައެކަނި ތަކެތީގެ އަގަށްވާ މިންވަރުގެ ފީއެއް ނަގައިގެން، 2001 ވަނަ އަހަރުން ފެށިގެން ކަށުކަމާކެމީގެ ކަންކަން ކޮށްދެމުން އަންނަ ޖަމިއްޔަތުއް ތައުވާންގެ ރައީސް ޖައުފަރު އީސާ މިއަދު ވިދާޅުވީ، ސަރުކާރުން އެ ޖަމިއްޔާއަށް ދީފައިވާ އިމާރާތުގައި މީގެ ކުރީން ވެސް ފަންޑު ފޮއްޓެއް ބަހައްޓާފައި ހުންނަ ކަމަށެވެ.\nއަދި މީގެ ކުރިން އެ ޖަމިއްޔާ އިން ކަށުކަމާކެމީގެ ކަންކަން ހަމަޖައްސައިދެމުން އައީ މެމްބަރުންގެ އަތުން ނަގާ ޗަންދާ އާއި ހައިރާތުގެ ގޮތުގައި ލިބޭ ފައިސާ އިން ކަމަށް ވިދާޅުވި އެވެ.\nނަމަވެސް މެމްބަރުންގެ އަތުން ވެސް އެކަށީގެންވާ ވަރަށް ފައިސާ ނުލިބި، ދަތިތަކެއް ދިމާވުމުން އައުމާއި އޮފީސް ބަންދު ވަގުތުތަކުގައި އާންމުންނަށް ވެސް ފަންޑަށް ފައިސާ ނުލެވޭތީ، އޮފީހުން ބޭރުން ފައިސާ ލެވޭނެ އިންތިޒާމް ހަމަޖެއްސީ ކަމަށް ޖައުފަރު ވިދާޅުވި އެވެ.\nޖަމިއްޔަތުއް ތައުވާން އިން މިހާރު ފަންޑު ފޮށި ބަހައްޓާފައި ވަނީ އާސަހަރާ އަށް ވަންނަ ގޭޓުގެ ވާތް ފަރާތުގަ އެވެ.\nއެގޮތުން މިހާރު ބޮޑު މީހެއްގެ ކަށުކަމާކެމީގެ ހުރިހާ ކަމަކަށް ނަގަނީ 900 ރުފިޔާ އާއި 1،200 ރުފިޔާއާ ދެމެދުގެ އަގެކެވެ. ކުޑަކުދިންނަށް 50 ރުފިޔާ އާއި 100 ރުފިޔާއާ ދެމެދުގެ އަގެކެވެ. ނަމަވެސް މީހެއްގެ އިސްކޮޅަށް ބަލައި އަގަށް ބަދަލު އަންނާނެ އެވެ.\nމި އަގަކީ ކަފުނާއި ކަފަ އާއި ސަންދޯކާއި ވަޅަށް އަޅާނެ ވެއްޔާއި ވެލި ބާލީހާއި ދެން ވެސް މިކަމަށް ބޭނުންވާ ހުރިހާ އެއްޗަކަށް ނަގާ އަގެވެ. އަދި ފައިސާގެ ތަނަވަސްކަން ނެތް ނަމަ ޖަމިއްޔާ އިން އަގެއް ވެސް ނުނަގަ އެވެ.


އިންސާނާއެވެ. ތިބާ ވިސްނައި ފިކުރު ނުކުރަންހެއްޔެވެ؟ |\nއޭ އިންސާނާއެވެ. ތިބާ ވިސްނައި ފިކުރު ނުކުރަންހެއްޔެވެ؟\n¤ ތިބާ މިދުނިޔެއަށް އުފަންވީ އެހެންމީހުންގެ އެހީގައެވެ.\n¤ ތިބާ އަށް މުހާތަބު ކުރެވެމުންތިދާ ނަން ކިޔީ އެހެންބަޔެކެވެ.\n¤ ތިބާ ބަލިވެއްޖެނަމަ ބޭސް ކޮށްދެނީ އެހެންބަޔެކެވެ.\n¤ ތިބާ މަސައްކަތް ކުރިނަމަވެސް ތިބާގެ އާމްދަނީ ލިބެނީ އެހެން މީހުންގެ ފަރާތުންނެވެ.\n¤ ތިބާ އުނުއޮރިޔާން ނިވާކުރަން ތިބޭނުންކުރާ އަންނައުނު (ތިބާ ޚަރަދު ކުރިކަމުގައި ވީނަމަވެސް) ލިބެނީ އެހެން މީހުންގެ ފަރާތުންނެވެ.\n¤ ތިބާ ފުރަތަމަ ފެންވަރުވާ ހެދުން އެޅުވިގޮތަށް ތިބާ އެންމެ ފަހު ފަހަރު ފެންވަރުވާ ހެދުން އަޅުވާނީވެސް އެހެންބަޔެކެވެ.\n¤ ތިބާ މަރުވެ ދިއުމަށްފަހު ތިބާ އެއްކޮށް ޖަމާކޮށްފައި ހުރި ފައިސާ އާއި ގޯތިގެދޮރުވެސް ގެންދާނީ އެހެންބަޔެކެވެ.\n¤ ތިބާ އެންމެ ފުރަތަމަ ފަހަރު ނިންދަވަން ތަންމަތީގައި ބޭއްވިގޮތަށް އެންމެ ފަހުފަހަރު ތިބާ ތަންމަތީގައި ބާއްވާނީވެސް އެހެންބަޔެކެވެ.\nއޭ ނިކަމެތި އިންސާނާއެވެ. ތިބާ ވިސްނައި ފިކުރުކޮށްލާށެވެ. ތިބާއީ އެހެން މީހުންނާ ނުލާ އެއްވެސް މީހެއް ނޫނެވެ. ދެންފަހެ ތިބާ މި ބިމުގައި ބޮޑާވެ ކިބުރުވެރިކަންމަތީ ތިޔަ ހިނގަނީ ތިބާގެ ކޮން އާރެއް، ބާރެއް، ޖާހަތެއް، އިއްޒަތެއް ކަރާމަތެއް އޮވެގެން ހެއްޔެވެ؟\nއޭ އިންސާނާއެވެ. ﷲ ތަޢާލާ އިންސާނީ ނަސްލެއް ޚަލްޤު ކުރައްވާފައިވަނީ އެސަބަބަށްޓަކައެވެ. އެކަކު އަނެކަކު ދެނެގަނެ އެއްބަނޑު އެއްބަފާ ބައެއްގެ ގޮތުގައި އުޅުމަށެވެ. އެކަކު އަނެކަކަށް އަޅާލައި އެހީވުމަށެވެ. ﷲއަށް އަޅުކަންކުރުމުގައި އެކަކު އަނެކަކަށް ވާގިވެރިވުމަށެވެ. ލިބޭ މީހާ އޭނާއަށް ދެއްވާފައިވާ ތަނަވަސްކަމުން ޒަކާތް ނެރެ، ސަދަގާތުން ނިކަމެތީންނަށް އެހީވުމަށެވެ. ތިމާއަށް އެދޭ ފަދައިން އަނެކާއަށްވެސް އެދުމަށެވެ.\nﷲގެ ހަޒުރަތުގައި އިއްޒަތާއި ގަދަރާއި ޖާހަތާއި ކަރާމާތާއި ނަސަބާއި އާރާއި ބާރު އެންމެ އުފުލިގެންވަނީ އެންމެ ތަޤުވާވެރި އިންސާނާގެއެވެ. ހަމަ ކަށަވަރުން ކިބުރުވެރިކަމާއި ބޮޑާވެގަތުންވަނީ ލައުނަތް ލެއްވިގެންވާ ޝައިތާނާގެ ސިފަތަކުގެ ތެރެއިންނެވެ.\nޔާﷲ، އަޅަމެންނީ ހެޔޮވިސްނޭ، އެކަކު އަނެކަކަށް އަޅާލައި، އެހީތެރިވާ، ވާގިވެރިވާ، އިހުތިރާމް ކުރާ ބަޔަކު ކަމުގައި ލައްވާދޭނވެ! އަޅަމެންގެ ތެރެއިން ކިބުރުވެރިކަމާއި ބޮޑާވެރިކަން ނެތިކުރައްވާ އެއްބަނޑުއެއްބަފާ ބައެއްގެ ގޮތުގައި އަޅަމެން ލައްވާފާދޭވެ. أمين\nފޭސްބުކް އެކައުންޓު ހެކް ކުރުން އާންމު ވަނީ- ދެން ހަދާނީ ކިހިނެއް؟


Sita: The Incarnation ah Kareena Kapoor? | Mihaaru\n"ސީތާ: ދި އިންކާނޭޝަން" އަށް ކަރީނާ ކަޕޫރް؟\n14 މާޗް 2021 - 08:00\nއިންޑިއާގެ ހިންދޫންގެ މެދުގައި ވަރަށް މަގުބޫލު އަންހެން ޝަހުސިއްޔަތެއްގެ ގޮތުގައި ފާހަގަކުރެވޭ ސީތާގެ ވާހަކަ ކިދައިޔޭ ފިލްމެއްގެ ބަތަލާގެ ރޯލު ކަރީނާ ކަޕޫރަށް ހުށަހަޅާފައިވާ ކަމަށް ރިޕޯޓްތައް ބުނެފި އެވެ.\nފިލްމީ ޚަބަރުތައް ގެނެސްދޭ ނޫސްތަކުން ބުނި ގޮތުގައި މި ފިލްމަކީ ބިޔަ ޕްރޮޖެކްޓެއްގެ ގޮތުގައި ހަދާ "ސީތާ: ދި އަންކާނޭޝަން" އެވެ. މިދިޔަ މަހުގެ ފަހުކޮޅު ފަސްޓްލުކް ޕޯސްޓަރު ވެސް ދައްކައިލި ފިލްމުގެ ޑައިރެކްޓަރަކީ އިންޑިއާގެ ދެކުނު ފިލްމު އިންޑަސްޓްރީގެ ކުޅަދާނަ ޑައިރެކްޓަރު އަލޯކީކް ދެސާއީ އެވެ. ފިލްމުގެ ސްކްރީންޕްލޭ ލިޔެފައި ވަނީ "ބާހްބަލީ" ލިޔުނު ކޭވީ ވިޖެންދުރަ ޕްރަސާދެވެ. އޭނާ އަކީ އެ ފިލްމުގެ ޑައިރެކްޓަރު އެސްއެސް ރާޖަމޯލީގެ ބައްޕަ އެވެ.\nކަންގަނާ ރަނާވަތުގެ 2019 ގެ ފިލްމު "މަނިކަރްނިކާ: ދި ކްއީން އޮފް ޖާންސީ" އާއި އަންނަަ މަހުގެ 23 ގައި ރިލީޒްކުރާ ކަންގަނާގެ "ތަލައިވީ" އަކީ ވިޖެންދުރަގެ ސްކްރީންޕްލޭއަކަށް ހަދާފައިވާ ފިލްމުތަކެވެ.\nމީޑިއާތަކުން ބުނީ "ސީތާ: ދި އަންކާނޭޝަން" އަށް ބޮލީވުޑްގެ ދެ ބަތަލާއަކާ ދޭތެރޭ ފިލްމުގެ ޓީމުން ވިސްނި ކަމަށާއި އެއީ ކަރީނާ އާއި އާލިއާ ބަޓް ކަމަށެވެ. ނަމަވެސް ސީތާގެ ކެރެކްޓާ އަށް އެންމެ ފިޓްވާ ކަމަށް ގަބޫލުކުރެވެނީ ކަރީނާ ކަމަށްވާތީ އޭނާ އަށް ފިލްމު ހުށަހެޅުމާ ގުޅިގެން ސްކްރިޕްޓް ކަމުދިއުމުން އެއަށް ރުހުން ދޭން ވަނީ ނިންމައިފަ އެވެ. އެކަމަކު އެއްވެސް ސަބަބަކާ ހެދި ކަރީނާ ފިލްމަށް އެއްބަސްނުވާން ނިންމައިފި ނަމަ ހޮވުމަކަށް ދެން ވާނީ އާލިއާ ކަމަށް މީޑިއާތަކުން ބުންޏެވެ.\nފިލްމާ ބެހޭ މާ ބޮޑު ތަފުސީލުތަކެއް އަދި ހާމަކޮށްފައެއް ނުވެ އެވެ. އެހެންވެ ފިލްމުގެ މަސައްކަތް ފަށާނެ އިރެއް ވެސް އަދި ނޭނގެ އެވެ. ކަރީނާ މިދިޔަ މަހުގެ 21 ގައި ދެވަނަ ދަރިފުޅު ވިހެއުމަށް ފަހު މިހާރު ވަނީ އަލުން މަސައްކަތަށް ނުކުމެފަ އެވެ.\nއެކަމަކު މި ވަގުތު އޭނާގެ އަތުގައި ރަސްމީކޮށް ސޮއިކޮށްފައި އޮތް ހަމައެކަނި ފިލްމަކީ "ވާނުވާގައި" އޮތް ކަރަން ޖޯހަރް ތާރީހީ ލޯބީގެ ފިލްމު "ތަޚުތު" އެވެ. ކަރީނާގެ ކުރިއަށް އޮތް ފިލްމަކީ މި އަހަރުގެ ޑިސެމްބަރުގައި ރިލީޒްކުރާ އާމިރު ޚާންގެ "ލާލް ސިންގް ޗައްޑާ" އެވެ.\nސީދާގެ ކެރެކްޓާ ބޮޑު ފެންނަން ހުރި ފިލްމުތަކުގެ ތެރޭގައި ޑައިރެކްޓަރު އޯމް ރައުތު ޕްރަބާސް އާއި ސައިފް އަލީ ޚާނާ އެކު އަންނަ އަހަރު ގެނެސްދޭ "އަދިޕުރުޝް" ހިމެނެ އެވެ. އެ ފިލްމުގެ ސީތާގެ ރޯލަށް ކްރިތީ ސެނަން މިހާރު ވަނީ ސޮއިކޮށްފަ އެވެ.\nއަދި މަދޫ މަންޓޭ ޕްރޮޑިއުސްކުރާ ފިލްމެއްގައި ދީޕިކާ ޕަދްކޯން ވެސް ސީތާގެ ރޯލު ކުޅޭނެ އެވެ.\nބޮލީވުޑް ކަރީނާ ކަޕޫރު ބޮލީވުޑް ފިލްމު


SunOnline: Enmme bodu ihumaalevee maalee zinmaadhaaru veriyaa aai Bid Committee\nއެންމެ ބޮޑު އިހުމާލެއްވީ މާލީ ޒިންމާދާރުވެރިޔާއާއި ބިޑް ކޮމިޓީ: އޮޑިޓާ ޖެނެރަލް\nމުހައްމަދު މުޒައްޔިން ނާޒިމް 18 Aug 2020, 18:59\nކޮމިޓީގެ ބައްދަލުވުމުގައި ޒިޔަތު ވާހަކަ ދައްކަވަނީ --- ސަން ފޮޓޯ/ ފަޔާޒު މޫސާ\nހެލްތް މިނިސްޓްރީން ވެންޓިލޭޓަރު ގަތުމުގައި ހިންގި ކަންތައްތަކުގައި އެންމެ ބޮޑު އިހުމާލެއް ވެފައި ވަނީ، އެ މިނިސްޓްރީގެ މާލީ ޒިންމާދާރުވެރިޔާ އާއި ބިޑް ކޮމިޓީ ކަމަށް އޮޑިޓާ ޖެނެރަލް ހަސަން ޒިޔަތު ވިދާޅުވެއްޖެ އެވެ.\nއޮޑިޓާ ޖެނެރަލް އޮފީހުން އާންމުކޮށްފައިވާ ހެލްތް މިނިސްޓްރީގެ ކޮވިޑް-19 ކޮމްޕްލަޔަންސް އޮޑިޓްގައި ބޮޑެތި މަކަރާއި ހީލަތުން ކޮރަޕްޝަނަށް ތުހުމަތުވާ ގޮތަށް އެތައް މިލިއަން ރުފިޔާއެއް ހަރަދުކޮށްފައިވާކަން ވަނީ ފެންމަތިވެފަ އެވެ.\nއެ އޮޑިޓް ރިޕޯޓް ހުށަހެޅުމަށް މިއަދު ރައްޔިތުންގެ މަޖިލީހުގެ މަލިއްޔަތު ކޮމިޓީގައި ބޭއްވި ބައްދަލުވުމުގައި ވާހަކަ ދައްކަވަމުން ހަސަން ޒިޔަތު ވިދާޅުވީ، ވެންޓިލޭޓަރުތައް ގެނައުމުގައި ބޮޑެތި އޮޅުވާލުންތަކެއް ހިނގާފައިވާ ކަމަށެވެ. އަދި އެކަމުގައި އެންމެ ބޮޑު އިހުމާލެއް ވެފައި އޮތީ، މިނިސްޓްރީގެ މާލީ ޒިންމާދާރު ވެރިޔާ އަހްމަދު އަސްލަމް އަދި ހެލްތުގެ ބިޑް ކޮމިޓީކަމަށް އޭނާ ވިދާޅުވި އެވެ.\nޒިޔަތު ވިދާޅުވީ، ބިޑު ކޮމިޓީއަށް އަހްމަދު އަސްލަމް ފޮނުވި ލިޔުމުގައި ވެންޓިލޭޓަރު ގަންނާނެ ވަކި ކުންފުންޏެއް ހޮވާފައިވާ ކަމަށެވެ. އެގޮތުން 75 ވެންޓިލޭޓަރު ގެނައުމަށް ހަވާލު ކުރި ދުބާއިގެ ކުންފުންނަކީ، ރާއްޖޭގައި ހުންނަވާ ޑަބްލިޔުއެޗްއޯގެ ކަރަންޓްރީ ރެޕަރެސެންޓޭޓިވްއާއި ހެލްތް މިނިސްޓަރު އަބްދުﷲ އަމީންއާ ދެމެދު ކުރެވުނު މަޝްވަރާތަކަށް ފަހު ހޮވާފައިވާ ކުންފުންޏެއް ކަމަށް އަސްލަމް ބިޑް ކޮމިޓީއަށް ފޮނުވި މެމޯގައި ބުނެފައިވާ ކަމަށް ޒިޔަތު ވިދާޅުވި އެވެ.\n"އޭރުވެސް [ބިޑްގެ ކަންކަން ފެށިއިރުވެސް] މިއޮތީ ބަޔަކު ސެލެކްޓް ކުރެވިފައޭ. ބިޑު ކޮމިޓީގެ ޒިންމާ އޮންނަނީ، މާލީ ގާބިލިއްޔަތު، ފަންނީ ގާބިލްކަން ބަލަން. އެކަންވެސް ކުރަން މިގުޅަނީ އަނެއްކާވެސް ޑަބްލިޔުއެޗްއޯއަށް. ޑަބްލިޔުއެޗްއޯއިން އަޅުގަނޑުމެންނަށް ފޯރުކޮށްދިން މައުލޫމާތާއި ލިބިފައިވާ ލިޔެކިޔުންތަކާ ހެލްތް މިނިސްޓްރީގެ ލިޔެކިޔުންތަކާ ދިމާ އިދިކޮޅު،" ޒިޔަތު ވިދާޅުވި އެވެ.\n"އެހެންވީމާ ބިޑު ކޮމިޓީގެ އިހުމާލު ވަރަށްބޮޑު. މާލީ ޒިންމާދާރުވެރިޔާގެ އިހުމާލުވެސް އެބައޮތް. ބަލަން ޖެހޭ ވަރަށް ބަލާފައި ނެތް... އެހެންވީމާ މާނައަކީ ބިޑު ކޮމިޓީއަށް ދިޔައިރުވެސް ކަންމިއޮތީ ނިމިފައޭ،"\nއޭނާ ވިދާޅުވީ، ހެލްތް މިިނިސްޓްރީގެ ލިޔެކިޔުންތަކުގައި ވެންޓިލޭޓަރުތައް ގެނައުމަށް ކުންފުންޏެއް ކަނޑައެޅީ، ރާއްޖޭގެ ޑަބްލިއުއެޗްއޯ އޮފީހާއި ދުބާއީ ޑަބްލިއުއެޗްއޯގެ އޮފީހުގެ ލަފާގެ މަތިން ކަމަށް ވަރަށް ބޮޑަށް ދައްކަން މަސައްކަތް ކޮށްފައިވާ ކަމަށެވެ. އެހެން ނަމަވެސް އެ ކުންފުންޏަކީ ޑަބްލިއުއެޗްއޯ ރިކޮމެންޑް ކުރި ކުންފުންޏެއް ނޫން ކަމަށް އެނގެން އޮންނަ ކަމަށް އޭނާ ވިދާޅުވި އެވެ.\n"އަޅުގަނޑުމެންނަށް ވަރަށް ސާފު. ބިޑު ކޮމިޓީގެ މަސްއޫލިއްޔަތު އަދާ ނުކުރާކަން. މާލީ ޒިންމާދާރުވެރިޔާވެސް މަސްއޫލިއްޔަތު އަދާ ނުކުރާކަން،" ޒިޔަތު ވިދާޅުވި އެވެ.\nކޮރަޕްޝަން ހިންގުމުގައި މިނިސްޓަރު އަމީންގެ ބައިވެރިވުމަށް ނުވަތަ އިހުމާލެއް އޮތް ކަމަށް ބެލެވޭތޯ ވަރަށް ގިނަ މެމްބަރުން ތަކުރާރުކޮށް ސުވާލު ކުރިއެވެ.\nކޮންމެ ފަހަރަކުވެސް އެ ސުވާލަށް ޖަވާބު ދެއްވަމުން ޒިޔަތު ވިދާޅުވީ، އެކަން އެނގޭނީ އެ މައްސަލަ ތަހުގީގު ކުުރުމުން ކަމަށެވެ.\nރާއްޖެއަށް 145 ވެންޓިލޭޓަރު ގެންނަން ތިން ކުންފުންޏަކާ ހަވާލުކުރިއެވެ. އޭގެ ތެރެއިން އެންމެ ބޮޑު ކޮރަޕްޝަނެއް ހިންގާފައިވަނީ 75 ވެންޓިލޭޓަރު ގެންނަން ހަވާލު ކުރި ދުބާއީ ކުންފުންޏާއެވެ. ހެލްތު މިނިސްޓްރީން ބުނާ ގޮތުނެ އެ ކުންފުންޏާ ވެންޓިލޭޓަރު ގެނައުމަށް ހަވާލު ކުރީ، އެއީ ޑަބްލިއުއެޗްއޯގެ ލަފައަކަށް ކަމަށެވެ. އެހެން ނަމަވެސް، އެ ކުންފުންޏަކީ ޑަބްލިއުއެޗްއޯއިން ރިކޮމެންޑުކުރި ކުންފުންޏެއް ނޫން ކަމަށް އެ ޖަމިއްޔާއިން ބުނެފައިވާ ކަމަށް އޮޑިޓް ރިޕޯޓުގައި ބުނެފައިވެއެވެ. އަދި ރާއްޖެ ގެނެސްފައިވަނީ ވެސް އޯޑަރު ކުރި ވެންޓިލޭޓަރު ތަކެއް ނޫން ކަމަށާއި އެއީ ފެންވަރު ދަށް އަދި ބޮޑު އަގުގައި ގެނެސްފައިވާ ވެންޓިލޭޓަރުތަކެއްކަންވެސް ފާހަގަކޮށްފައިވެއެވެ.\nދުބާއީގެ އެގްޒެކިއުޓާސް ޖެނެރަލް ޓްރޭޑިންއަށް ވެންޓިލޭޓަރު ގެނައުމަށް ޖުމްލަ 34.50 މިލިއަން ރުފިޔާއަށް ހަވާލުކުރި އިރު އެޑްވާންސްގެ ގޮތުގައި، މަސައްކަތުގެ 90 ޕަސެންޓަށްވާ ފައިސާ، 30.91 މިލިއަން ރުފިޔާ ވަނީ އެ ކުންފުންޏަށް ދީފަ އެވެ.\nހިޔާ ފްލެޓުގެ އޮޑިޓު ރިޕޯޓަކީ ސިޔާސީ ރިޕޯޓެއް: މުއިއްޒު\nސިވިލް އޭވިއޭޝަންގެ އިހުމާލުތަކެއް ހާމަވެއްޖެ\n"އިންކަމް ސަޕޯޓަށް އެދޭ ލިޔެކިޔުންތައް ސައްހަކަން ނުބެލޭ"


Kuda kujjaku Manmage account in 16,000 dolaruge game ganefi\nހަ އަހަރު ކުއްޖަކު މަންމަގެ އެކައުންޓުން`16،000 ޑޮލަރުގެ ގޭމް ގަނެފި\nކުއްޖަކު އައިޕެޑު ކުޅެނީ\nޓެކްނޮލޮޖީގެ މި ޒަމާނުގައި ދަރިންނަށް ޓެކްނޮލޮޖީގެ ހުރިހާ ވަސީލަތެއް ފޯރުކޮށްދީފައި ހުރުމަކީ ބައެއް ފަހަރަށް މައިންބަފައިންނަށް ބޮޑެތި ގެއްލުމާ ކުރިމަތިލާން ޖެހޭ ކަމެކެވެ. އޮންލައިނުން އެއްޗެތި ގަނެ ވިއްކުމުގައި މަކަރު ހެދުމުގެ ކަންތައް އިންތިހާއަށް އޮތްއިރު ދަރިން ވެސް ބައެއް ފަހަރަށް މައިންބަފައިންނަށް އޮޅުވާލައި މަކަރު ހަދައިގެން އެމީހުންގެ އެކައުންޓްގައި ހުންނަ ފައިސާއަށް އެއްޗެތި ގަނެ ހަދަ އެވެ.\nބައެއް ކުދިން މި ކަހަލަ ކަންތައް ކުރަނީ ކޮންމެހެން މަކަރު ހަދައިގެން މައިންބަފައިންނަށް އޮޅުވާލާ ފައިދާތަކެއް ބޭކާރު ކުރުމުގެ މަގްސަދުގައެއް ނޫނެވެ. ޓެކްނޮލޮޖީއަށް އެމީހުން ފަރިތަކަމުން ގޮސް ކުރެވޭ ބައެއް ކަންތަކުން މައިންބަފައިންނަށް ގެއްލުން ބޮލުގައި އަޅަން ޖެހެނީ އެވެ.\nޖެސިކާ ޖޯންސަން ކިޔާ އަންހެނަކަށް މިހާރު ދިމާވެގެން އުޅެނީ މި ކަހަލަ މައްސަލަ އެކެވެ. އޭނާގެ އެކައުންޓުން 16،000 ޑޮލަރުގެ ފައިސާ އެޕަލްގެ އެކައުންޓަކުން ދައްކާފައި އިންކަން އެނގުމުން އޭނާއަށް ލިބުނީ ހައިރާން ކަމެކެވެ.\nއެހިސާބުން އޭނާ އެ މައްސަލަ އެޕަލް ކުންފުންޏާ ޖައްސައި ކަން ވިގޮތް ބެލިއިރު ކަމަކު ދާކަށް ނެތެވެ. އޭނާގެ އެކައުންޓުގައި ހުރި ފައިސާއިން އިން-އެޕް މެދުވެރިކޮށް އެޕަލް އެޕް ސްޓޯރުން ތަފާތު ގޭމްތައް ގަނެފައިވަނީ އޭނާގެ ހަ އަހަރުގެ ދަރިފުޅު ޖޯޖް ޖޯންސަން އެވެ.\nނިއު ޔޯކް ޕޯސްޓްގައިވާ މި ރިޕޯޓުގައިވާ ގޮތުން އޭނާގެ ހަ އަހަރުގެ ދަރިފުޅު ކުޅެން ދީފައި އޮތް އައިޕެޑުން އޭނާ އެޕަލް އެޕް ސްޓޯރަށް ވަދެ ޖެސިކާގެ އެކައުންޓު ނަންބަރު ޖަހައިގެން 16،000 ޑޮލަރުގެ ވިޔަފާރި ކޮށްފައިވާ ގޮތް ބަލާފައި އޭނާއަށް ލިބުނީ ޝޮކެކެވެ. އެ ކުއްޖާ އައިޕެޑް ބޭނުންކުރަން ފަށާފައިވަނީ މިދިޔަ ޖުލައި މަހުން ފެށިގެންނެވެ. އެގޮތުން އައިޕެޑުން ތަފާތު ގޭމްތައް ކުޅެމުން އެޔަށް އިތުރު ގޭމްތައް އަޅަންވެގެން މަންމަގެ އެކައުންޓް ނަންބަރު ޖަހައިގެން ގޭމް ގަތީ އެވެ. ޚުދް އެ ކުއްޖާއަށް ވެސް އޭނާއަށް މި ކުރެވުނީ ކީއްކަމެއް އަދި މީގެ ސަބަބުން ގެއްލިގެން ދަނީ ކިހާ ފައިސާއެއް ކަމެއް އިހްސާސެއް ނުވެ އެވެ.\nޖުލައި މަހު އެކަނިވެސް ޖެސިކާ އެކައުންޓުން 25 ފަހަރެއްގެ މަތިން ފައިސާ ކެނޑިފައި ވެއެވެ. އެހެންވެ އޭނާ ހީކުރީ އޮންލައިން ފްރޯޑެއް ކަމަށެވެ. އެހެންވެ އެ މައްސަލަ ކަމާ ބެހޭ ފަރާތްތަކަށް ހުށަހަޅައިގެން ބަލަން ފެށީ އެވެ.\nކަން ހިނގާފައިވާ ގޮތް ބެލިއިރު އޭނާގެ އެކައުންޓުން އެއްވެސް މީޙަކު މަކަރު ހަދައިގެން ފައިސާ ނަގާފައެއް ނުވެ އެވެ. ފައިސާ ކަނޑާފައިވަނީ ހަމަ އޭނާ އެވެ. އަދި ހުރިހާ ފައިސާއެއް ގޮސްފައިވަނީ އެޕަލް އެޕް ސްޓޯރަށް ކަން އެނގުމުން އެ ކުންފުންޏާ މައްސަލަ ޖައްސައި އޭނާގެ އެކައުންޓުން ކަނޑާފައިވާ ފައިސާ އަނބުރާ ދޭން ޖެސިކާ އެދުނެވެ.\nއެޕަލް ކުންފުނީގެ ގަވާއިދު ބުނާ ގޮތުން މައްސަލަ އުޅޭނަމަ ދެ މަސް ތެރޭގައި އެ މައްސަލައެއް ރިޕޯޓުކުރަން ޖެހެ އެވެ. އޭގެ ފަހުން ރިޕޯޓު ކުރިޔަސް މައްސަލަ ބަލައެއް ނުދޭނެ އެވެ. ޖެސިކާ އެކައުންޓުން ފައިސާ ކެނޑީ ޖުލައި މަހު ކަމަށް ވެފައި އޭނާ މައްސަލަ ޖެއްސިއިރު ދެ މަސް ދުވަސް ފާއިތުވެފައިވާތީ އެޕަލް ސްޓޯރުން އޭނާއަށް ރިފަންޑް ދޭން އަދި އެ މައްސަލަ ބަލައިދޭން ވެސް އެއްބަހެއް ނުވި އެވެ.\nޖެސިކާގެ އެކައުންޓްގައި ހުރި ފައިސާއަކީ އޭނާ ބޭންކަށް މޯގޭޖްކޮށްފައިވާ އެއްޗަކަށް ދައްކަން ޖެހޭ ފައިސާއެވެ. އެހެންވެ މި ފައިސާ ނުލިބިއްޖެނަމަ މޯގޭޖް ފައިސާ ބޭންކަށް ދެއްކޭނެ ގޮތެއް ނެތް ކަމަށާއި ވީމާ އެ ފައިސާ އަނބުރާ ދިނުމަށް އެޕަލް ސްޓޯރުގައި ޖެސިކާ އެދުނެވެ. ނަމަވެސް ޕޮލިސީ އޮތް ގޮތުން 60 ދުވަސް ފަހުން މައްސަލަ ހުށަހަޅާފައިވާތީ އެކަން ނުބެލޭނެކަމަށް އެޕަލް ސްޓޯރުން ޖެސިކާ އަށް ވަނީ އަންގާފަ އެވެ.\nމިކަން ހިނގައި ދިއުމުން ޖެސިކާއަށް އޭނާ އާއި ދަރިފުޅުގެ ކުށެއް ނުފެނުނެވެ. އޭނާ ރުޅިއައީ އެޕަލް ސްޓޯރު ދެކެ އެވެ. ކުޑަކުދިން ހައްލަން ފާޑުފާޑު ގޭމް ހަދައިގެން މައިންބަފައިން އަތުގައި ހުންނަ ފައިސާތައް އެ ތަންތަނުން ލޫޓުވާ ކަމަށް ޖެސިކާ ތުހުމަތުކުރެ އެވެ.


Ooredoo Atholhu dhuvumah register vumah ithuru furusatheh | Jazeera\tއުރީދޫ އަތޮޅު ދުވުމުގައި ރަޖިސްޓަރވުމަށް އިތުރު ފުރުސަތެއް - Jazeera\nއިބްރާހިމް މުޢާން އަބްދުﷲ July 29, 2021 120 views0\nއުރީދޫ އަތޮޅު ދުވުމުގައި ބައިވެރިވުމަށް ރަޖިސްޓްރީ ކުރުމުގެ މުއްދަތު އިތުރުކޮށްފިއެވެ.\nއުރީދޫއިން ބުނެފައިވާ ގޮތުގައި އަތޮޅު ދުވުމުގައި ގިނަ ބަޔަކު ބައިވެރިވުމަށް އެދެމުން އައުމުގެ ސަބަބުން ޖުލައި މަހުގެ 31 ވަނަ ދުވަހުގެ އިރުއޮއްސި 18:00 ނިޔަލަށް އޮންލައިން ޕޯޓަލް މެދުވެރިކޮށް ރަޖިސްޓްރީ ކުރެވޭނެ ކަމަށެވެ.\nއުރީދޫއިން ހާމަކޮށްފައިވާ ގޮތުގައި އަތޮޅު ދުވުމުގެ ދަށުން5ކިލޯ މީޓަރު ދުވުމުގެ އިތުރުން 10 ކިލޯ މީޓަރުގެ ދުވުމުގައި ދުވުންތެރިންނަށް ބައިވެރިވުމުގެ ފުރުސަތު ލިބޭނޭއެވެ. އަދި 15 ކިލޯމީޓަރު ދުވަން ބޭނުންވާ ފަރާތްތަކުން5ކިލޯމީޓަރާއި 10 ކިލޯމީޓަރުގެ ކެޓަގަރީގައި ރެޖިސްޓްރީކޮށް 15 ކިލޯމީޓަރު ދުވެވޭނެ ކަމަށެވެ.\nމި ދުވުމުގައި ބައިވެރިވުމަށް5އަހަރުން މަތީގެ ކޮންމެ މީހަކަށްވެސް ހުޅުވާލާފައިވާއިރު އޮގަސްޓު މަހުގެ 1 ވަނަ ދުވަހުން ފެށިގެން7ވަނަ ދުވަހުގެ ނިޔަލަށް ކޮންމެ ވަގުތެއްގައިވެސް މި ދުވުން ފުރިހަމަ ކުރެވޭނެ ކަމަށް އުރީދޫއިން ބުނެއެވެ.\n2020 ވަނަ އަހަރު އަލަށް ތައާރްފްކުރި މި ދުވުމުގައި ބައިވެރިވާން ރެޖިސްޓްރޭޝަން ފުރިހަމަ ކުރުމުން ޑިޖިޓަލް ބިބް އަދި ކޮންފާމޭޝަން މެސެޖެއް ލިބޭނެއެވެ. އަދި ރެޖިސްޓާކުރާ ދުވުންތެރިންގެ ދުވުން ސްޓްރާވާ އެޕް، ގާމިން ކަނެކްޓް، ރަންޓާސްޓިކް، ނައިކް ރަން ކްލަބް ނުވަތަ ރަންކީޕާ އެޕްލިކޭޝަން މެދުވެރިކޮށް ޓްރެކް ކުރެވޭނެއެވެ.\nދުވުން ފުރިހަމަ ކުރުމަށްފަހު ދުވި ރޫޓްގެ ސްކްރީންޝޮޓް، ކޮންފާމޭޝަން މެސެޖާއިއެކު ލިބުނު ލިންކަށް އަޕްލޯޑް ކުރުމުން ޑިޖިޓަލް މެޑަލެއް ވެސް ދުވުންތެރިންނަށް ލިބޭނެއެވެ. ހަމައެއާއެކު ފިޒިކަލް މެޑަލް ބޭނުންވާނަމަ، ކުޑަ އަގަކާއެކު މޫލީ މެދުވެރިކޮށް އަޕްގްރޭޑް ކޮށްލުމުން ރާއްޖޭގެ ކޮންމެ ހިސާބަކަށް ވެސް މެޑަލް ހިލޭ ޑެލިވަރ ކޮށްދޭނެއެވެ.


Maaveyo miskiykih sarukaaraa havaalu kohfi\nމާވެޔޮ މަގުގައި، ކުރީގައި ހުރި މިސްކިތް ތަޅާލުމަށްފަހު ހަތް ބުރީގެ ފުރިހަމަ މިސްކިތެއް އަޅައި، ސަރުކާރާ ހަވާލުކޮށްފި އެވެ.\nއެނގިފައިވާ ގޮތުގައި މާވެޔޮ މިސްކިތް ސަރުކާރާ ހަވާލުކޮށްފައިވަނީ ލޮކްޑައުންގެ ކުރީގަ އެވެ. މިސްކިތް ހެދި ފަރާތުން ހުރިހާ މަސައްކަތެއް ނިންމައި ހަވާލު ކުރިއިރު މިހާރު އެތަނުގައި ކުރަމުން ދަނީ ދިރާގުން މިސްކިތުގެ ހަރިންމަ ތެރޭގައި ކުރިން ބަހައްޓާފައި ހުރި ޕެނަލް ބޯޑެއް ނެގުމުގެ މަސައްކަތެވެ. އަދި އެތަނުގައި ހުރި ސްޓެލްކޯގެ ޓްރާންސްފޯމަރެއް ވެސް ނަގަން ޖެހެ އެވެ.\nދިރާގު މުވައްޒަފުން ޕެނަލްބޯޑު ބަދަލު ކުރަން މަސައްކަތް ކުރަނީ--


Azmee akee IT gai Raajjeygai eyge dhevana eh neiy fadha thajuribaa kaareh: Azim | Mihaaru\nޚަބަރު / އެސްޓީއޯ\nއަޒްމީ އަކީ އައިޓީގައި ރާއްޖޭގައި އެފަދަ ދެވަނައެއް ނެތް ފަދަ ތަޖުރިބާކާރެއް: އާޒިމް\nއަޒްމީ: އޭނާއަކީ އަތްތެރި މަސައްކަތުގައި ވެސް ތަޖުރިބާކާރެއް.\nއަޒުމީއަށް ދިމާވި ހިތާމަވެރި ހާދިސާއިން އާއިލާ އަށާއި އެކުވެރިންނަށް ލިބުނީ ވަރަށް ބޮޑު ޝޮކެކެވެ. ހުސް ވަގުތު އޭނާ ކުރައްވަމުން ގެންދަވާ ލަކުޑީގެ މަސައްކަތެއްގައި އުޅުއްވަނިކޮށް ވެއްޓި ލިބިވަޑައިގެންނެވި އަނިޔާގެ ސަބަބުން އަދިވެސް އޮތީ އައިސީޔޫގަ އެވެ. ނޭވާލައްވަނީ ވެންޓިލޭޓަރުގެ އެހީގަ އެވެ.\nއަޒްމީއާ އެކު އެސްޓީއޯގައި ފަސް އަހަރު މަސައްކަތް ކުރެއްވި އާޒިމް "މިހާރު" އަށް ވިދާޅުވީ ސަރުކާރުގެ އެންމެ ބޮޑު އެއް ކުންފުންޏަށް މިހާތަނަށް ވަރަށް މުހިއްމު ހިދުމަތްތަކެއް އަޒްމީ ކޮށްދެއްވާފައިވާ ކަމަށެވެ. އެގޮތުން އާޒިމް މިސާލަކަށް ނެންގެވީ މީހުން ދިރިއުޅޭ ހުރިހާ ރަށެއްގައި ބޭސް ފިހާރަ ހުޅުވަން އޭރު އެސްޓީއޯ އިން ކުރިއަށް ގެންދިޔަ މަޝްރޫއު އެވެ.\nރާއްޖޭގައި މީހުން އުޅޭ ކޮންމެ ރަށެއްގައި ހަދާ ބޭސްފިހާރައަށް ބޭނުންވާ ހާއްސަ ސޮފްޓްވެއާ ގަންނަ ނަމަ، އޭގެ ލައިސަންސް ފީ ނުލާ ވެސް، އޭރު ލަފާކުރި ގޮތުން ގާތްގަނޑަކަށް 80 މިލިއަން ރުފިޔާ އަރަ އެވެ. އެވަރުގެ ބޮޑު ހަރަދެއް ކުރަން ނުޖެހުނީ، އާޒިމް ވިދާޅުވި ގޮތުގައި، އަޒްމީގެ ހުނަރާއި ތަޖުރިބާގެ ސަބަބުންނެވެ.\nއެސްޓީއޯގެ އައިޓީ ޑިޕާޓްމަންޓުން އެ މަޝްރޫއުއަށް ހާއްސަކޮށްގެން ސޮފްޓްވެއާ ތަރައްގީކުރީ އެންމެ 20 ދުވަހުގެ ތެރޭގަ އެވެ.\n"އަޒްމީގެ މަސައްކަތުން 80 މިލިއަން ރުފިޔާ މި ވަނީ ސަލާމަތްކޮށްވެފައި. އޭނާއަކީ ގައުމަށް ވަރަށް މުހިއްމު އެސެޓެއް،" މިހާރު ފެން ކުންފުނީގެ މެނޭޖިން ޑިރެކްޓަރުކަން ކުރައްވަމުން އަންނަ އާޒިމް ވިދާޅުވި އެވެ.\n"މުޅި ރާއްޖެއަށް ވެސް ވަރަށް މުހިއްމު ބޭފުޅެއް އެއީ އަައިޓީގެ ދާއިރާއިން ވެސް. އެކަމުގައި އެފަދަ ދެވަނައެއް ނެތް ބޭފުޅެއް."\nއެސްޓީއޯގެ މުވައްޒަފުންނާއި އެކުވެރިން މިއަދު ދުއާކުރަމުން ގެންދަނީ އަޒުމީގެ ހާލު ރަނގަޅުވެ، އަލުން އޭނާއާ ބައްދަލުކުރެވޭނެ ދުވަހަކަށެވެ. އޭނާގެ ހާލު ބަލަން ކޮންމެ ދުވަހަކު އެތައް ބަޔަކު އޭޑީކޭއަށް ދެ އެވެ.\nއެސްޓީއޯގައި އަޒްމީ މަސައްކަތްކުރައްވާތާ މިހާރު 25 އަހަރަށް ވުރެ ގިނަ ދުވަސް ވެއްޖެ އެވެ. އައިޓީއަކީ އޭނާގެ ހާއްސަ ދާއިރާ ކަމަށް ވިޔަސް، ލަކުޑީގެ މަސައްކަތަށް ވަރަށް ބޮޑު ލޯތްބެއް ހުރެ އެވެ. އެހެންކަމުން ވަރަށް ތަފާތު އަދި ވަރަށް ހިތްގައިމު އެއްޗެހި އުފައްދަވާފައިވެ އެވެ. އޭގެ އިތުރުން ވުޑް ކާވިންގެ ބޮޑެތި މަސައްކަތްތައް ވެސް ދޭތެރެ ދޭތެރެއިން ކުރައްވަމުން ގެންދެވި އެވެ.\nއަޒްމީގެ އާއިލާ އިން ބަލަމުން އަންނަނީ ވީހާވެސް އަވަހަކަށް ބޭރަށް ގެންދެވޭތޯ އެވެ. އެކަމަކު އޭނާގެ ހާލު އަދި އެކަމަށް ތަނެއް ނުދެ އެވެ.\nއެސްޓީއޯ އޭޑީކޭ ހޮސްޕިޓަލް އިންފޮމޭޝަން ޓެކްނޮލޮޖީ އާދަމް އާޒިމް، އެމްޑީ/އެމްޓީސީސީ\n20 ކޮމެންޓް, 227 ރިއެކްޝަންސް\nސޮފްޓްވެއަރ ގަ ގަންނަން އިންނާނީ ލައިސަންސް ކޯޑު އެކަނި.\nޢަވަސް ޝިފާއެއް މިންވރު ކުރައްވާ އާއިލާއަށް ކެތްތެރިކަން ދެއްވާށި. ޢާމީން\nއަޒްމީއަށް އަވަސް ޝިފާއެއް މިންވަރުކުރައްވާށި.އާމިން\nއަޒްމީއަށް އަވަސް ޝިފާއެއް ދެއްވުންއެދި ދުޢާކުރަން!\nއަޚް އަޒުމީއަށް އަވަސް ޝިފާއެއް މިންވަރުކުރައްވާށިި. އާއިލާއަށް ހެއުގޮތާއި ކެތްތެރިކަ ން މިންވަރު ކުރައްވާށި. އާމީން\nރަހުމާންވަންތަ ރަހީމްވަންތަ ﷲ ސުބުހާނަހޫ ވަތައާލާ އަޒުމީއަށް އަވަސް ޝިފާއެއް ދެއްވާށި. އެކަލާނގެ ހަޟުރަތުން މެނުވީ ޝިފާއެއް ނުވޭ.\nއަޒްމީ އަކީ އެއްވެސް ކިބުރުވެރި ކަމެއް ނެތި އެންމެ އާދައިގެ މުވައްޒަފައްވެސް ހިތްހެޔޮކަމާއި ހިނިތުންވުމާއި އެކު މުއާމަލާތްކުރާ ބޭފުޅެއް.. ﷲ އަޒްމީ އަށް އަވަސް ޝީފާއެއް ދެއްވާ އާއިލާ އަށް ކެތްތެރިކަން ދެއްވާށި.. އާމީން\nއިންސާނަކު މަރާ ހަނގުރާމަ ކުރާއިރު ވެސް ވަކިމީހަކާ ވައްތަރޭ ކިޔުން ރަގަނޅެއް ނޫން. ސިފާއައް އެދިﷲ ތައާލާގެ ތަނަވަސް ރަހުމަތައް އެދި ދުއާކޮއްދެވާ. ﷲ ގެ ހޮޔޮރަހުމަތް އަޒުމީއަައް ލައްވާށި، އާމީން